text:
《愛.回家》上位小生何君誠,離開無綫北上發展,不過,佢唔係返內地拍劇,而係喺蒙古開牧場,旅館,新年過後,佢就會搬去蒙古住.「離開嘅時候,某程度上都係因為金錢問題,令我決定離開呢間公司,因為我始終低產量,到我臨離開前兩年都算係低產量,公司同我研究,話我低產量,問我有冇諗到點樣發展?喺咁嘅情況下,我就選擇咗離開.
我比較特別,好多人離開TVB之後會繼續做演員,但係我離開TVB嗰一刻,掙扎位係決定唔做演員,下年我會喺蒙古開一個牧場,呢個係我離開之前到而家,計劃會做嘅一件事,因為自己喺TVB任性咗十年,人本身長大咗十年,爸媽都會長大十年,自己心裡面希望做多啲嘢賺多啲錢,可以好好照顧爸爸媽媽,所以我決定唔再浪費時間,做一件自己未知嘅事情.但係做生意,我只要睇通市場就一定賺到錢,可以照顧屋企人.」開牧場可以賺錢?仲要喺蒙古!「好賺錢.首先蒙古對香港人嚟講,係一個好原始嘅地方,但其實當你去過就會跌眼鏡,根本已經唔係我哋諗嗰個世界,但亦都仍然有我哋諗嗰個世界,真係有大草原,而我想做嘅就係喺大草原開個牧場,當中會有旅館,可能會養羊,養馬,羊就係供食用,馬就俾人策騎,係一個旅遊景點.」聽何君誠講,佢做晒資料搜集,近呢半年,每個月都會去一次蒙古實地考察,好認真.「最近呢次係我人生第一次去零下35度嘅地方,係一個好好體驗,亦都幾有趣,而家嘅蒙古,無人會發展一個喺零下35度天氣嘅生意,但其實呢個發展空間好大,所以我幾鍾意呢個地方.而我去到見到而家從事旅遊嘅人,佢哋都會話,蒙古每年只得三個月時間做生意,但呢三個月嘅生意你唔使憂心,因為早三個月旅館啲房已經會訂滿,所以如果肯用心投資去做,唔會係一件難事.」為咗呢盤生意,何君誠投資咗幾多呢?「我自己會投資積蓄,亦都搵到投資者,一齊去視察.其實而家內地好有趣,你只要肯做,其實唔需要投資好多,我亦都搵咗一個唔需要投資好多嘅地方.好簡單,一個牧場,一個大草原,一年租金只係幾萬蚊,你諗吓其實無乜機會輸.」
[adinserter block=”1″]
開牧場,養馬養羊養牛,對於何君誠嚟講幾乎無接觸過,完全係個初哥.「無錯,而家努力學緊,嚟緊會喺東莞附近一個馬場學習養馬知識,本身有讀管理課程,其實我主要做建設嗰一部分,會諗吓做生意要有咩設施,因為頭先講過市場好大,點解市場會咁大?因為我而家投資嘅地區,其實無南方人會去,全部都係北方人,放假時會揸車去玩一星期.對於南方人市場可能有99%發展空間,其實已經好足夠,所以亦都唔使點擔心.」當初揀蒙古呢個地方發展,原來一切都係因為「任性」而起.「有時自己都會好任性,我同朋友講,咩嘢都唔理,要養一匹馬,唔理喺邊度,總之我要養一匹馬,因為我鍾意馬,想喺人生裡面接觸馬,佢哋就提議蒙古,因為蒙古本身都有好多馬,你諗吓有冇辦法喺當地養一匹馬啦,我就飛咗去蒙古,首先梗係去玩啦,嘗試學騎馬.」何君誠話當地人好單純,你問咩佢哋就答咩,所以佢一邊學騎馬,一邊問當地人生意經.「當地人幾純樸,唔會介意將所有嘢講晒俾你聽,你咪去做囉,因為市場未飽和嘛,無土地問題嘅地方係唔會有問題嘅.佢話俾我哋聽,一個馬場每日盈利六千元,當中只係有十匹馬俾人策騎.我哋覺得好可觀,呢樣嘢都唔係吸引我去做嘅原因,吸引我嘅地方係,我剛才講過,要租一個草原,一年只需四,五萬,買一匹馬只需一萬元,我心諗唔需要搵地方養,自己租一個場,買一匹馬,等佢自己喺度食草,生活,一年都只係花幾萬元,就開始慢慢諗.不如開一個牧場,又可以養啲動物,又可以賣,又可以俾人騎馬,再諗吓反正都做個牧場出嚟,不如做埋旅館,一步一步就會諗到成個構思,點解會去蒙古發展.」
[adinserter block=”1″]
大家唔好以為何君誠用咗好耐時間去計劃,佢只不過係用咗一個禮拜嘅時間去構思!「其實係喺我一星期嘅蒙古之旅諗嘅,我一直支持自己,因為目的只係想自己有馬騎,最初其實唔係想做生意,但係豁出去,租個草場都係四,五萬,唔養羊,養馬,唔做生意,淨係割草賣番出去,都一定賺番嗰四,五萬蚊,總之條數唔蝕本你就俾我玩啦,我就係用呢個方法去諗,開始會睇晒整個城市,因為我都係繞一圈去行,會睇到好多人嘅經驗,經營方法,計到數根本唔會輸,再加上喺南方搵間旅行社做推廣,整件事已經無問題,所以睇完幾次,每個月都去一次,到而家已經選址咗兩個地方,會喺當中二揀一,買落嚟再租埋旁邊兩個草場就可以開始營業.」既然決定做,點解何君誠要租草原,而唔係買草原嚟長做呢?「草場係無得買嘅,草場一定係租嘅,因為當地法例係政府將草原分割俾蒙古原族民,即係蒙古人,佢哋就負責管理,好有趣,例如你係蒙古人,生咗一個小朋友,你個仔就可以分到三百畝地,可能有錯㗎,我都係聽番嚟嘅.政府只需要你做一件事,就係保持草原原貌,政府就會補貼俾你,唔可以令草原沙漠化.而有當地人都唔會做生意,唔會畜牧,就會租出嚟,我哋就會租啲草場去做自己嘅牧場.」因此何君誠就租草原做牧場,再買地起旅館!「而我話買地係因為想有啲建設,我係有心長遠發展,無心嘅話就咁租個草場玩幾年,厭倦咗就離開,但係我想長遠發展時,想有延續,至少開間酒店,都要有個辦公室,或者房間係用磚建築嘅,暫時睇中一間工廠,原先係一間工廠,要問吓可唔可以改建成旅館;另一間原先係學校,但係學校已經改建咗,變成一個種植場,我要問吓可唔可以由種植場變成一間旅館,呢啲所有條例如果全部通過,就會開始發展,出年五月開始就會住喺蒙古,至少住三四個月.我口話要進駐三,四個月,但心目中覺得至少頭三年,都要將全副心機放喺牧場上!」
有晒全盤計劃,何君誠隨時起行,不過始終人生路不熟,佢唔擔心俾人搵笨呢?「其實人生到而家,一直都俾人搵緊笨,某程度上我哋成日講,打工已經係俾人搵緊笨,你老闆叫你努力工作幫佢賺錢,而無人可以保證,打工可以變打工皇帝,可以創業輸掉一切,但付出等於自己全部嘅時候,我覺得比付出等於人哋嘅所有更值得,所以你問擔唔擔心受騙,呢方面無得估,唯有盡可能喺未做好之前了解多啲.」
Source: nextplus.nextmedia.com


c: text/html

text:
《 無聲 》無聲的痛
《 無聲 》講述失聰少年張誠(劉子銓)轉到啟聰學校就讀,遇上心儀嘅女同學貝貝(陳姸霏).有日,佢發現校車最後一排,貝貝被人強迫「玩遊戲」,對於聾人學校嘅黑暗感到非常恐懼.面對學長小光(金玄彬)喺學校長期霸凌,漸漸成為下個欺凌目標嘅佢決定拉貝貝去搵老師(劉冠廷)幫手.與此同時,加害者與受害者嘅界線慢慢變得模糊⋯⋯
餘韻很重,久未釋懷,係會令人返到屋企都不斷回想嘅作品.加上飾演學生嘅新演員演技過於出色,成件事好有說服力,睇到有點難受.劉子銓,陳姸霏,金玄彬呢三個名我會好好記住.有一吓懷疑過係咪真係搵聽障人士嚟演,深信三位背後苦功下了不少.金玄彬受害者加害者嘅心理矛盾演得甚具張力,演出兩種唔同嘅病態心理.非常喜歡天台一場戲,好安靜,金玄彬同劉冠廷,一場學生對老師嘅剖白.金玄彬竭力嗌出嚟嘅嚎哭聲,足以憾動每個觀眾嘅內心,呢個角色承受嘅痛,比其他學生仲要多.十分喜歡佢嘅表演,入圍金馬男配當之亦無愧!去到電影中尾段仲覺得,佢先係男主角(喂.
如果無劉冠廷飾演嘅王老師,如果無真係為學生著想嘅心,學生永永遠遠都走唔出呢個地獄輪迴,更莫講話要喺傷痛中復原.所有老師睇到學生受罪理應都係切膚之痛,又何以有包庇同事,以校譽為重之說?嗰啲人渣應該拎去打靶!(激動
罪責每個人都有:施暴者加害,同行者助紂為虐,受害者隱瞞甚至加害下一個受害者,學校掩飾事實,社會對聽障人士不接納⋯⋯大道理係人都知,但又有幾多人做到?黑暗啲諗,人類真係集萬惡於一身,仲要呢個係強者永遠剝削弱者嘅世界,不如地球毁滅打個和就算.
文:sowhatmovie

robotstxt: allowed

filter: keep


text:
富士山貓貓口罩及其他口罩出貨更新統一通知.
知道大家都好心急,經過同舟 Unite連日來嘅努力,所有預售口罩出貨已經接近尾聲.同大家報告一下進度.
1)富士山貓貓口罩如果你選擇自取,所有客人最遲今日辦公時間內會收到同舟 Unite電郵通知.(由於人手有限,較早前一律inbox表示未有收到自取通知嘅客人,同舟 Unite唔會逐個回覆.如果你今日辦公時間完咗仲未收到電郵,請麻煩inbox或者WhatsApp同舟 Unite服務熱線)
2)如果你選擇咗使用順豐速遞或者top-one送上門,同舟 Unite今日會將所有預售訂單全部交到運輸公司嘅同事手上面.
同舟 Unite亦都有留意住大家嘅意見反映,統一回應一下大家嘅疑問:
1)點解未出晒所有門市或者阿布泰就有得賣貓貓口罩?
今次因為富士山貓貓布料印刷其中櫻花嘅顏色出現咗誤差,所以同舟 Unite要重新製作過新嘅布料,所以本來預鬆左嘅到貨日子,富士山貓貓口罩只能夠如期10號先至開始出貨.但係同舟 Unite嘅冬日貓貓口罩就提早左大概5號已經開始出貨.所以同舟 Unite出晒所有淨係買咗冬日貓貓口罩嘅客人之後,預留左之後夾單一齊買嘅客人未出貨口罩數量,同舟 Unite就開始安排亞布泰同門市都直接出售冬日版貓貓現貨.
至於富士山口罩,同舟 Unite到目前為止全部所有嘅現貨都係拎嚟交俾已經預售左嘅客人,未有任何途徑或門市售賣現貨中.不過聽日開始就會有現貨賣啦,因為今日已經出晒所有貨,想睇咗現貨先至買嘅客人可以留意番.至於上星期六日oki辦公室義賣緊嘅富士山口罩就係同舟 Unite捐贈比佢哋嘅10%產能,佢哋義賣所得嘅款項將會用嚟營運oki辦公室及幫助更多浪浪.
2)點解預售冇禮物,遲買反而有禮物?
同舟 Unite都見到好多客人批評同舟 Unite咁樣嘅營銷手法非常不恰當,覺得同舟 Unite滯銷所以要諗辦法送禮物促銷😩😱.
冤枉啊,有今次明信片禮物純粹係因為剷屎親訪同舟pack 貨重地,同舟 Unitemarketing同事想有啲禮物仔可以送俾兩邊嘅粉粉,所以製作左100份明信片,直接送俾直播當日見到同舟 Unite戴住冬日口罩靚靚而再買嘅朋友仔.
當見到大家覺得唔開心,預售反而冇禮物嘅時候,同舟 Unite都覺得係自己疏忽咗,亦都有諗過全部買咗冬日同富士山貓貓嘅客人都送一套明信片,但係因為當時有好多淨係買咗冬日貓貓口罩客人同舟 Unite已經全部出晒貨,冇途徑可以再次俾返佢哋,所以如果同舟 Unite真係全部人都送,會製造左已經收咗貨嘅人反而冇呢個唔公平嘅現象.
Oki同埋同舟團隊都好多謝大家咁鍾意貓貓口罩同埋同舟 Unite製作嘅小禮物🎁,所以同舟 Unite決定會再次製作冬日白川鄉明信片再加一款新嘅賀年明信片,然後安排直接送俾所有曾經買過貓貓口罩嘅朋友仔,詳情稍後公布.
3)點解明明講好咗10/12開始陸續出貨,到今日先至出晒?
同舟 Unite幾個系列嘅口罩工廠全部都按時交貨俾同舟 Unite,然後就馬不停蹄地安排出貨.希望大家能夠理解嘅係同舟 Unite都確實需要時間去做分流同包裝.每日包裝出3000盒左右口罩已經係同舟 Unite嘅極限,同舟 Unite連星期六日都有OT,就係希望大家可以盡快收到各款靚靚口罩.
4)點解收到電郵可以自取,星期日下午去尖沙咀竟然冇貨拎?
呢個真係要同大家講聲唔好意思,因為尖沙咀門市地方淺窄,同舟 Unite將貨放喺倉度,就嚟冇貨嘅時候先至有倉度調返落門市比客繼續拎,當日因為門市長期有客人排隊等拎口罩,同事疏忽咗提早通知倉務同事要安排送貨落門市補給.令到期間有大概20位客人白行一趟或者要等,真係非常抱歉.同舟 Unite已經將所有客人自取嘅口罩全數送咗落門市,保證唔會再有客人到咗而未有口罩拎嘅情況發生.
5)點解幾個系列口罩都買齊,但係你哋又要客人分幾個日子去拎貨?
同舟 Unite做預售嘅時候,每個系列都訂咗個出貨日子.如果客人分開幾次或者幾張單買唔同系列,好抱歉,同舟 Unite嘅系統做唔到夾單,同舟 Unite只能夠按返嗰個系列嘅口罩出貨時間正常程序處理.所以就會有客人買咗唔同系列,要唔同日子去門市取貨,同舟 Unite完全理解客人想等埋一齊然後先至拎,咁樣唔使行幾轉.客人係可以自行調整取貨日子,同舟 Unite門市同事亦都會酌情處理不另收存倉費用.不過,門市地方淺窄,同舟 Unite都懇請各位盡快前往自取,大家亦都可以好快有靚靚口罩戴.
無論點都好,幾個系列嘅口罩同舟 Unite今日辦公時間內將會趕工全部出貨完成.
多謝大家對同舟團隊嘅支持同信任.


text:
墨爾本外賣Food Delivery Apps 用家實測(澳洲疫情版)
Lockdown咗咁耐,相信各位都試過進入一種咩都唔想做又咩都唔想理嘅狀態.😞 但肚餓又唔想煮飯點算啊?咁咪叫外賣囉!💡今日就為各位Roodies帶嚟幾間餐飲外送服務嘅評測,等大家喺stage 4 lockdown 期間都可以安坐家中食餐好!
為咗方便大家,小編整理咗各平台嘅特點同埋注意事項,等Roodies可以選擇返適合自己嘅餐飲外送服務平台. 事不宜遲,即刻碌落去睇啦!👇
Uber Eats
(創建於:2014年,來自:美國)
目前Uber Eats業務已遍佈世界各地,例如香港,澳洲,新西蘭,美國等總共34個國家同城市.同大部份餐飲外送服務平台一樣,用家可以喺手機裡面嘅Uber Eats APP追蹤送餐員嘅位置,實時睇到同送餐員嘅距離.Uber Eats 用戶界面清晰易用,從未用過餐飲外送服務平台嘅Roodies都可以輕易上手.
目前Uber Eats 嘅送餐費會以餐廳同埋用家嘅距離而定,大概由AUD2.99至7.99或以上不等.部份同Uber Eats合作嘅餐廳亦會不定時推出優惠,例如消費到指定金額就會送餐廳嘅指定餐飲,Roodies都可以留意下呀!
*上圖就係McDonald (Clayton)嘅限時優惠 → 消費滿AUD25送指定餐飲.
小編評價:😋
餐廳選擇多
客戶服務良好
收費較貴
Deliveroo
(創建於:2013年,來自:英國)
Deliveroo 業務遍佈全球大約200個國家同城市(英國,香港,台灣,澳洲,新西蘭等).同大部份餐飲外送服務平台相似,Deliveroo 同世界各地唔同嘅餐廳合作,為用家提供大量選擇.
值得Roodies注意嘅係,Deliveroo會同唔少嘅餐廳做獨家合作,所以有部份餐廳淨係喺Deliveroo APP裡面先搵到㗎咋!除此之外,Deliveroo亦都有同便利商店合作,用家仲可以喺Deliveroo APP裡面買零食𠻹.目前Deliveroo嘅送餐費會以餐廳同埋用家嘅距離而定,大約由AUD3.99至8.95或以上不等.Deliveroo亦會同餐廳合作,推出限時嘅獨家優惠.
*上圖就係其中一間同Deliveroo合作嘅獨家餐廳優惠
(用家可留意每間餐廳縮圖嘅左上角嚟分辨餐廳有冇提供優惠)
小編評價:😋
餐廳選擇多
補足Uber Eats未能覆蓋嘅餐廳
涵蓋便利商店選擇
Doordash
(創建於:2013年,來自:美國)
Doordash嘅賣點係有大量嘅優惠,包括消費至指定金額就會獲得免運費或者少量折扣(提提Roodies:可以留意返不定期推出嘅限時Promotion code嚟攞優惠!).而最近因為疫情關係,墨爾本地區禁止所有堂食,出名提供優惠嘅Doordash今次就針對Stage 4措施,為部份餐廳嘅Pickup orders提供減免AUD5嘅折扣!(必須於8pm前落單,並須消費超過AUD20).小編強烈建議大家可以留意返邊啲餐廳有呢啲著數優惠,慳返嚟嘅錢又夠食多餐!
*(Roodies要確保有正確輸入Promotion code落訂單到先會有優惠㗎😉)
除咗有吸引嘅優惠折扣,Doordash嘅送餐速度亦相對較快.用家仲可以喺Doordash嘅用戶介面入面知道每間餐廳喺落單之後大約需要幾耐時間先送到.雖然Doordash官方寫明送餐時間平均大約37分鐘,但部份距離用家較近嘅餐廳會有更快嘅送餐時間.以McDonald為例,下圖顯示落單後只需大約20分鐘就送到,算係相對比較快嘅送餐時間.
小編評價:😋
運費便宜
要小心其他額外收費
送餐員唔算太多
平均送餐時間:37mins
Menulog
(創建於:2006年,來自:澳洲)
Menulog覆蓋嘅中式餐廳比起同類型Delivery Apps 少,但係就勝在運費會相對上抵,大部份餐廳都只係收AUD5運費.另一個比較特別嘅地方係Menulog可以俾你睇到其他用戶對餐廳嘅文字review,並唔係只得餐廳星數.咁用戶就唔駛一邊Google,一邊又開Zomato去睇個間餐廳伏唔伏,或者有邊樣好食推介啦.
小編評價:😋
運費相對便宜
西式餐廳為主
有文字review可供參考
以下兩個餐飲外送服務平台都有中文界面,適用於唔熟悉英文嘅用家.同時客服都識講中文,所以當餐點訂單出現問題,而又需要搵客服幫手嘅時候就唔怕出現語言不通嘅情況喇.
EASI
(創建於:2014年,來自:澳洲墨爾本)
EASI 係一間華人餐飲外送服務平台,鍾意食中餐嘅Roodies相信一定有聽過佢哋個名.同以上介紹嘅餐飲外送服務平台唔同,EASI專門同大量中式餐廳合作,當中仲有啲係獨家合作𠻹,所以有唔少中式餐廳只會喺EASI APP入面搵到.獨家合作嘅餐廳好多都會提供優惠,包括消費至指定金額以上就有運費減免或折扣.(提提Roodies: 佢哋係用優惠券方式嚟提供折扣嘅,用家係需要自己喺APP入面領取(下圖附小教學),同埋記得留意優惠券嘅使用期限唔好蝕啊!
除此之外,EASI仲提供埋團購服務,例如幫你去亞洲超市買生果,蔬菜,各種肉類同埋海鮮等等.
*紅色箭嘴係最近推出嘅優惠;紅色圈分別有「百萬優惠券」同埋「簽到領券」.「百萬優惠券」就有各獨家餐廳嘅優惠券;而「簽到領券」只要喺指定時段click 入去簽到就會得到唔同種類嘅優惠券(例如通用,下午茶,宵夜優惠券等).
小編評價:😋
大量獨家中餐 (一般獨家餐廳運費相較便宜)
大份量配送有優惠(毒L單身狗悲劇 嗚嗚嗚)
提供團購服務
收費相對較貴
服務相對一般
熊貓外賣
(創建於:2016年,來自:英國)
熊貓外賣(下稱:熊貓) 同樣為海外華人移民及留學生提供中式餐點外賣嘅餐飲外送服務平台,佢哋業務已擴展到法國,新西蘭,澳洲及美國等國家.同EASI相似,熊貓都會同好多餐廳做獨家合作,部份餐廳只能喺熊貓APP入面先搵到,而熊貓嘅獨家餐廳亦會提供各種獨家優惠.熊貓嘅用戶界面同EASI相似,但用家就唔需要自己去留意同領取最新優惠券.
*上圖用紅圈標示嘅係熊貓獨家合作餐廳;箭嘴標示嘅係限時優惠消息.
小編評價:😋
大量中餐選擇
運費相對便宜
30日超過10次訂單推薦 (VIP服務)
記得Follow/Share我哋 Facebook 同 Instagram!!!
FB:https://www.facebook.com/KongarooHK
IG:@kongaroo_au


text:
巨無霸有新版本
按照Omicron病毒版本咁,巨無霸新版本應該係BM3.0.0?
小妹由細到大都冇食過
CHAN
又咪係中間有塊包
又咪係中間有塊包
升級咗聽講中間塊包轉咗做鮑
小妹由細到大都冇食過
小妹都唔明點解會有人同狗爭嘢食
小妹由細到大都冇食過
小妹都唔明點解會有人同狗爭嘢食
根叔叔食咗霸清咩
喺堆填區更易分解?
不了
喺堆填區更易分解?
徽菌都唔吼囉
麥當勞出名係完全唔會發毛
食麥當勞就係為平 要俾$30+係接受唔到
冇記錯當年big mac廿蚊餐成日食
喺堆填區更易分解?
徽菌都唔吼囉
麥當勞出名係完全唔會發毛
原來深圳由ba跳級升到bf,我國太牛逼
冇記錯當年big mac廿蚊餐成日食
而家「都只係特價33」
升咗65%
冇記錯當年big mac廿蚊餐成日食
而家「都只係特價33」
升咗65%
我而加食M記先十幾蚊
冇記錯當年big mac廿蚊餐成日食
而家「都只係特價33」
升咗65%
我而加食M記先十幾蚊
55 ok
香港big mac自從幾時開始咁難食
廿蚊嗰時都好似冇咁難食
香港big mac自從幾時開始咁難食
廿蚊嗰時都好似冇咁難食
自從有咗亞洲代理呢樣嘢,fastfood都變junkfood.
香港big mac自從幾時開始咁難食
廿蚊嗰時都好似冇咁難食
自從有咗亞洲代理呢樣嘢,fastfood都變junkfood.
再加上真係你老啦
食過嘅嘢多咗,唔使講太貴,百鬆啲甚至更平5,60都已經可以食到好食嘅漢堡,麥當勞基本上係勝在通宵有開
我係女人都唔覺飽肚
咁邊個肯做勇者去試一試M無霸
福喜事件就咗話你聽點解難食啦...
咁邊個肯做勇者去試一試M無霸
cls 唔好害人啦
關我撚事?
迷雲版?老師又中


text:
(CMHK)中國移動上台優惠
(CMHK)中國移動上台優惠
咁中國移動喺2022年有啲乜嘢上台優惠呢?在去中國移動網店上台可以額外豁免月費.而家見到手機5G上網平均月費HK$118呢就有20GB數據.用完數據之後呢仲可以1mbps嘅速度任用上網嘅.咁無論係Smartone,CSL,SUN Mobile,3HK等等嘅網絡商呢,其實都好難見到有5G plan係可以平過HK$118一個月嘅.比較接近呢一個價錢㗎呢,可能就只係淨返香港寬頻5G數據上網服務啦.咁喺5G入面最平嘅計劃呢,就見到係HK$124一個月嘅,咁就包30GB數據,用完數據之後呢.就可以5mbps嘅速度任用數據上網嘅.咁對於用量稍為較大嘅人士嚟講啦,可能香港寬頻係會比較合適.不過呢,對於每個月用量唔夠20GB數據嘅人嚟講呢,呢一款嘅中國移動5G上網plan就較為適合佢哋.
至於家居寬頻呢中國移動嘅光纖上網呢,同樣係有網店優惠嘅.1000m光纖上網呢,只係需要HK$78起啫.輸入優惠碼呢係可以得到40,000 Mylink積分嘅.除此之外呢,仲有其他組合優惠包括係路由器同埋家居寬頻嘅組合,Home pod mini同埋家居寬頻嘅組合,甚至乎係有空氣淨化機,抽濕機同埋家居寬頻嘅組合嘅.如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我地嘅頻道,我哋下集再同大家分享其他資訊,拜拜!


text:
踏入新時代:同你一齊穿梭探索虛擬和現實世界嘅超實用「創新數位藝術工作坊」
已更新:10月17日
關注開 @beets3d 嘅朋友透過FB同IG嘅更新,就知道我哋由9月10日開始一連四個星期六(除卻公衆假期),新上線嘅第一班「創新數位藝術工作坊」已經完滿結束啦!真係好多謝大家嘅參與!等我哋一齊嚟睇睇每堂兩個鐘,合共八個鐘嘅工作坊究竟有幾好玩先!
第一堂:認識 #NomadSculpt ,喺我哋經驗導師指導下,瞭解該數位3D雕塑iPad App嘅基本概念同操作.即使第一次接觸 Nomad Sculpt ,大家都已經可以喺短短兩個鐘頭内整到件3D模型出嚟,真係大人細路都做到!
第二堂:喺經驗導師指導下,我哋會開始用 Nomad Sculpt 製作自己鍾意嘅3D模型,大家都好專心,好投入咁逐漸雕刻出自己3D模型嘅雛形,真係做到快活不知時日過!
第三堂:除咗繼續用 Nomad Sculpt 為自己嘅3D模型刻畫更多細節之外,仲有部Monoprice MP Select Mini V2 3D打印機同大家見面.俾大家睇下3D模型究竟點樣由虛擬世界轉化為實體,嚟到我哋嘅現實世界.
親眼見到3D打印個模型出嚟嗰種又期待又興奮嘅感覺,真係好難以形容㗎!
收到大家完成嘅3D模型後,我哋人同機都會火力全開咁趕工,務求喺第四堂之前,將大家創作嘅3D模型用3D打印出嚟!咁有效率嘅速度,3D打印做得到!
第四堂:大家一齊為3D打印出嚟嘅3D模型上色!大家都好俾心機咁為自己嘅3D模型上色,完成嘅作品真係超靚超吸引,仲係獨一無二!
「創新數位藝術工作坊」進行場地 arthome 藝術家,地點方便不特止(上環地鐵站B出口步行4分鐘),其實仲係一個Gallery,所以嚟參加工作坊嘅朋友,一踏入門口就已經可以感受到濃厚藝術氣息!
除咗現實場地真係有一個Gallery之外,我哋亦都喺Spatial整咗個 BeetsGallery,為大家喺 #工作坊 完成嘅作品辦個展覽,等大家可以隨時隨地都欣賞到作品.仲可以約埋朋友一齊睇添,真係好方便!
如果大家想親自體驗下自己嘅3D世界可以點樣建構出嚟,或者想知點樣喺 #Spatial 創造出一個代表自己嘅3D #avatar 穿梭探索各個space,可以睇睇我哋呢個網誌:
來去自如,穿梭探索虛擬同現實世界再也不是夢,仲可以將自己創作嘅3D模型帶埋返屋企添!心動不如行動,踏入新時代,我哋預埋你!新一班將會喺10月22號開始,一於約埋朋友一齊嚟「創新數位藝術工作坊」啦!


text:
長頸鹿
長頸鹿係一種生活喺非洲嘅反芻偶蹄動物,亦係現時世上最高嘅陸上動物.公可以去到4.8到5.5米高,重達900公斤.乸身形一般細啲.
長頸鹿係非洲特有嘅動物,同鹿,牛等有親緣關係,但係唔同科,即長頸鹿科.長頸鹿科包括長頸鹿同霍加狓兩種動物.
長頸鹿學名為camelopardalis,源於早期羅馬帝國時期啲人同佢起嘅名,意思係駱駝同豹嘅混合體,因為佢嘅外形類似呢兩種動物嘅混合體.
中國明朝時鄭和嘅船隊航行到東非,就曾經帶兩隻長頸鹿返到北京,俾當時嘅人認為係麒麟.明成祖以此祥瑞之兆嚟表明自己施政嘅偉大.時至今日,日文同韓文仍然叫長頸鹿做麒麟.
中國典籍關於長頸鹿嘅記載,最早出自晉代李石所寫嘅《續博物志》,記錄咗非洲索馬里沿岸撥拔力古國出產嘅異獸,身高一丈餘頸長九尺.宋代趙汝適寫嘅《諸番志》中就話非洲長頸鹿係徂蠟:「狀如駝馳,而大如牛,色黃,前腳高五尺,後低三尺,頭高向上」.
分類改
長頸鹿根據顏色,花紋變化同分布範圍等嘅差別可分為9個亞種.
- 蘇丹長頸鹿(G.c. antiquorum);斑點紋小,較不規則,覆蓋腿內側.分布蘇丹西部同西南部.
- 努比亞長頸鹿(G.c. camelopardalis);斑點呈四方形,栗色;底色為白色.腿內側同上肢以下無斑點.分布蘇丹東部,剛果東北部.
- 烏干達長頸鹿(G.c. rothschildi);斑點深褐色呈長方形,網紋模糊.下肢有時帶斑點.分布烏干達,肯雅北部同中部.
- Thornicroft 長頸鹿(G.c. thornicrofti);星狀斑點,延伸至下肢.分布贊比亞.
- 西非長頸鹿,或尼日利亞長頸鹿(G.c. peralta);淺黃色斑點.分布乍得.
有啲資料將蘇丹長頸鹿,西非長頸鹿,努比亞長頸鹿,羅氏長頸鹿同安哥拉長頸鹿,南非長頸鹿列入一個亞種.
另有四種長頸鹿亞種存在爭議.即開普長頸鹿,拉多長頸鹿,剛果長頸鹿同埋Transvaal長頸鹿.更有科學家認為除咗馬賽長頸鹿以外,其他亞種可以併為一個亞種.
長頸鹿體長12-15英尺,高15-17英尺.公重1700-4200磅.乸矮過公1-2英尺,輕幾百磅.公乸均長角.乸隻角細啲.網紋長頸鹿比其他亞種稍為細.體色隨亞種同埋年齡有深淺變化.
特點改
長頸鹿最令人熟悉嘅特點就係長頸.頸長令佢哋食到樹上嘅葉.四肢亦相當長.長頸鹿頸嘅骨結構基本上同其他偶蹄動物差唔多.長頸鹿有七個變長嘅頸部脊椎(數目同馬同埋人相同).角係骨質,俾皮膚噙實.
長頸鹿嘅循環系統與眾不同.10公斤重嘅心可以產生比其他動物多兩倍嘅血壓,保證個頭有血到.頸上面一個複雜嘅組織結構可以避免長頸鹿低頭喝水嗰時個腦血壓過高造成腦出血.下肢嘅血管承受好高嘅血壓,換轉係其他動物可能會造成毛細血管爆裂,而長頸鹿嘅下肢俾又厚又實嘅皮包實,避咗呢尾嘢.
長頸鹿有長睫毛,眼呈深啡色,係所有陸上動物中最大嘅.視力敏銳,再加上身高嘅優勢,能夠睇到一公里遠嘅嘢.長頸鹿冇淚腺,佢用脷去清潔眼球表面.德國法蘭克福動物園嘅研究人員發現長頸鹿得有限嘅色覺,分到一啲色.
長頸鹿有32隻牙,齒式為I 0/3, C 0/1, P 3/3, M 3/3;同牛一樣冇上門齒,口腔內因冇犬齒,令門齒與前臼齒間有空位,叫做齒虛位(diastema),可用嚟儲埋植物咁嘅嘢.
繁殖改
長頸鹿公會通過品嘗乸嘅尿嚟判斷乸嘅發情狀態.呢種行為係一個被稱為Flehman反應嘅過程.長頸鹿嘅懷孕期為14-15個月,每次產一胎.乸係企喺度生仔;羊膜破裂,幼鹿落地而生.幼鹿約1.8米高.出世幾個鐘頭後幼鹿就可以奔跑,同其他出咗世幾個禮拜嘅鹿仔冇分別.然而出世之後頭兩個禮拜幼鹿多數時候會伏響地上靜卧,由阿媽保護.雖然成年長頸鹿由於個頭碩大唔怕敵害嘅侵襲,但幼鹿就可能俾獅子,豹同鬣狗攻擊.長頸鹿嘅花紋被認為係有偽裝功能.只有大概25-50%嘅幼鹿可以活到成年.野外嘅長頸鹿,壽命有20-25年,喺動物園裏面養就可以活到28年.
習性改
喺野外,長頸鹿係食樹葉,尤其係含羞草屬嘅樹葉;但其實佢完全能夠以食用其他種類嘅樹枝為生.一頭長頸鹿每日可以食63公斤樹枝同嫩枝.
長頸鹿行路姿態悠閑.行路嗰時一側嘅前後肢向前挪動而另一側嘅前後肢着地.呢個係大型四足動物常用嘅運動方式,比如大象都係用呢種方式行.但係長頸鹿遇到敵害攻擊能夠以60公里時速進行短距離奔跑,奔跑姿勢好笨拙,前後肢交替着地.長頸鹿心臟太細,令佢做唔到長距離奔跑.
當受到威脅時,長頸鹿嘅防禦方法係用蹄猛踢敵害,踢一下足以將獅子嘅頭骨踢碎或者肋骨粉碎.
長頸鹿每天的瞓覺時間是所有哺乳動物中最短嘅.一般認為只有20分鐘到兩小時之間.佢可以擘大眼瞓覺.
長頸鹿用長達40厘米嘅脷來清理面部嘅蟲仔.長頸鹿條脷唔怕荊棘,可以自如咁進食多刺嘅葉.南非長頸鹿偏好金合歡屬(Acacia)嘅植物,尤其係Acacia erioloba呢種植物,條脷甚至能夠抵禦這種植物帶有嘅毒刺.
一般人誤以為長頸鹿係啞嘅.但有研究表明長頸鹿之間用(人耳聽唔到嘅)次聲波來進行非常複雜嘅交流.
起源改
根據化石記錄,長頸鹿最早由中新世初期由鹿科動物分化而來.最早嘅長頸鹿科化石係Climacoceras同Canthumeryx.後來演化出古麟(Paleotragus),一種中新世早期生有短角,短頸嘅長頸鹿祖先.到中新世晚期古麟進化為薩摩獸(Samotherium).喺上新世,薩摩獸分化為兩支,一支係霍加狓,另一支係最早嘅現代長頸鹿.霍加狓係長頸鹿科僅存嘅兩種動物之一,相貌基本上反映中新世長頸鹿類動物個樣.
長頸鹿類動物進化上重有一支,稱為西洼獸,係一種生有四隻角,體態粗壯嘅動物.而家已絕種.喺蘇美爾(Summarian)文化遺址亦發現咗一啲動物嘅青銅像,酷似西洼獸.說明西洼獸好可能喺中東一直殘存至幾千年前.
長頸鹿嘅地史譜系如下:
- 全新世
- Giraffa camelopardalis
- Okapia johnstoni
- 更新世
- Giraffa camelopardalis
- Giraffa jumae
- Giraffa gracilis
- Giraffa sivalensis
- Okapia stillei
- Sivatherium giganteum
- Sivatherium maurusium
- 上新世
- Giraffa attica
- Giraffa punjabiensis
- Giraffa priscilla
- Samotherium boissieri
- Samotherium sp.
- 中新世
- 晚中新世
- Amotherium africanum
- Samotherium sp.
- Palaeotragus germaini
- Palaeotragus primaevus
- 中中新世
- Palaeotragus primaevus
- 早中新世
- Prolibytherium magnieri
- 晚中新世
- 漸新世
- Eumeryx sp.
進化改
長頸鹿條頸同腿按比例都比其他有蹄動物長.目前重未確定到係長頸鹿條頸同腿點解咁長,但可以通過觀察現存長頸鹿嘅行為嚟推測點解佢哋會生咁長條頸.
長頸的確可以畀長頸鹿食到樹冠上嘅葉.然而長頸鹿乸矮過公,往往食低處嘅樹葉,所以好難講長頸僅僅只係為咗食果方面的原因.此外,長頸會令長頸鹿飲水造成相當嘅困難.長頸鹿佔據嘅生態位只有非洲象一個競爭物種,所以並無選擇壓力嚟迫使長頸鹿喺咁長時間保持長頸嘅狀態.一個可能嘅解釋係長頸鹿喺進化初期非洲存在其他體形高大嘅有蹄動物競爭者,而呢啲有蹄動物現在已經滅絕.長頸鹿條頸就係同呢啲大型有蹄動物競爭中變長嘅.今日嘅長頸係遠古競爭嘅遺留.
長頸鹿嘅前肢亦都好長.呢啲長腿可以令長頸鹿快速奔跑,並用來禦敵.重未清楚嘅係,係唔係長腿同長腳並用喺抵禦獅子嘅襲擊方面有優勢.
最後啲人觀察到,長頸鹿公係用長頸嚟戰鬥.長頸鹿有顯著嘅兩性異形特徵.乸條頸比公更加短.乸條頸一到咗十歲就唔再生長,而公條頸就可以維持生長達二十年以上.公之間用頸搏鬥,搏鬥結果可以係致命嘅,但好少會到呢個地步.頸越長,頭越重,搏鬥嘅時候力量亦都越強.搏鬥能力越強嘅長頸鹿公越容易獲得同長頸鹿乸交配嘅機會.從性選擇嘅角度睇長頸鹿條頸亦係公同乸競爭嘅結果.
參考改
- 孫啟元,《野性的堅持》,ISBN 962-85307-4-7
- 琳恩‧雪兒,《愛上長頸鹿》,ISBN 957-33-1670-6


text:
(反黑)套劇已經死咗十幾人 招積出返嚟會有咩下場?
《反黑》呢套劇死嘅人真係多不勝數,連埋噚日死嘅下山虎,社團洪樂嘅頭目鯊魚,盲超,馬王同智叔全部都死晒,得返話事人鬼王撐住.噚日死嘅仲有雷太,而佢舊相好豬油就一早已經死咗,仲有小黑女友伶伶又係慘死.再數遠啲,作為火屎嘅馬仔穿山甲,第一集就被警方射死,大B哥自己同條𡃁阿才就俾招積迫死,做線人嘅玻璃(梁烈唯)俾佐治手下射死,佐治嘅手下Willy(布偉傑)就因為冒犯Elizabeth而被其殺害,不過Elizabeth噚日又俾雷太殺埋.仲有出賣招積嘅Teddy,病死嘅韓彬之女阿欣(鄭希怡),計計埋埋23集已經死咗16個人,真係好多吓.
以下有劇透,逃生門在此.
其實呢套劇之後仲有大把人會死,張Sir(陳欣健)會被招積炸死,楊Sir(林嘉華)又係俾招積搵人撞死,而作為臥底的光頭(彭懷安)最終亦因為形勢所迫而被少鈞殺死,而其他警察,包括B1-1組各人都無事,相信第2季會繼續見到佢哋.和興盛兩大元佬白頭佬和高佬忠亦都會死,火屎又係俾招積殺死,連字頭律師Philip都俾佢斬到重傷,睇得出招積真係作惡多端,之後連自己的手下哈仔都唔放過,甚至佢嘅幕後主持人佐治一樣逃唔過佢嘅辣手.雖然招積最終被警察拉咗,但最後相信亦都被英國人救返,所以續集會繼續有佢.


text:
身為一個鍾意捐窿捐罅,土生土長嘅香港人,香港大部份地方都差唔多去齊,但就係未去過 鴨脷洲 !既然南港島線通咗車,今次我 依莉詩 就跟 大仁生活 一家嚟個鴨脷洲半日遊,睇吓有咩特色美食啦!
鴨脷洲充滿漁村風情
鴨脷洲係香港島西南面,香港仔同埋香港仔海峽附近嘅一個島.因為形似鴨脷,所以叫鴨脷洲.明朝就有唔少漁民聚居,加上最初利東邨起嚟係為咗安置因香港仔避風塘大火而無家可歸嘅漁民,所以鴨脷洲舊區一帶依然保留好多水上人嘅歷史痕跡.由街渡到洪聖古廟,仲有即煮海鮮嘅大排檔,種種都充滿漁村風情.雖然喺全世界人口第二密嘅島,但今次去到又唔算太迫太多人,而且麻雀雖小,五臟俱全,好值得假日去行吓!
第一站 – 搭舢舨欣賞港灣景色
除咗可以搭新開嘅南港島線利東站,其實都有巴士,專線小巴同街渡到鴨脷洲,交通都好方便㗎!而今次我哋就選擇由香港仔珍寶碼頭出發,搭街渡去鴨脷洲,體驗一吓漁村風情!喺細細嘅紅黃綠 3色嘅碼頭登上傳統舢舨,大約 3分鐘就到.船程雖然短,但海風吹埋嚟都約舒服㗎!
▲ 雖然坪洲,南丫島等離島都有街渡搭,但喺傳統舢舨搭得耐有時都約驚,而今次船程約 3分鐘,我就覺得啱啱好!成人每位$2.2,小童每位$1.2,仲可用八達通或現金付款𠻹!
第二站 – 試食香港僅存的艇仔粉
坐完傳統舢舨,一於試吓水上人獨有嘅艇仔粉!因為牌照關係,艇仔粉愈嚟愈少,而流記香港仔艇仔粉就係香港僅存嘅其中一間艇仔粉,多數喺香港仔沿海旁及香港仔漁市場一帶出沒.以前想食只可以靠運氣,好彩而家科技發達咗,可以用電話 Call 定流叔,問清楚位置同營業時間,唔使白去一場!
▲ 雜錦艇仔粉 $30
艇仔粉用梭羅魚同大地魚做湯底,味道鮮甜,再加上燒鴨,魚蛋,叉燒,牛腩, 豬肚, 豬頸肉等等,好似一碗極豐富嘅車仔麵.
流記香港仔艇仔粉
電話:9140 2628 (不會使用whatsapp)
出沒位置: 香港仔沿海旁及香港仔漁市場一帶
(不固定,建議食粉前打電話確認流叔出沒位置)
時間: 早上10:00 – 下午16:00
第三站 – 參觀百年歷史的洪聖古廟
食完艇仔粉到海濱散散步.呢度唔單止有漁業展覽廊,有大大小小嘅塑像,仲有展館介紹香港漁民嘅生活習俗,更有一座逾二百年歷史,已列入法定古跡嘅洪聖古廟,可以進一步了解鴨脷洲百年漁村嘅面貌.
▲ 漁業展覽廊有大大小小嘅塑像同展品重現昔日香港漁民嘅生活.
第四站 – 一嚐平民大排檔風味
之後就到鴨脷洲市政大樓嘅二樓熟食中心,由粥粉麵飯到海鮮大餐都可以搵到,唔少熟客都會喺街市買好海鮮,再搵相熟嘅店家烹煮加工.不過好似我哋呢啲即興幫襯嘅都唔使失望,好似陳新記嘅小食就一樣令我哋食得津津有味!
▲ 雖然食唔到招牌老闆九棍魚皮,不過陳新記嘅炸三寶,即係魚皮,魚片頭同雲吞一樣咁吸引!
▲ 炸魚皮新鮮即炸又香口又脆,炸魚片頭更加彈牙有魚味,而我最欣賞就係炸雲吞,入面有蝦有肉,好足料呢!
▲ 另一樣招牌菜就係一口西多,厚切西多一啖一件,滿滿嘅煉奶同花生醬,未食都流口水!
陳新記
電話: 25551862
地址: 鴨脷洲鴨利洲大街鴨利洲市政大廈1樓
時間: 星期一至日 (07:00 – 17:00)
第五站 – 到風之搭公園小休
又食完一餐,喺時候休息吓.沿鴨脷洲海濱長廊行到風之搭公園,廣場同巨型帆船形燈塔設計都以漁村文化做主題,好有特色.當中顯示燈依靠太陽能發電板發電,會隨風速改變顏色,有趣又環保.
▲ 食飽最好睡一睡,有人就瞓到死死吓,又人就掛住玩 Pokemon Go!
第六站 – 搶食街坊最愛傳統糕點
叉足電又繼續食過!基本上鴨利洲最旺就係一條鴨利洲大街,沿路都有唔少食店,但偏偏有一間長期排長龍.呢間地膽推介嘅小店售賣本地傳統糕點,西米糕,馬蹄糕,香蕉糕,大菜糕,砵仔糕,桂花糕,種類好多,充滿童年嘅味道!
▲ 大菜糕,西米糍,砵仔糕,桂花糕 $6/件
桂花糕做得好晶瑩剔透,淡黃色夾雜桂花同杞子,好靚好吸睛,而大菜糕好滑好爽口,非常清新.
友和士多
地址: 鴨脷洲鴨脷洲大街110號前舖
時間: 9am-7pm
第七站 – 歎即叫即拉豬潤腸
行咗幾步,阿仁畀啲即叫即拉嘅豬潤腸吸引住,於是我哋今日嘅第n餐.無錯!今日嘅半日遊行程就係食食食食同食!金龍茶餐廳裝修唔算特別,都係普通家庭式茶餐廳嘅氣氛,不過畀起市區嘅店,就多咗一份久遺了嘅人情味!喺我哋討論食豬潤腸定齋腸嘅時候,伙記竟然會搭訕傾埋一份,真係好搞笑.或者,有時我哋就喺衝忙中,忘記咗呢份人與人之間嘅交流.
▲ 豬潤腸 $19
平時都係食叉燒,蝦,牛肉腸多,豬潤腸就比較少食.腸粉即叫即拉,熱辣辣又滑又香,仲都幾多豬潤𠻹!
▲ 食得開心,仲叫埋煎釀三寶𠻹!
▲ 最尾食埋蕃薯糖水,好有家嘅感覺.
金龍餐廳
電話: 25537363
地址: 鴨脷洲鴨脷洲大街124-126號
時間: 下午2時至凌晨12時
第八站 – 漫步鴨脷洲大橋
到黃昏時份,我哋嘗試經利東地鐵站行到鴨脷洲大橋散吓步.大橋主要連貫鴨脷洲同香港仔與黃竹坑之間,喺地鐵未有之前係主要出市區嘅途徑.居高臨下包覽避風塘一帶,傳統舢舨,風帆,遊艇同遊覽船等等係海上遊走.景色無論日頭定夜晚都一樣醉人.
▲ 喺到散步感覺真係好 relax!
更多一日遊路線!
鴨脷洲漁村風情半日遊!食盡老香港情懷 – 船河,大排檔,糕點小食
長洲 1.5 日單車美食懶人包!食盡 7大小食 + 張保仔洞探險
網址:ErieDiary.hk
YouTube:ErieDiary


text:
Wikipedia:貢獻畀維基百科
維基嘅目的係將整體人類知識匯編成網上內容自由嘅百科全書.為咗呢嗰目的,你可以用以下方式貢獻畀維基百科.如果你想以參與一般維護文章嘅方式畀貢獻,請睇埋Wikipedia:維基維修.大部分需要關心嘅文章都放咗喺Wikipedia:維基維修積壓場.
開戶口
你唔使登入維基去睇維基百科全書,你亦唔使登入維基去修改維基百科全書.基本上所有人都可以係任何時間修改幾乎所有嘅文章,包括未登入嘅人.但係登記戶口係好容易嘅事,而且重有着數.
你可以做乜
文章
維基百科主要由文章組成,而每篇文章嘅文都係要成為正文.維基最重要嘅文章都放喺基礎文章,嗰度有唔同類型嘅文章等你去加,請你揀啲你熟識,又或者你有興趣嘅文章去加.唔好只係整空心文章,要幫文章達到正文嘅標準,因此令佢成為正文候選.另外你亦可以要求未編寫嘅文章,咁樣可以幫我哋了解維基百科重差啲乜野.
重有,寫好文章麻煩畀個類別,可用類別請睇Category:類.
一覽表
一覽表用嚟介紹一列有關文章,形式同文章一樣,但係內容唔係介紹一樣嘢,而係介紹好幾樣相關嘅嘢,例如諾貝爾經濟學獎得主一覽.暫時粵語維基並未引入正表,但如果你寫好咗一組文章介紹同一類嘢,不妨寫埋一覽表一口氣介紹佢哋.另外,有啲嘢唔適合獨立成為一個百科全書文章,好似卡通片人物,但係卡通片人物一覽就好有意義,咁樣編寫一覽表就最好不過.
順帶一提,寫好一個表請喺下面加上「[[Category:一覽]]」,咁人哋識去搵.
圖畫,相
正圖同正相可以令文章更生動,而且一睇就明.如果有正圖正相,不妨加入正圖候選畀大家知.已經編收嘅正圖正相放咗喺Wikipedia:正圖.撳呢度睇乜嘢係正圖.
聲
有啲情況係文字同圖畫所表達唔到,例如粵音點讀,就要用聲去表達.暫時,你可以將聲音上載到 Wikimedia Commons,再用 {{audio|聲}} 語法加入文章內,例如可以參考文章「孲𤘅子」.你要確定把聲可以開放自由版權,侵權嘅聲隨時都會被刪.你亦應該用自由格式(ogg 或 midi)嘅聲,同埋要令把聲清楚,清除雜音.
指南
維基用戶可以利用各個唔同指南搵到一啲話題嘅落腳點,令用戶更容易搵到資訊.要改善維基嘅指南,就要去指南Portal:指南總覽揀一個啱自己嘅去改好佢,令佢符合正題標準.


text:
話說近派喺淘寶買左個健身用品, 見3.5kg 只需要RMB35送到上門, 所以二話不說就用官方中轉物流公司菜鳥裹裹, 點知惡夢就開始啦.(我從未用過菜鳥裹裹, 所以唔知好唔好)
首先, 我唔預個件貨會好準時2-3日就到, 但喺等 到中轉去到物流中心14:32pm, 佢個紀錄竟然話23:00左右聯絡過我話送貨, 但根本冇咁既事, 我從來都冇收過電話, 同埋咁夜仲點會有人送貨呀?大佬, 講大話都用過其它原因.
好啦, 跟手問客務佢話只有2次免費送貨, 如果2次都冇人應門就要收錢! 大佬, 咁即喺話我冇用過佢都當一次, 咁下次又喺咁佢咪可以大條道理收我錢!?
等多2日, 個件終於黎, 但一打開門佢個送件員話要收$20? 今次同佢理論, 佢竟然話喺急件所以要收$20! 大佬, 我由中轉站到香港再送黎屋企都等左差唔多5日, 仲點急? 同埋我都冇要求過要急件, 不過條友唔肯走所以比$20佢打發左佢先.跟手同淘寶網物流果邊要求退款, 而家等緊通知, 有消息再update.
第2日 check 番淘寶網個物流紀錄, 發現佢竟然同同一手法話夜晚11點幾聯繫唔到我而制造兩次不成功送貨! 而家我明白佢點解要咁做, 因為佢想將收費$20合理化, 所以我有理由相信做送貨同在office 更新紀錄果班人喺知情!
今次既經驗話比我聽用菜鳥裹裹仲貴過順丰物流, 所以以後都係唔好貪平!
菜鳥裹裹好唔好? 相信你自己心裡有數!


text:
教育局:試題沒有討論空間
每一個極權政府都唔會容許人民進行開放嘅討論,因為佢哋唔希望人民有自己嘅思想,只係需要接受成為「國家機器」嘅洗䐉教育.
英國劍橋大學一份出俾GCE嘅試題入面,就曾經叫過考生評價納粹黨對德國,乃至全世界嘅利弊,而英國曾經受到倫敦空襲,死傷慘重,咁倫敦當局有曾經出面話該試題傷害國民感情嗎?佢哋冇,亦都唔會.因為喺西方嘅思想當中,先唔討論政治因素,學生,教師係有佢嘅學術自由.研究該政黨,歷史事件嘅利弊,亦唔代表鼓吹法西斯主義.
而喺咩情況會有政府出面干預學術自由呢?只有一個可能,就係首先當權嘅係一個極權政府,然後佢哋正係企圖掩飾唔想人民知道嘅事實.
當官方所宣傳嘅嘢同事實係有出入嘅話,就唔能夠俾學生去討論,因為當學生一去分析,睇返史實,就會發現同官方宣傳嘅出入同矛盾,進而質而官方嘅講法.
以中國抗戰為例,中共當年同國民黨合作,但佢哋只係喺度隔岸觀火,採取消極抗戰嘅策略,為人所知嘅一句有「七分發展,二分應付,一分抗日」.
打過咁多場勝仗入面,出名而又有共產黨份嘅就只有兩場咁大把,仲要都係喺國軍打到就嚟贏嘅時候先出嚟搶功勞.
喺牆外嘅我哋會知道呢一啲嘅事實.
但係中共政府多年嚟喺嗰啲咩抗戰紀念日上面,自己嘅歷史敎科書入面就講到自己有幾咁多嘅豐功偉績咁,扮到自己嗰陣好憎日本咁,但嗰陣毛澤東仲講咗句「多謝日本」喎,無從抵賴喇掛?
Sorry,當局會話俾你知佢講緊反話.不過咁,當局又點知呢?可能楊焗腸落過地府探毛澤東啦.
所以喺香港係絕對唔能夠討論日本侵華㗎,因為討論完,發現咗事實之後好可能會影響政權嘅認受性,動搖佢嘅合法地位(共產黨有合法過先要報新聞),甚至會引致民族對呢個政黨嘅仇恨,所以先要壓住事實,資訊嘅傳播.
所以呢,國安法要施行就係咁講.
美其名修復國安漏洞,實質為隻手遮天,唔俾後世知道以前發生過啲咩事.
之不過咁,每一個獨裁政權都唔會長命,必然會俾民主政權取諦,只係差在幾時.
當年蘇共倒台,大家都估唔到,唔知未來十年,又會見到啲咩景象呢?


text:
來論|許智峯或成為澳洲律師? 美西國家真「包容」通緝犯!
稀思路/筆是機場
有啲政客曾經公開講過「案底令人生更精彩」,但事實呢?案底只會令人生更悲哀,如果有案底,唔單止申請工作,移民時會有影響,如果有案底者要申請專業職位,一樣大受影響;例如要做律師或大律師,有案底嘅人一般嚟講都好難獲得或註冊一啲專業資格,甚至連做保險業,銀行業,董事都會有阻礙.不過,世界總有荒謬事情,最近就有新聞指,人稱「癲鴿峯」嘅許智峯,喺澳洲取得法律學位嘅學歷,嚟緊仲會喺當地一間律師樓見習同深造,「期望幾個月後正式取得專業資格」.一個香港嘅通緝犯,將會喺澳洲做律師?呢個係咪笑話嚟?
根據許智峯自己嘅講法,佢話自己近幾個月「飛咗4次」去做政治游說,近兩星期就備戰考試,「第一次感受到讀書壓力」,又懶型咁話覺得無論如何都要裝備自己,喺知識,事業,經濟上有穩定嘅基礎,先可以「長期作戰」咁話喎.聽佢一番說話,看似平常,但其實佢早排先被香港法庭判監,應該係一個通緝犯先啱喎!
可能有人已經淡忘咗許智峯呢個攬炒派政客,但係佢除咗應該涉及攬炒派嘅非法「初選」案,佢由於涉及提供錯誤訊息誤導警方相信佢外訪後會回港受審,無按原定保釋條件出庭應訊,被裁定4項藐視法庭罪成,今年9月底被判監禁3年6個月,而且須付懲罰性嘅訟費.當時香港法庭考慮到案件嚴重性,包括使用虛假文件,加上潛逃對刑事司法制度嘅影響,而且許智峯毫無悔意,因此作出有關判刑.
一個喺兩個月前,先被香港法庭判監嘅通緝犯,人去咗澳洲,一個亦係實行普通法制度嘅地方,竟然可以讀法律之後仲可能成為法律專業人士(律師),呢件事可以話係極度荒謬.首先一點,係澳洲選擇收留一個香港通緝犯,已經令人難以接受,如果許智峯喺當地完成法律課程,見習同深造後,可以喺當地做埋律師,咁澳洲會唔會太自由,太開放呢?換個角度,如果有澳洲嘅通緝犯喺香港特區被收留甚至「培養」,澳洲當局又接唔接受呢?
若然許智峯能夠喺澳洲做法律專業人士,坦白講,將會係澳洲法律界嘅一大笑話,原來一個喺普通法地區犯咗法嘅人,去到另一普通法地方竟然可以做法律專業人士.其實喺許智峯之前,被指喺香港涉嫌犯法嘅郭榮鏗,就喺美國紐約開咗律師行,當香港有唔少攬炒派政客或支持者喺香港為自己行為「負責」時,一啲政客就喺歐,美,澳「風流快活」,齊上齊落?唔好玩啦,一班狀似齊心嘅攬炒派政客,與其話佢哋會同香港嘅「同路人」共同進退,現實啲講,佢哋根本就係大難臨頭各自飛,之前對支持者嘅承諾,絕對敵不過自身利益.政客之所以叫政客,係因為佢哋一直計算,最主要都係計緊自己嘅利益!


text:
Connectives 連接詞
顧名思義就係用嚟連接字句,亦有承上啟下嘅作用,掌握 Connectives 用法可以令文章更有條理. 最常用嘅英文連接詞不外乎都係 and,but 同埋 because,但 AfterSchool
今次就搵嚟 Mr. J
幫大家整合咗不同類型嘅英文連接詞!重唔快啲學哂佢哋,用更高階嘅 Connectives 令你嘅 DSE 英文作文
通順易明啦!
Credit: Unsplash
利用連接詞分段,可以令文章條理和結構更分明,Topic sentences 寫得好加好多分㗎!用作分段嘅英文連接詞有好多,唔使次次都用 firstly, secondly, thirdly 啦!
時間連接詞可以指出事件嘅先後次序同發生嘅時間,令文章更具體.
掌握因果 connectives 用法可以説明原因同行為目的,連接有因果關係嘅句子.
利用條件連接詞可以表達符合 A 先可以得到 B 嘅意思.
Credit: Unsplash
呢款 connectives 強調兩句句子嘅區別,突顯兩者相反嘅特質或事件嘅轉折.
比較連接詞可以用嚟指出雙方一致嘅地方,或者突出其中一方嘅特別之處,令你嘅文章更有層次.
並列連接詞連接兩件或以上地位相平, 詞性或句構相同嘅事物,令你嘅句子更簡潔易明白.
用 connectives 標示具體例子,可以支持自己嘅論點,亦令你嘅文章更清晰,同時加強說服力.
利用總結連接詞歸納全文嘅重點,可以令文章更整齊,架構清晰,好頭好尾吖嘛!除咗 lastly,仲有好多唔同嘅 connectives 可以用㗎!
掌握呢款 connectives 用法可以突出一啲特定嘅觀點,鮮明地表達意見同立場,並加强說服力.
用層遞 connectives 嚟開啓新論點可以帶出文章脈絡的遞進,令文章更豐富.
呢款 connectives 帶有承上啓下嘅作用,加強文章嘅連貫性,都係幫你摘星嘅英文連接詞嚟㗎!
Credit: Unsplash
Connectives 連接詞可以有效地令你嘅文章結構更清晰,除咗最普遍簡單嘅英文連接詞,不妨試下掌握以上 English connectives 用法,透過不同嘅英文連接詞提高寫作水平啦!
DSE 英文 Grammar 系列
Mr. J English
👔 DSE 輕鬆取 5**•英文考試技巧專家🌟 七年補習經驗.超過 3,000 名學生成績顯著提升🗣 資深辯論教練•最強 Oral 及論證技巧📚 6 科 38 分.香港大學 BBA Law 雙學位Mr. J 於 DSE 勇奪英文 5**,考入香港大學工商管理學學士及法學士HKU BBA Law 雙學位.憑著七年 DSE 英文教學經驗,打造出一套技巧實戰兼備 ; 幫助同學穩奪 lv 5+ 嘅教學方法 ! 成功逆轉超過 3,000 多名學生英文成續,獲無數同學家長一致好評 !


text:
都唔知幾耐無買 "飛" 聽 concert 同睇 performance 喇,星期日晚我同 Winnie 就去咗屯門大會堂度睇經典芭蕾舞劇「天鵝湖」.今次呢套芭蕾舞劇係有享負盛名,堪稱全球最 top 嘅芭蕾舞蹈團「烏克蘭基輔芭蕾舞團」( Kiev Ballet - Ukraine ) 演出,咁難得有咁嘅機會,梗係要好好把握啦!而且「天鵝湖」仲只係喺屯門演出一場,沙田大會堂就演出另一劇目.嘩,咁正,連演出地點都就埋我,我當然即刻 call Winnie 買飛啦!
真係好掂,果 3 個主角都跳得好出色,好有表達力.男主角每個動作都好 smooth,而且仲好溫文爾雅,以表達王子嘅高貴;女主角舞姿好優美,我同 Winnie 都覺得佢好勁,佢對手做動作扮天鵝拍翼時,柔軟到不得了,簡直郁都好似波浪咁,真係靚到嚇死人!!至於個巫師就跳得好有勁度,完全表達到反派果種「邪」勁!
除咗 3 位獨當一面嘅舞蹈員之外,其實都仲有幾個都幾出色,不過大部份嘅群舞者都比較遜色,有點失望.不但只動作唔夠一致整齊,好多時 timming 同 rhythm 都捉得唔係太好,硬係音樂完咗之後先完成全套動作.
另外值得一讚嘅係全劇嘅 constume,真係靚到想死,Winnie 都好同意,個 constume designer 應記一功!
我同 Winnie 都身為音樂人,當然都會留意埋音樂部份啦!
柴可夫斯基嘅作品,有一定信心保証!
不過今次個 performance 居然唔係由 live orchestra 演奏,而只係播 recording,都有少少失望!好彩個 violin 拉得好出色,勁好聽,加番唔少分數.
一直以來,我都覺得個 main theme 好抒情,好動人,但唔知點解,噚晚當聽到第一次出現個 main theme 時,我反而覺得好傷感,好淒涼,個心好唔舒服,仲即時喊咗出嚟.到第三幕時王子揀選咗黑天鵝,但突然諗番起對白天鵝嘅承諾,覺得好懊悔時,main theme 再次出現,可能呢次個 orchestration 唔同咗之前,而且寫得比較豐厚同盪氣迴腸,所以我又再喊多一次!一直以來,我都好欣賞柴可夫斯基喺最後一幕用 parallel major key 去表達皇子打贏巫師果種勝利同喜悅,音樂發揮得恰到好處.
好多時都聽到人講,係唔同嘅人生階段,思想係會唔同,但估唔到對音樂嘅理解同感受都會好唔同,可能人生經歷多咗,遇到唔開心嘅事都相應增加,所以對音樂所表達嘅情感都有不同感受!這正正就是流行音樂與古典音樂嘅最大分別之處!


text:
廚房通渠廁所防臭氣防蟲防返水大法
上環通渠通渠公司廚房通渠夏季嚟臨廚房通渠62728207,你嘅廁所裡係唔係多咗啲唔速之客?比如像
呢個小飛蟲叫蛾蠓廚房通渠,又稱蛾蚋.還有得比如像呢個
這些嘢嚟自於細菌滋生嘅下水道,千萬唔要用手拍,嗰上面嘅細菌群落,可唔係一般飛蟲可比,且其繁殖力驚人,曾有得人傷口被汙染生蛆嘅新聞.更唔要說住喺低樓層嘅住戶,隨著樓上衝水嘅聲音,陣陣臭氣從廁所嫋嫋升起,房子再光鮮也經唔住毒氣彈嘅襲擊.尤其係年久嘅老樓,下水唔暢係常有得嘅事,有得效解決防臭返水防蟲係絕啱大事,尤其係新冠之類嘅氣溶膠傳播方式,唔可輕而視之.下面我總結咗幾條大法,基本上得根除,至少得好長時間唔再受上述困擾.
凡事必須溯本求源,廁所連接下水管嘅出口一般有得馬桶,兩個地漏,一個洗手盆下水管,這些嘢一般喺下方連成一體排到下水總管,如果封閉唔好,當樓上衝水時造成嘅氣壓將唔折唔扣地通過這些出口返到你嘅廁所嘅狹小空間.我哋嚟一一選擇應啱之法.
一,馬桶 馬桶下面嘅排水口,一般係110嘅pvc管道,直接通過馬桶嘅密封圈接喺馬桶下面嘅排水口.呢度就非常關鍵,好多人太信任所謂嘅馬桶安裝工嘅工藝,豈唔知密封圈封閉唔嚴造成漏水漏氣你睇唔見,但能聞見,馬桶嘅下方空間已經變成蛆蟲嘅滋生地.再者,馬桶底座一般有得兩個安裝固定螺絲嘅孔洞,現喺一般唔用都係玻璃膠四周密封固定,但這兩個孔洞如果唔封閉,等於喺排糞口留咗兩個通氣孔.一定喺安裝馬桶時封堵!馬桶密封圈有得時因為地面唔平或者下水管切割過低,可能使得馬桶底部口與地面接口有得縫隙,最好準備兩個密封圈,拆下其中一個嘅密封膠疊加使用,確保馬桶底口與地面排水口密貼結合.呢個事求人唔如求己,如果你自己動手能力強,安個馬桶真唔係個難度好高嘅事,關鍵自己唔會糊弄自己.否則,你好可能花咗錢效果還唔行.解決到這一步,僅僅解決咗接口密封嘅問題,其實更重要嘅一個小物件,喺防返水防蟲等方面似乎更重要,相當於畀馬桶安裝一個單向閥,唔僅氣體飛蟲上唔嚟,即使下水堵住防返水也堪大用.這就係下面呢個小物件,
呢個嘢插喺110排水管中剛剛好封閉,哽希望你將110pvc管口切割平整.喺安裝馬桶之前,先安好它,絕啱得起到大嘅作用,經過我親自測試,效果唔係一般嘅好,從原理上睇,耐久性應該也唔成問題.
二,地漏嘅選擇
地漏呢個產品從產生開始,層出唔窮,都喺鼓吹高科技專利防臭等等,廣告歸廣告,到目前為止尚冇有得一款一統江湖,說明其功能尚需驗證.但經過我多方比選,從地漏原理和耐久性上,現喺比較新嘅磁懸浮地漏,由於它解決咗邋遢水唔會汙染下方嘅永磁體,使得封堵效果周期大大延長.像傳統意義上嘅水封地漏,彈簧地漏,重力翻板,甚至搞得比較玄乎嘅所謂非常芯,以及矽膠套地漏,都唔能解決汙水汙染或膠套老化之後封閉失效嘅問題.有得嘅靠營銷手段賣價還相當貴,但係效果差,就純係個炒概念咗.其原理和效果原諒我就唔一一闡述咗,如果真嘅效果好,早就係一統江湖嘅大佬,唔會現喺地漏市場仍然係群神亂戰.我唔畀任何廠家做廣告,你也唔用選擇貴嘅,市場上確有得利用永磁原理設計嘅地漏,得兼顧封閉,防返水,防蟲以及耐久性等各方面較好嘅產品.如果你有得興趣,我也得推薦,但唔係現喺.
三,洗手盆下水管嘅封閉和防臭 呢個市場上有得好多防臭洗手盆下水管嘅產品,應該都有得效果,但係注意安裝時與地面預留pvc管嘅連接要可靠.
總之,解決咗以上三大問題後,還有得一個好重要嘅嘢就係低樓層住戶,一旦下水總管堵住嘅返水,呢個比較難解決,主要係地漏安裝和馬桶安裝都係與地面固結,而唔係鎖定喺pvc管上,一旦管內壓力過大,可能整體將地漏頂出,解決呢個問題,可能最好嘅辦法採取沙袋壓重壓住,只要返水壓力從另一個或者另一層廁所搵到洩出口,你家就安全咗!如果全樓依次封堵住,估計就等這下水管喺某個薄弱處爆管吧!神仙也弄唔咗.哽如果你嘅廁所有得條件得設置旁通洩壓支路,得將汙水暫時旁通等待疏通只要代價唔高也係個非常好嘅選擇.沙袋法估計係安好各種防返水地漏馬桶之後,(哦,還有得個洗手盆下水,我係直接接咗一個下水upvc球閥,一旦出現堵塞直接關掉球閥),最可行最終大法.時間關係,歡迎網友討論.上環通渠通渠公司廚房通渠


text:
那些年你一定追過嘅台劇 五大hit爆之選 無睇過嘅你究竟童年點過!
想當年,台星處於巔峰時期,熱爆台劇一部接一部.你地有所不知佢地陪伴住小編我渡過幾多個難捱嘅星期一放學時光.唔知以下呢幾部劇,你又睇過幾多部呢?
話說仲記得嗰陣啲台劇係勁黑人憎,一星期先出得嗰一集.仲要通常係星期日夜晚出,咁小編就會星期一全日番學都係度諗住,放學嗰陣就會9秒9狗仔衝番屋企,第一件事就係睇下台劇網upload咗最新嗰集未!諗番都覺得有點兒回味.
1.惡作劇之吻
Photo from Pinterest
係惡作劇之物啊,並唔係惡作劇2吻,唔同㗎!佢可以話係小編最愛嘅台劇,嗰陣係咁幻想自己有日都會有個IQ200嘅靚仔天才鍾意自己,仲要吹到無啦啦地震,屋企無咗,搬去阿爸個fd屋企,然後發現阿爸個fd個仔就係自己暗戀嗰個天才,然後ff全世界都好羨慕我.
Photo from Pinterest
湘琴同直樹真係最典型嘅偶像劇couple啦!直樹喺雨中表白嗰幕,有幾震撼人心你明唔明!
2.黑糖瑪奇朵
Photo from Pinterest
呢套想當年亦都係轟動全世界棒棒堂同黑澀會嘅粉絲㗎!係佢地粉絲應該都知道,要睇佢地同台簡直難過登天,難得合體演情侶拍劇,OMG!
Photo from Pinterest
唔知大家當年係咪都係睇咗呢套劇之後,就有咗自己支持嘅cp呢?小編表示forever鬼王戀,係!係MK㗎啦!但真心嗰陣好激氣,點解佢地會無嘴戲㗎!「我的王子~」
Photo from Pinterest
都過咗成10年啦,真係好想佢地可以重新拍一套新嘅劇囉!
3.下一站幸福
Photo from Pinterest
呢套就係哭哭嘅表表者啦!幾乎集集都有喊位,雖然離唔開都係有錢少爺同窮小妹嘅戲碼,但係就係鍾意呢啲老套野啊,吹咩~不過都未係最老套,最老套係當兩個人以為可以相愛,光晞就發現自己有cancer,然後就上演一場扮我唔愛你啦嘅戲碼,之後仲失埋憶,真係樣樣齊.
Photo from Pinterest
到最尾經歷過咁多,終於可以起番埋一齊,嗰刻真係好感動,所有回憶連最經典歌詞「我愛他轟轟烈烈最瘋狂」一次過湧現.講起都想睇多次!
Photo from Pinterest
4.海派甜心
Photo from Pinterest
呢套就係同下一站幸福同期播嘅,男女主角仲要係台灣地區紅爆嘅楊丞琳同羅志祥.寶珠姐~林達浪~寶珠姐~ ok.小編當初會咁沈迷呢套戲,依家諗番最大嘅原因應該都係小編想當年係加入羅志祥歌迷會,即係SFC黎㗎,哈哈.唔好笑我!
Photo from Pinterest
楊丞琳仲拎咗最佳女主角添!
Photo from Pinterest
5.我可能不會愛你
Photo from Pinterest
通常偶像劇都係以侵入少女心未主題,但係呢套就係少有嘅偶像劇講輕熟女嘅愛情.跳出咗台劇嘅框框,講一個成熟現實嘅故事,由老朋友演變成戀人.
Photo from Pinterest
李大仁嗰陣真係每個女人心中嘅男神啊!
Photo from Pinterest
咁多套熱爆台劇,唔知邊套係你嘅最愛呢?
Text: Holiday Editorial
(小編公告:如果讀者有任何關於美食,旅遊,玩樂,或者任何新奇有趣事物既資訊,都歡迎話比小編們知~大家可以透過Facebook inbox,或者send e-mail到holiday@presslogic.com,直接將資料傳比小編)
*本文章的圖片均經其本人或其公司授權,其他媒體不得轉載


text:
我同小小豬都係貪玩之人,咁就緊係即刻話好,所以同埋公公,姨姨,表姨仲有表妹仔,一行八大一BB嚟.剛好依家開始有得玩水,咁就係未開始BBQ就俾小小豬佢地兩父子入去玩返轉啦~
2019年6月16日星期日
(鴨仔陪住去玩水)小欖xB.Duck夏日沙灘營火會
16 JUNE 2018(SUN)
父親節舅父仔話嚟個特別啲嘅慶祝活動,咁係咁提意去BBQ玩返一個下午.由於要就住係屯門嘅表妹仔,所以就去左小欖燒烤樂園BBQ.
我同小小豬都係貪玩之人,咁就緊係即刻話好,所以同埋公公,姨姨,表姨仲有表妹仔,一行八大一BB嚟.剛好依家開始有得玩水,咁就係未開始BBQ就俾小小豬佢地兩父子入去玩返轉啦~
我同小小豬都係貪玩之人,咁就緊係即刻話好,所以同埋公公,姨姨,表姨仲有表妹仔,一行八大一BB嚟.剛好依家開始有得玩水,咁就係未開始BBQ就俾小小豬佢地兩父子入去玩返轉啦~
小小豬見到啲滑梯就已經完全進入超興奮狀態,完全係non-stop咁係場內不停走嚟走去又瀡來瀡去,仲同其他小朋友比賽瀡得遠,極度享受係依個滑水梯當中~
瀡到攰就去水上波波池浸住嚟抖下(真係好識嘆呀...哈哈哈)~
依隻精力超級旺盛嘅豬仔又點會肯乖乖休息,成日話要爭取時間繼續瀡水梯~
佢地兩父子仲好ENJOY咁玩香蕉船,緊係啦...有個Daddy人肉造浪機,想幾大浪就有幾大浪,依個爛玩豬就當然玩到唔肯落船啦~
仲有一個鴨仔池,好多B.Duck一齊游水啦~
爛玩豬就連比較BB級嘅滑水梯都唔放過,不過小朋友就係咁,總之有得玩就係要玩盡佢嘛~
話咁快我地嘅時段就完結,所以就去沖身換衫去BBQ啦~
有得玩依隻懶玩豬就緊係超興奮,佢就開心玩足兩個鐘,我就乾蒸燒賣咁企定定睇佢地兩父子開心快活,真係........唔緊要啦.....盡情咁玩先係小朋友應盡嘅責任嘛!
小欖BBQ就係以自助任食形式,所以想食幾多就拎個碟去食物部拎就可以,肚餓嘅小小豬就當然即刻幫手去拎食物去燒啦~
小小豬今日就全程開左個自動MODE,一見我地冇食物就幫我地去拎~
可能玩水就真係玩到攰,所以依隻豬仔都覺肚餓了,雞翼,腸仔,豬扒密密燒,咁啲食物都好新鮮,醃得又夠味,所以其實唔止小小豬,我地都食左好多呀~
有返能量當然又係去玩嘅時候,燒烤場旁邊有一個小沙灘,所以就帶埋表妹仔去燒烤場出面個石灘玩下~
其實依個VIEW又真係幾正呀~
唔覺唔覺我地都係小欖燒烤玩左六個鐘先走,小小豬就可以話係極度透支,食飽飽又有咁多人陪小小豬就緊係最開心,就咁又過左一個開開心心Family Day!
訂閱: 發佈留言 (Atom)


text:
想問如果食完24粒兩日後月經沒來進行性行為沒有安全措施會唔會有咗
Hello~只要避孕藥嘅藥效已經建立左,咁喺任何時間唔用安全套進行性行為,都可以有效避免懷孕.其實荷爾蒙避孕藥係用人造嘅荷爾蒙係取代本身嘅月經週期,原則上食咗藥係會抑制咗排卵嘅,而每個月出現嘅月經,都唔係因為卵子冇受精依排出嘅月經,但係點解都定時定候會見到有流血嘅狀況呢?
因為藥物嘅設計都想比使用者習慣每個月都有月經咁樣,感覺上有一個規律性同埋知道自己冇懷孕嘅感覺.所以食到最後嗰幾日冇藥效嘅藥物/停藥期,因為荷爾蒙嘅驟降,都會有少量子宮內膜出血嘅情況.雖然外界一般都會繼續叫佢做月經,但佢正式嘅學名其實係撤退性出血(withdrawal bleeding).所以有時候喺服用事前避孕藥期間,特別係頭幾個月,都未必好似之前嚟月經咁,咁準時出血.
一般來講,係接近或者服食緊冇藥效藥丸期間,如果持續出現分泌物(好似以往嘅月經咁樣),都可以認為呢一個撤退性出血,亦都係你今個月嘅月經,所以你而家可以再等吓先嘅.事前避孕藥除咗會改變月經周期,亦會改變撤退性出血/月經時出現嘅血量同顏色,未必會好似以往月經一樣係咁鮮紅色嘅.相反,因為藥物副作用而出現嘅點狀出血通常量都會比較少,而且唔會好似月經咁連續幾日持續分泌.亦都有啲人食咗避孕藥戰撤退性出血都冇,或者要隔比較長嘅一段時間先會出血一次,而呢樣嘢係會因服用者嘅身體狀況而有所變化嘅,如果真係好唔舒服或者好擔心嘅話,都可以查詢返醫生嘅意見🏻


text:
「畢業」
從小學六年級之後,我就係澳洲新活同長大.雖然同香港唔同,大部份嘅人都可以入到大學讀書.講係咁講,但係我自己就冇入到自己當初想入嘅課目,視覺設計...我唔係話讀書唔好,不過我選擇去行另一條路,因為唔想為一張紙去浪費時間.當然我知道仲有好多公司係睇學歷,但係時代唔同咗,一張畢業證書係嚟個時代真係幫都時下嘅年青人搵到一份好工?反而辛苦啲一路讀,一路攞經驗變得實際得多.
「事業」
好多人都希望事業「一帆風順」,但係現今社會仲有冇一啲工係可以打一世.我經常同啲年青人講我嘅睇法,就係唔好睇眼前嘅嘢.唔好淨係睇嚟刻搵幾錢,因為之後可以搵返.二十出頭靠學歷,靠後生,有本錢試多啲睇多啲攞多啲經驗.三十出頭靠經驗,無人再睇你讀書好唔好,再唔後生,要靠往績,最好到管理層.四十出頭靠管理,因為不再後生同有負擔,體力下降等等,如果之前冇努力就冇競爭力.五十出頭就緊係諗退休,安居樂業.
「創業」
打工係可以有穩定收入,但係好多時現今社會「今日唔知聴日事」.你以為你份工好安全,偏偏你就係俾人炒嗰個.咁創業又一定好?唔係!只不過我會搏一搏.因為人生有兩個階段我覺得可以創業,第一就係剛畢業無負擔嘅時候可以試試,不過一兩年唔成功就好走人.因為仲後生,仲有競爭力.第二次係三十歲左右,當你儲咗少少錢,少少經濟負擔同最緊要係仲有體力嘅時候.不過,又係一兩年唔成功就好走人.因為仲可以搵返份工.


text:
今次再去牧羊少年咖啡館打算食番之前介紹過嘅「香炒泰國香椒膏鳳尾蝦意粉」,想知係咩可以睇番上個Post,但係原來最近個Menu轉咗已經冇得食番個意粉,所以今次介紹兩款新嘅菜式,味道一如以往幾好味,大家都可以去試下!同埋記得就係Menu定期會轉,所以大家定期去就可以食到新嘢喇!今次叫咗一塊Pizza同一份意粉,兩杯飲品之外仲叫咗個Tiramisu,想知佢哋咩樣同味道點就記得睇落去喇!
牧羊少年:日式大阪燒風味煙三文魚薄餅
今次望下Menu有幾款Pizza都想試,最後叫咗呢份「日式大阪燒風味煙三文魚薄餅」,估唔到味道比想像中好,好鍾意呢一個配搭.Pizza面可以睇到有好多木魚碎,紫菜碎,仲有一塊塊嘅煙三文魚,白色嘅醬係日式沙律醬嚟,咁呢啲味道放埋一齊都應該幾香幾唔錯.但係大家可以望下Close-up張相,有啲黃黃哋色嘅醬將成個Pizza味道提升,呢個醬就係黃芥末.
另外叫嘅意大利粉味道都幾香,不過蒜味可以再勁啲就更好.但如果同之前食過嘅「香炒泰國香椒膏鳳尾蝦意粉」比就冇咁吸引.
牧羊少年咖啡館:飲品
兩杯嘢飲入面,左面嗰杯藍莓奶酪仍然好香好Creamy好藍莓.而另一杯新試嘅係蘋果蜜桃鮮打紅茶,唔會係死甜嘅蘋果味,因為係用咗紅茶,所以味道其實幾清新,係好好飲版嘅道地蘋果味綠茶.
牧羊少年咖啡館:Tiramisu
今次比起上次去食仲叫多咗份甜品:Tiramisu,用杯嘅造型裝住咗啲Tiramisu,味道上係正常水平,而個甜品酒味道幾香,而側邊插住兩條手指餅咁嘅蛋糕仔都會有少少甜品酒味,整體都算係正常水準.如果好想食Tiramisu嘅朋友,可以睇番之前介紹過嘅另一間黃店:旺角黃店:Black Coffee_惹味意粉配一件好味Tiramisu,味道更加正!


text:
唔少女仔想改善自己嘅身形,都想買一件好嘅功能內衣幫吓手.但點揀一件好嘅內衣,就未必人人都識.今次小編就介紹一間位於旺角嘅隱世內衣店,除咗有特大同特細Size外,仲可以免費度身改內衣,包你一定買到合尺寸嘅!
舖頭有超多款式嘅內衣!有超過二千多款!唔怕買唔到合心水嘅款式.
特大碼由85至120 F/G都有,仲有特別碼55AA至到75G/H/I都一樣有!唔同身形嘅女仔都可以搵到啱佢嘅內衣!
店主Candy創業十八年,非常有經驗,街坊稱佢為「內衣魔術師」,全因經佢手改尺寸嘅內衣一定合身又提升到身材兼塑身!
十八年內,成功幫60000名女士改造內衣,改造後嘅內衣仲可以令胸部升2-5級!
Candy表示其實每個女生嘅身材都係獨一無二,唔少人身材豐滿但係非常瘦削,因此普通嘅標準胸圍唔適合佢哋穿著.亦有人肩帶過長令內衣經常滑落.呢個時候度身改衣就非常重要!
而且佢哋嘅內衣仲能夠改善返身形,包覆返上圍令到身材更集中,效果仲非常明顯添啊!所以咁多年嚟Candy都堅持免費幫大家改內衣,希望每個女仔都有合身嘅內衣!
普通胸圍包覆度冇咁高,承托冇咁好,贅肉走哂出嚟,亦有離罩唔貼服嘅問題.
着上經Candy改造嘅內衣後,明顯包覆度極高,贅肉收哂,胸部亦承托得非常好,胸線都出返嚟!
而實際上,着上改造過嘅內衣後,下圍即由72cm立刻縮到68cm!亦由B級升至F級,即刻塑造返曲線出嚟!
同一級數嘅內衣,經改造後,下圍有非常明顯的分別.
就算着咗衫都見到明顯嘅分別!
而家仲有買一送一嘅優惠!超抵!
除咗內衣仲有唔少款式嘅睡衣!
估唔到一件好嘅內衣除咗可以令身材更集中之後,仲可以塑身!如果你都想搵一件好內衣,就記得搵CANDY啦!
Lady Bra Shop-女人迷城
地址:旺角花園街147號鋪
地址:旺角花園街206號鋪
*以上資訊只供參考,如有任何變化或更改均以現場情況或商戶決定為準*


text:
「鹹蛋」
以前細個食月餅,食粽都唔鍾意食入面嘅鹹蛋黃.最好就當然係淨白蓮蓉或者鹼水粽,因為兩者都係甜.當然或者細個唔識欣賞鹹蛋黃呢樣嘢,所以見一到啲蛋黃都係俾晒屋企人食.有時出街見到啲人食飯食鹹蛋,老實講以前真係唔明點解啲人咁鹹都鍾意食,而通常都係一啲年紀比較大嘅人先至會食燒味飯加隻鹹蛋.不過依家你問我嘅話,間唔中我都會叫四寶飯,但佢有半隻鹹蛋.
「好味」
之前講過人大咗口味都會變,而大咗之後除咗會食苦瓜之外,另一樣嘢就真係鹹蛋.以前好多人話你唔識食,因為食月餅都係為咗隻蛋黃,食鹹肉粽如果無隻鹹蛋黃邊樹好食,而食燒味飯有點可以無鹹蛋.當然食得多係對健康無益,但係就真係好吸引,而中秋節好快就到,相信大家鐘意食鹹蛋黃嘅,諗起都應該會好想食,尤其係隻蛋黃起晒油嗰啲.
「經歷」
不過講真鹹蛋黃真係好高膽固醇,所以真係唔可以日日食.人嘅好味雖然隨著年齡而改變,或者嚟啲就叫做「食得咸魚抵得渴」.人生經歷多咗,難免有時會食少少屎,但係唔緊要,因為「吃得苦中苦,先為人上人」.所以如果你唔明白點解會有人鍾意食苦瓜或者有人咁鐘意食鹹蛋,唔緊要.因為當你老咗嘅時候,你就會明白箇中嘅道理.
Also published on Medium.


text:
路見不平,自命正義,終於都要挪用寶貴時間,去點評陳詠謙嘅大作,嘗試為民請命.其實點評歌詞實在非我所長,音律押韻我亦只有皮毛了解,但係畢竟自細聽香港流行曲聽大,有感仗義執言先至無負香港流行曲於我人生嘅啟蒙,唯有挺身而出,盡力而為.先旨聲明,寫歌詞唔同寫散文小說,遣詞造句確實有彈性得多,可以不拘泥於傳統,而寫得意象曖昧,含意深隱,亦唔代表詞作有誤,因此內文要寫嘅,主要係順應網民意見,針對絕對無法原諒嘅大弊,例如立意古怪,錯用詞語,表意混亂等各種問題,某啲顯而易見嘅小病,例如〈龍舌蘭〉直頭唔啱音呢類大家心照不宣嘅,就唔會多講.以下我精選咗十首算係近年街知巷聞嘅垃圾作品淺評分析,希望可以拋磚引玉,畀便交流.
1. 高山低谷
第一首,必定要揀林奕匡嘅成名作,因為一黎呢首亦係陳詠謙成名之作,二黎林奕匡係一眾受害歌手之中搵陳詠謙寫得最多歌嘅一位.由於呢首都算係佢填得相對認真嘅歌,稍為認真去聽,相信大家都意會到歌詞要表達嘅訊息,就係寫二人地位不對等,情人遠在天邊,抒發可望不可即嘅感慨,類似《詩經》中嘅〈蒹葭〉.而正因為立意明確,只要聽眾細加咀嚼,就會發現有唔少用語係異於我地平常嘅語文習慣,而各種誤用,都唔足以稱上鑄造新詞,而係徹底嘅錯用,長久咁用落去絕對會影響我地嘅語文鑑賞能力.
廣為傳唱嘅副歌之中,寫到「渴望被成全」,呢點係中學生都常犯嘅錯,語文水平略高嘅人都會知問題喺邊.首先,渴望社會或他人成全,寫渴望成全已經夠清晰,亦合乎文法,根本毋須強加被字.其次,就當佢係被動句,被動句多數常用於呈現負面情況,例如「他被歌迷離棄了」.雖然漢語歐化潮流之下,被字亦會拎黎寫所有被動情況,用法分別係:一,強調被動,如「他被上司提攜了」,但較恰當嘅用法應該係「他獲得了上司提攜」;二,施事者不明,如「他被痛罵了一頓」,唔知邊個鬧咗佢;以及三,強調謂語,如「民意被政府騎劫了」,突顯民意遭不當操作.近幾年社會風氣好中意講「被自殺」,「被抑鬱」,「被捉迷藏」去嘲諷中國對待異見人士嘅卑鄙手段,亦突顯被字特質.因此,成全本來就必須取決於他人,「渴望被成全」中嘅被字份屬多餘,而參考返林夕作品,佢係傾向少用呢個被字,更加從來唔會濫用去充塞字數.
然後係「腳下路程難以削短」,亦係不當.要貫徹文意,最準確應該係用「縮短」,但係唔啱音,唔用得.削字,多用於削皮去屑,削弱削減,削職以及剝削,而路程之縮減,勉強用削,拎最近則只有削弱削減一義,但削減係指從原定數目之中減去若干數目,多數牽涉具體數量.而「天一黑天一光揮發了一句再會」亦係睇得明而寫不通.考慮到揮發一詞必定要同所揮發之物共同出現,可見句意係指呢一聲拜拜會蒸發會消失,咁睇返上文下理,到底點解突然會有呢句拜拜?同埋周而復始每日講拜拜又應該點樣理解?係咪指每日返工放工同人講拜拜都係多餘?呢句都係有待解釋.加上「只見人下墮」令人聯想到跳樓,「我繼續埋藏我愛戀」嘅愛戀應該寫作感情,以及整體故事空洞,成首歌都無法打動人心.無可否認,用山勢為喻,以陳詠謙水平計,已經係上佳之作,但係真係慘不忍暏.
2. 別來無恙
第二首,因為一句「我現時自己肯做飯」而飽受批評,加上陳詠謙本人沾沾自喜現身解話,亦係一定要寫.首先,我絕對唔反對援引口語入文,推廣粵語理所當然,但豬隊友推廣得眼高手低,就係成事不足,敗事有餘.「我現時自己肯做飯」之所以不能接受,首先係做飯唔係廣東話,做愛至係,其次係破壞意境,寫得太白.根據陳詠謙本人陳詞,佢認為一個人dry到要自己煮飯好適合主人公情況,而唔押韻都係刻意為之,因為咁樣對應返故事主角悔疚一世,凡事都看破,其實呢兩點問題都唔算大,因為個出事位係在於呢句只係表現自己獨立嘅例子,而唔係概括句.副歌開首,普遍係直抒胸臆,或者概括痛心程度,甚少會兜口兜面隊一句嘢出黎,聽眾話聽到尷尬嘅原因,應該係咁.參考返黃偉文嘅「二百年後在一起/應該不怕旁人不服氣」,或者林夕嘅「世界將我包圍/誓死都一齊」,其實都相當直白同口語化,但就一啲都唔突兀,反而引起到好多人共鳴.
值得一提自然唔少得「來年陪著子女學行/紀念當初我們的愛情」.由於主人公目前單身,我地不妨假設子女係指對方嘅子女,但既然係咁,又係邊個想借用呢啲子女去紀念主人公嘅愛情?同埋若要紀念,子女非己所出,兩者關係喺邊?呢句真係相當費解.然後自然亦要談及「王菲的孤寂/多麼孤寂」.眾所周知,王菲有首〈百年孤寂〉,但咁樣抽孤寂二字借代全首,相當突兀.加上以反復修辭強調孤寂,極有濫竽充數之嫌,借用連登網民一句,一個肥柒on9仔自己打緊xanga個場景,真係完全咁呈現咗出黎.而我覺得有一句,亦係表現得出陳詠謙其人對於成語嘅運用係只取片面之意,唔識其中內涵——「恃住雄辯滔滔/隨便的把你喝罵」.呢種情況喺中學生作文之中亦係相當普遍,因為佢地背誦成語而又缺乏廣泛閱讀,對於詞語嘅理解唔係由字句之中而得,因此就會畀老師打曬交叉.雄辯滔滔一詞褒多於貶,多數用於讚美,例如「這位律師雄辯滔滔,聽得旁聽市民心悅誠服」,又或者杜甫《飲中八仙歌》中嘅「高談雄辯驚四筵」,一般係指其人發言具說服力,以理服人.雖然世俗有言,「事實勝於雄辯」,但雄辯唔等同於狡辯詭辯,因此同情人爭執,同埋事後亦知道自己理虧,係咪應該用雄辯滔滔,亦係值得商榷.
呢首歌其實有一點特色相當鮮明,相當陳詠謙,就係每句都係個腦冇點諗就不加修飾咁講出口,而且句與句之間割裂去睇都完全無礙傳意.對歌詞冇乜要求嘅人,未必察覺到問題所在.同樣生活化嘅情節,其實楊千嬅嘅〈假如讓我說下去〉都有,「但我把/談情的氣力轉贈誰/跟你電話之中講再會/再會誰」即係冇人同我傾電話,「暴雨天/我至少想講掛念你/然後你/你最多會笑著迴避」就係顧左右而言他,甚至熄機潛水,但林夕之所以一啲打xanga嘅感覺都冇,係因為佢掌握以至駕馭得到何謂藝術——將自然同現實加以修飾加以轉化,呢一層人為工夫就叫藝術.〈別〉描述主人公分手後陷於懊悔,內容貼近生活,照計係好易畀聽眾代入,但就正因為咁,意圖代入嘅聽眾聽到一頭霧水,代入無方,可以話係高不成低不就.
3. 經過一些秋與冬+哪裡只得我共你
Dear Jane嘅簡單易明K歌之選,又係陳詠謙傑作.「兩眼一黑/然後失控」令人聯想到頭暈倒地以及精神病發,九唔搭八,而領起句嘅「一些」同「與」本來就係蛇足,事關寫歷經秋冬同揮去驚恐就已經夠曬精煉.副歌「 無謂再關心你/我沒資格慰問你/無謂再騷擾妳/我沒這塊厚面皮」其實都幾適合失戀聽眾,但量詞之選用,直接反映出陳詠謙不諳避俗,缺乏語感.所謂語感,其實就係語言使用者對其所熟悉嘅語言有冇敏銳感覺﹐能否領悟語言文字真實意思以及必然會引起嘅聯想﹐直覺必待厚積薄發,同語文根基息息相關.用塊字去形容臉皮,會令人聯想到塊狀死物,進而聯想到牛皮豬皮,就算句子本身幾有詩意,一個塊字都足以盡廢前功.語感佳者,可以善用詞語刺激聯想,但語感弱者,萬一誤用就會弄巧反拙,呢一點,所有寫作者都應當有所警覺.
另外,「得到的若期望有限期/失去的未重聚已別離/後悔如我遍地」亦係反面教材.遍地呢個詞語其實好有畫面,例如自由民主遍地開花,或者風吹草低牛羊遍地,只要一見遍地,讀者就會聯想到數量之多,發展之盛.但觀照呢句歌詞,遍地嘅理應係後悔,但寫出黎引起嘅聯想就係主人公遍地——大概係因為TVB重播《西遊記》太多,我所諗到嘅係孫悟空大顯神通,一條猴毛落地即可化成千百猴子猴孫之勢,同後悔之情極為矛盾,成個感覺極之滑稽.參考返陳奕迅一首〈黑暗中漫舞〉,其中有一句「猶如自卑水銀瀉地」,當中嘅水銀瀉地,即係水銀流到一地都係,令人聯想到玻璃落地隨之流瀉,一發不可收,非常適合用於形容主人公每每獨自揣摩情人心理之時嘅自卑爆發,同時深化主題,令人可以透過具體比喻去感受主人公單戀嘅卑微渺小.兩相對比,大家就會理解點解後悔遍地係不知所謂,而自卑瀉地則係神來之筆.
順手講埋〈哪裡只得我共你〉之中,為人詬病嘅「我們身邊太多假人/心中太多傷痕」.第一個問題,係陳詠謙點解要寫假人,因為準確而言,呢首歌想傳達嘅係對抗世俗眼光,而主要世俗現象並非虛假;第二個問題,係亂咁簡化為假人二字,又會引起不當聯想,令人諗到CPR練習用公仔,櫥窗display公仔,驅趕雀仔嘅稻草人,甚至消防處嘅任何仁.除非佢係明知到會引起不當聯想都要用,否則明顯又係語感薄弱之過.睇埋「途經幾百萬傷口」同「與外界/未隔絕我共你/能停止呼吸」,我更有理由相信,假人所指,真係CPR練習用公仔阿Anne,而「不掙扎/只緊扣」,亦一定係指緊三角巾同繃帶,成首歌係為聖約翰救傷隊暗中宣傳.
意境係一樣好抽象嘅嘢,而某年書展講座,林夕就曾經講過意境可以分為三種境界,一係山寨,二係自己創造,三係灌注生命同感情.第一種,就係運用約定俗成而又根深蒂固嘅傳統意象,亦即係中學生學習寫作必學嘅大自然景物,諸如星星月亮太陽天地花草,其中若果突然出現現代物品諸如蘋果電腦應用程式芝士拉絲抹茶爆漿,文章就會意境盡失,而陳詠謙明顯係畫虎不成反類犬嘅示範人物.第二種,自己設定,就好似林夕有期好中意用探戈咁,以跳舞相持比喻情愛拉鋸,寫得貼切就可以自成一格,睇返陳詠謙大紅作品,可以話係冇一首做到.第三種,用返林夕自己舉嘅例句,「滿街腳步突然靜了/滿天柏樹突然沒有動搖」之所以有意境,就係因為作者觸覺敏銳,以「滿天」而非「滿街」去寫柏樹,所以就描寫到樹勢之高,從而襯托出主人公獨自流連街頭何其微不足道,而其身影又係何其嘅失魂落魄,得出融情入景而後情景交融嘅效果.當一位做到寫景則情景相生,說理則情理兼備,而另一個則直接將秋與冬寫出黎,其後又再將「只知感覺失了蹤」寫出黎,文學係咪真係一句各有各觀點就可以打發紛爭,聽眾心中自有答案.
4. 百年不合
眾多歌手入面,周柏豪其實同陳詠謙係最夾,而原因係周柏豪畀人嘅觀感本來就冇乜文化,因此陳詠謙嘅詞質樸庸俗而又文句不通,反而非常配合周柏豪形象.以〈百〉為例,其實我聽咗好多次,都唔明何謂「即使今生擱淺/苦等隔世盛宴」.陳詠謙低手之處,就係唔識連用一系列有關比喻去經營意象,生硬插入詞語,但又缺乏前後呼應.見到擱淺,讀者自然會聯想到海洋,聯想到輪船,聯想到鯨豚,但〈百〉偏偏冇一樣嘢係關事.由於人係唔會擱淺,讀者必須自行領會擱淺之意,偏偏陳詠謙又冇建構到完整比喻,寫到不倫不類.參考返麥浚龍嘅〈吃鯨魚的人〉,黃偉文寫得清楚吃鯨魚者為何人,所以吃鯨魚呢個人類根本唔會做得到嘅行為亦好易理解,而「隨時能屠殺/也不必講究良心」中嘅屠殺,亦唔會偏向無關主題嘅多餘聯想例如種族屠殺,落點相對清晰.
然後我地亦可以研究「若未夠赤裸/撫摸到永遠」同「在婚紗中再見」想表達乜嘢.前句之中,赤裸應該係指主人公將自己心聲表露無遺,但對方無動於衷,然而呢點基礎,根本幫唔到讀者去理解到底係邊個撫摸邊個,同埋點解要撫摸,可謂上文不接下理.而後句之中,在婚紗中唔同在婚禮中,到底點樣至可以進入婚紗之中,又係百思不得其解.陳詠謙可能會辯稱呢啲就係創意,同埋寫到明在婚禮中再見就係死板,但達到一定文字鑑賞門檻嘅人,相信會知道咁樣寫絕對唔可行.
講返成個敘事,其實真係撲朔迷離.我至今再聽,都係諗唔明到底主人公同埋對方係情根早種,定係有緣無分.歌詞講到今世「當你想行前一寸/愛下去又發現你/站到一邊」,又講「卻是證實這段愛/沒有起點」即係對方根本唔過電,發展機率近乎零,既然如此,點解主人公會有認定大家係「分開一百年/捱到今生才遇見」?「拉扯著那根線」又到底從何而來?《紅樓夢》之中,曹雪芹一開始就以神話領起,寫賈寶玉係頑石入世,而林黛玉則係絳珠仙草,其後兩人一生糾纏係命運嘅安排,此之所以愛得轟烈,傷得淒苦,但同百年好合正正相反嘅百年不合吹到咁大,去到最尾只係講返某一世嘅小情小愛,未免流於小題大做.
5. 小問題+3am
AGA嘅〈小問題〉係好聽,但一聽就發現取材好大問題.雖然應付失戀各有各法,喜愛夜蒲放肆買醉都可以係反映現實,但主人公個性之差難逢敵手,我估唔到連詩雅都終於會遇到競爭.「穿起高踭取悅人」同「只記得我新結識那碧眼金髪的氣質」,於我而言,某程度上係物化女性,矮化女性;「只須很悉心的設計/裝飾我這身體」同「只須很瀟灑的破費/修葺我每處枯萎」,刻劃出主人公滿足於物質,只顧外在,形象實在相當廉價.最弊嘅係,首歌完全冇任何自強之寄意,反而係以「我只得這一點智慧」為放浪行為開脫,歌手形象徹底崩壞,MK到無以復加.
而用字方面,「我不要雙眼承受雨季」嘅雨季又係毫無鋪墊就彈出黎,引用返林夕嘅意境論,雨季係老嫗能解嘅傳統意象,要寫唔係唔得,但成首歌冇提過水,冇提過雨,連眼淚都冇提過,突然以雨季去寫哭泣,就係顯得突兀嘅原因.再睇「別這樣干擾我一生」,干擾係同接受訊號有關,如果對方係干擾,主人公應該由頭到尾都係對佢反感,但既然曾經癡心錯付,對方好歹都係過氣情人,要貶損對方,以打擾形容,會比干擾合適.參考返黎明嘅〈我這樣愛你〉,會見到林夕有用覆蓋去寫主人公對情人嘅愛綿密如羅網,而「何時才發現/就算天涯海角/都可能覆蓋」之中嘅覆蓋用得準確之餘,更加迎合到和記廣告行銷要求,一石二鳥,天衣無縫.
而〈3am〉其實一首好難出事嘅歌,事關英文部分都應該係跟返demo,偏偏又畀陳詠謙踢出身價.「如假開心開心開始假得很/倒不攤開這張牌」運用頂真,但又係砌詞搪塞;而「終於真的真的不再有情意」同「 終於真的真的不同行」用詞重複,但真的二字唔係歌詞要旨,因為主人公只係夜半失眠,唔係陷入幻想,分唔清夢境同現實.陳奕迅嘅〈不來也不去〉之中,有「如煙/因給你遞過火/如火/卻也沒融掉我」,林夕嘅頂真係用得其所,因為兩句確有承接.而同樣係陳奕迅嘅〈K歌之王〉之中,有「才令我因你要呼天叫地愛愛愛愛那麼多」,其中嘅愛字四連,有嗌破喉嚨之意,係愛到力竭聲嘶嘅出色詮釋,又係用得啱啱好.
6. 矛盾一生+揮揮手
JW嘅〈矛〉唱到街知巷聞,控訴對方不知上進,無意結婚,好多人都會引用「矛盾只因深愛著」自況,而我自此至終,都唔明乜叫「跌下來瘡疤」,而「怎會沒決心成家」亦有力問鼎陳詠謙十大缺乏語感排行榜三甲.成家呢個用語從來唔會喺抒情歌入面見到係有原因,事關多元成家,成家立室,立業成家中嘅成家,係新聞用嘅正經用語,一般人談婚論嫁,多數都係講返結婚就算,唔會選用咁沉重嘅字眼.正如我地唔會喺同朋友傾偈嘅時候話「有見及此,我會出席」,或者「多謝你諮詢我意見」,而係會講「你咁講,我就去喇」,或者「多謝你肯聽我意見」,又正如去餐廳嗌嘢食落order,我地會講「I would go for this one」,或者「I would like to take this one」,同自己朋友或者情人講嘢,就算幾咁相敬如賓,多數都係講「I want this one」,頂盡都係講「Can I have this one」,用字係應當有場合之分,身分之別,唔可以隨心亂講,任性亂寫.〈揮〉之中有句「成為寂寞人口/脫去戒指」,所犯同上.
而講到用韻乸西,〈矛〉副歌用死「aa」,以嗎吧為主,輔以架怕疤,亦係佢嘅代表作.雖然林夕曾經話過押韻其實並非必要,只係因為要迎合主流見識至堅持押韻,但用韻會令首歌易記易上口,亦令文本朗讀之時有節奏美,都有合理之處.押韻毋須句句押,隔句押亦得,最重要都係睇旋律頭,但無計可施就求其採用「aa」韻,呢點大概就係師承黃偉文嘅結果.黃偉文所填嘅〈囍帖街〉同〈苦瓜〉雖然都係大熱,但取材新穎,都掩飾唔到其人押韻手法之不足——用助語詞押韻,畢竟係有啲技窮.反觀我個人相當中意嘅〈東京百貨〉,陳少琪喺副歌係用「iu」為韻,填咗照秒少調潮票,詞句曉暢而不落俗套,可謂熟能生巧,自出機杼.
再呼應返AGA首〈小問題〉,其實〈矛〉嘅故事都係不知所謂.空有冤氣對白,缺乏具體劇情,hook line勉強可以漁翁撤網,但副歌完全打動唔到人,此其第一問題.第二問題,就係愛情觀片面膚淺,從未細加探討愛情,更遑論明寫愛情,暗寫人生咁樣去傳道解惑,繼續流行曲社教化之功能.林夕寫情寫理天下無雙,黃偉文偏向市井,都算寫盡失戀苦戀,入心入肺;而周博賢專寫時事,針砭時弊,周耀輝別具詩情,寫歌寫出詩嘅朦朧美,基本上係各有特色,而陳詠謙嘅風格,大概就係攞你命三千式殺人於無形,一聽到就想飛歌轉台——我斗膽封陳詠謙為寫歌界嘅葉念琛,相信冇人會有異議.
7. 姐姐+活著為求甚麼
李克勤自己都係識寫詞,點解會接受到呢首歌詞,我覺得重驚人過向曼聯送禮.「原來沒有你/但仍愛你/才後悔當天不肯留住你」雖然略嫌肉麻,但出現喺主流情歌其實真係一啲問題都冇.問題係,呢首歌所描述嘅係家傭,主人公對佢抱有嘅應該係感激之情,而唔係愛情,到底點樣至會牽掛到「朝馬尼拉的方向想起你」,視姐姐為「愛的傳奇」?唱到「忍痛/將你淡忘」,我直頭覺得李克勤情深過楊過,根本應該離婚休妻,另娶姐姐.
情節上,呢首歌都有犯駁之處.一般而言,如果僱主僱員關係良好,姐姐離職之後,雙方都會保持聯絡,好少音訊全無.而既然姐姐冇離開過香港,亦即係轉咗僱主,咁主人公又點解會炒佢魷魚?「誰料我路過砵甸乍街/竟找到你」呢種電光火石,好難講得通.我嘗試去消化故事,唯一可以諗到嘅就係主人公情不自禁,苦戀姐姐,家人發現之後執意驅逐姐姐,結果主人公只可以喺姐姐有可能出沒嘅街頭巷尾搜尋對方倩影,重溫舊夢.假如有朝一日李克勤真係轉行呢種路線,講婚姻背後辛酸,講自己同屋企姐姐打得火熱,或者大眾會受落都唔奇.
用字方面,呢首歌最差嘅係「天天飾演乖少艾」,其他都可以放過陳詠謙.話說少艾一詞,語出《孟子》一句「知好色則慕少艾」,解年輕貌美嘅女子都真係好有歷史.而現代人之所以認識少艾,相信都唔係因為讀古書,而係聽得多青春少艾呢個配搭.撇開姐姐點解會以少艾形容呢點唔講,艾本植物,少艾即以艾草正鮮比喻少女亭亭而立,可見少已經係形容緊艾,而乖少艾三字呢個組合,就即係用咗兩個形容詞去寫植物,而乖係唔會拎黎寫植物.即係我地可以話一個老人家老當益壯,如同長青樹,我地唔會話佢襟老長青樹,因為長青已經表達到健康,而且襟老都唔會係要黎形容樹.
順便講埋〈活〉.林夕珠玉在前,黃偉文都有首〈燕尾蝶〉勉強壓卷,陳詠謙挑戰社會議題,無異於引火自焚.「容顏暴露摺痕」所指嘅應該係個樣好老,皺紋暴露老態,又係要聽眾自己諗.「幾個悲哀章節日日重播/天降天災萬民地上縱火」,所指嘅應該都係天災人禍大家有責,但縱火狂徒為何人,又係語焉不詳,除咗令人諗到喜怨無常嘅舊約上帝,都真係冇乜idea.
8. 半祝福+Gonna be alight
周殷廷其人已經不知所終,但由陳詠謙操刀嘅作品,將會遺臭百年.祝福舊愛,同類歌曲多不勝數,但希望情人「快樂得更明顯」,係咪即係指對方之前都係快樂,但快樂得較為收歛?若果快樂都可以有introvert同extrovert之分,而陳詠謙又真係寫得出,其實確實會好有啟發.副歌致命,在於突然加插槍擊,「如果他真的比我好/別再時時開槍亂掃」,again,敗壞意境.Verse2主人公心態慢慢轉變,講起對方已有新歡,其實都易明,但「你已毫無疑問找到安慰睡眠」呢句又係病句.找到應該係指向人或者物件,虛嘅找到人生方向都得,但睡眠係一種狀態,進入夢鄉可以,但搵睡眠出黎係講唔通.
上承周柏豪歌曲入面大量運用赤裸,陳詠謙又再無緣無故加插情色,好地地一首最後祝福,即刻變到俗不可耐.諗到對方會同新歡有性行為係可以理解,但以「隨便白天纏綿/夜晚裸露別來送我上苦路」白描,就係自亂佈局.〈半〉嘅基調係純情,周殷廷嘅定位亦非大講鹹濕,裸露二字亂入,格調之粗劣,真係不敢恭維.
〈G〉其實都係聽得過嘅歌,風格有啲似林奕匡首〈Good Man〉,但細聽之後又聽到副歌有句「甚麼東西正在變做美好的團體」,不知所云.Verse2有句「青春出於笑容裡/開滿花」,其實都解得通,但第二句「率真出於眼神裡/一句話」嘅嗰句話從何而來,又係毫無預兆,石頭爆出黎咁.好地地一個新人,唱咗首膠歌,然後就萬劫不復,真係不無惋惜.
9. P.S. I Love You+壯舉
張敬軒係我本人極之欣賞嘅歌手,好彩佢人在英皇而非華納,未來唔似會再有同陳詠謙合作嘅可能.〈P〉其實算係不過不失,但因為林若寧同林夕寫過好歌畀張敬軒,而張敬軒自己早期作品都寫得青澀可愛,陳詠謙嘅歌就相形見絀.故事寫因戰禍而天人相隔其實好清楚,但主人公喺副歌嘅內心戲,可謂不明不白.「忘掉了生死/用愛跟這世界對比」,其實睇唔出邊個死咗抑或係一齊死,但既然係人生無常,話係不可以抱著你,會比「不需要抱著你」更加合理.然後「逾越了生死/當知這份愛從沒禁忌」又係全無鋪墊,因為首歌冇講過呢段感情係禁忌之戀,而為死去情人守節,亦唔係禁忌.「生死難忘/別忘記自己」,驟聽似係一種提醒,提醒自己要好好生活落去,但其實突然筆鋒一轉嘅呢個提醒,同「在雲中禱告/祝福你/繼續飛」係冇衝突,因為主人公由頭到尾都冇話過要殉情.
然後繼續睇Verse2﹐病句又至.「當一切/沒法逃過了劇震」,既然係逃唔過,點解又會用個了字?「誰在瓦礫中獻吻/講永別卻那麼接近」,卻前卻後轉折不清,卻字無法理解.「捉不緊的有太多/這一雙手在提示我/時辰到/人如初」,呢雙咁重要嘅手又係突然出現,極其量只可以話佢上接Verse 1之中「硝煙裡/讓我除去了面罩」嘅手,但有冇必要用雙手除,聽眾不妨存疑.快飛去結尾,「珍惜這份愛才是勝利」換成粵語,就應該係「珍惜呢份愛先係叫贏」,然而本身主人公未有誤解勝利定義,因此亦冇要糾正嘅地方,陳詠謙想用才是二字帶出乜嘢訊息,我都依然未悟到.
另外亦必須要討論〈壯〉,畢竟呢首可以話係陳詠謙眾多作品之中最言之有物嘅一首.我地都知道所有創作者喺寫自己最熟悉嘅題材往往係寫得最入肉,林夕寫苦戀寫到出神入化,黃偉文寫同志戀情別出心裁,都係因為有親身經歷,所以緣事而發,份外有感.意淫其實冇問題,樂而不淫,無傷大雅即可,而陳詠謙擅寫不顧後果嘅價值觀,就寫出咗吳雨霏嘅〈告白〉同陳奕迅嘅〈碌卡〉兩首佳作,係要欣賞.然而我地必須思考嘅係,一個填詞人只寫得好呢種缺乏深度同修養嘅歌詞,可唔可以稱為最佳填詞人.無可否認,黃霑林振強林夕等人確實係一下子將平均數扯得太高,令到後來者好難超越,但文從字順,詞有所指,應該係最低標準,如果連咁都做唔到,直接出demo派台instead of固守曲詞俱全嘅舊例,可能至係更佳出路.
10. 給兒子的信
唔少為陳詠謙平反嘅人都話呢首寫得好,以此作結,真係最好不過.一般人一定先入為主,覺得寫畀自己親生仔,點計係誠意之作,冇理由鳩寫,但陳詠謙不負眾望,又一次成功鳩寫,本色出演,繼續陳詠謙獨樹一幟嘅意思含糊,言不及義.「成年路太遠你學識怨命/所以任性/難受但我會繼續供應」,唔知佢供應啲乜,照計係愛,但真係讀者估,唔係作者寫;「若我有天跛了/你戴上我的眼睛」驟聽好有意境,其實唔知戴上父母嘅眼睛為乜——靠後生傳承自己人生經驗,唔使等老咗至做;代爸爸去環遊世界,亦冇理由用返爸爸對眼;陀住爸爸一對眼球出遊,反而顯現到少少心意,但又不切實際,背離常理,總之點講都唔通.
再睇「如果天地狠狠的將一切理想/破滅了」又係反面教材,大家千祈唔好有樣學樣.破滅,常用於理想或者幻想破滅,此中破滅非關外力,只可以係自體消亡,如果想話理想破滅係外力迫成,簡單可以用消滅用殺掉,靚啲可以用扼殺用磨蝕.雖然語言潮流時刻變動,我地唔可以一味泥古,但將某物破滅呢種寫法,如無意外,過多一百年應該都唔會獲得學界同世俗認受.用呢句病句做副歌第一句,有人話一聽就無名火起,呢種反應真係合理不過.
宏觀睇返成首歌,主人公到底抱持點樣嘅心態育兒,我亦甚為不解.佢有話「還是流我的血/你別忘掉」,提醒對方記得有自己嘅支持,亦有話「是我對不起你」同「可以恨我」,承認自己生仔出於自私,似乎有盡力善待同保護小朋友去盡力彌補之意,但再睇「我對你好/不須答謝我」,又主動提起自己嘅好,提起完又話「不須答謝我」,聽完只覺呢個爸爸暗啞底想要人知恩報恩,但又唔敢直講,扭擰造作.更加得意嘅係,呢個爸爸一直都流露無限愛意,又講到唔介意小朋友失敗,只求佢開開心心,但又忽然狠心咁話「註定某日我將拋棄你於荒野」,到底係因何而生嘅轉折?拋棄本身暗含主動之意,字面意思只可以解讀為主人公主動為之,但呢個爸爸愛心爆棚,應該係對親兒不捨不棄至係,點解會註定拋棄親兒?如果佢想講嘅係人世間自有規律,迫到父母不得不拋棄子女,咁就一定要講得清清楚楚,否則就好難呼應其後嗰句「你永遠有一種愛/從未缺少」.概而言之,呢封信真係好深奧,除非佢身體力行去抵制香港政府強制十二年義務教育,用自己一套中文去教仔,否則佢個小朋友未來都好難聽得明佢想表達啲乜.
總結
時間有限,每首只可以點評少少,但不知不覺,都寫咗六七個鐘.我試過填詞,知道填詞唔易,但自知之明,理應人皆有之.我相信大多數人都係不滿佢「我叻仔我可以肥」嘅招積,不滿蜀中無大將,而廖化竟自以為曹操.我個人偏好林夕,上文信手拈來例子大多以佢作品為主,希望大家體諒.最後衷心希望呢個寫得相當簡單嘅分析,算係勉強整理得到大家嘅見解,我知「殘忍只須一棍」同衛蘭都好恐怖,但考慮到其中問題同以上例子大體相似,在此不贅.辭多歉甚,如有補充賜正,歡迎切磋交流.


text:
梅艷芳(阿梅)舊年俾雜誌影到佢有個泰籍男友,感情生活似有着落.
否認結伴消遣
阿梅前晚又被撞見同幾位猛男,出現跑馬地BrsiWine&CocktailBar,佢哋玩到噚日凌晨時份,忽然曾同呂方傳緋聞嘅王敏慧(Marianne)出嚟,向記者遞上兩罐冰凍綠茶,佢重話:「阿姐(指梅艷芳)請你哋飲,阿姐話驚你哋辛苦食風喎!」其間,記者喺酒吧門外聽到阿梅同吧內男士猜枚嘅聲浪頗大.
大概一個鐘後,阿梅同Marianne出嚟.阿梅話:「我出嚟畀你哋交差.」問阿梅是否同猛男結伴消遣,佢只係搭着Marianne話:「邊有男仔,我同女仔嚟,我唔係飲咗好多(酒),頭先冇猜枚,玩骰盅之嘛.」
另外,阿梅否認同吳君如因電影《愛君如夢》而不和,佢話:「傳啫,呢個世界圓嘅!」
梁詠琪個唱真情流露
梁詠琪嘅三場演唱會圓滿結束,馮仁昭都有去捧場,覺得佢嘅現場氣氛搞得幾好,成個演唱會都好有誠意,而且GiGi嘅唱功比起佢初出道時進步咗好多,最難得嘅,係GiGi真情流露,台下嘅觀眾一定感覺得到.喺娛樂圈咁多年,仍然可以保持真性情,呢樣嘢其實好難得.
陳司翰被封師奶有段古
上年樂壇新人輩出,競爭的確好大,但咁又唔代表班新人歌手一定要做敵人,冇朋友做嘅,好似陳司翰同周永恒,呢兩個大細路平時會相約一齊行街,重互改花名㖭,周永恒叫陳司翰做「陳師奶」,陳司翰就叫周永恒做「周圍行」.
點解?陳司翰話:「可能我成日鍾意匿喺屋企,佢叫我去街我都唔想去,唔似得佢咁鍾意周圍行嘛.」
徐錦江為子入學賣樓
徐錦江近年專注進軍內地電影市場,為咗安居樂業同埋兒子徐菲可以入到好學校,佢舊年已經喺北京買咗間豪宅.點知佢近排同啲內地地產發展商朋友傾開,對方話佢手頭間豪宅附近冇乜嘢學校網絡.徐錦江太太好緊張兒子徐菲入學情況,佢日前同馮仁昭傾偈話:「我哋已另覓第二間屋,至於舊嗰間就平價賣番出去,大概蝕咗幾萬蚊.」
楊千嬅fans遇害心噏
日前港聞版報道有個十四歲嘅少女,懷疑被哥哥朋友因姦不遂用啞鈴扑死,後來得知佢生前係楊千嬅歌迷,問番千嬅,佢就皺住眉頭咁話:「我都睇咗段新聞,個心好唔舒服.希望警察快啲搵到真兇,死者安息啦!」


text:
炎炎夏日,戶外個太陽曬到真係蛋都煎得熟啊!平時我哋出去跑步做運動都一定會搽防曬,因為啊想曬黑啊嘛!但其實對眼都要防曬架!台灣一個 40 歲嘅上班族,因為係室外曝曬咗成 4 個鐘,而平時都冇幫對眼做任何防曬措施.之後就發現自己係陽光下睇嘢好矇,好似冇層霧係眼面咁,即處去睇醫生先發現自己有白內障,要開刀做手術.眼科醫生話,有600 度以上嘅近視或者有鞭光,都係白內障高危險一族,係戶外一定要幫眼睛做好防曬.
原來陽光中嘅紫外線有分長波 UVA 同短波 UVB ,眼角膜會吸收UVB,由於 UVB 能量高,久而久之就會造成光害性角膜炎,輕則覺得眼睛乾澀,要成日眨眼去分泌淚液,重則會就出現畏光,淚流不止,視線模糊.
另外,長波 UVA 會穿透眼角膜,令到水晶體吸收,造成水晶體氧化,混濁,產生白內障而影響視力.她提醒,600 度以上高度近視嘅患者就要特別注意,因為眼睛退化,抗氧化能力弱,再受到紫外線刺激,就好容易出問題.有啲小朋友會用散瞳劑嚟控制近視度數,但係瞳孔都會因為咁而失去遇光縮細嘅功能,所以對眼好易因為吸收到過量紫外線而受傷.
當紫外線指數達過量,甚至是危險等級嘅時候,係陽光之下 15~20 分鐘,皮膚就會好易曬傷,但眼睛被曬傷嘅時間就更加短.雖然無實際數字證明,眼睛係過度紫外線曝曬下,幾分鐘內就會被曬傷,但因為皮膚有角質層保護,但對眼係冇嘅.大家朝早出街,應該要戴太陽帽同帶遮嘅習慣,而蚋近視,或戴隱形眼鏡者,可以戴太陽眼鏡,有戴眼鏡嘅就可以配有變色,防 UV 功能的鏡片,降低紫外線影響視力.


text:
「足球」
我諗好多係香港長大嘅男仔都會鍾意踢波,而我其實細個都好鍾意,不過我自己就真係好少睇波,除咗世界盃之外.至於邊個位置我最鍾意?當然係門將啦,或者係因為「足球小將」入面「三杉淳」嘅原因,我鍾意守龍門多過做前鋒.不過人大咗,唔記得邊個話踢波唔會高之後,所以係中學時期就越嚟越少接觸足球.不過見到香港近年係足球賽事有所進步,希望真係有機會去打世界盃啦!
「事實」
首先唔好插我,我只係公平啲咁講幾句.當然香港隊逼和中國隊我都好開心,因為我都係一個香港人嘛!不過場比賽就真係險過剃頭!點解?原因係好彩香港隊打多幾個,佢哋就係龍門嗰兩條柱同條橫眉,如果唔係應該入咗波好耐!好明顯幸運女神係企係香港隊嚟邊.當然值得一讚嘅就梗係門將葉鴻輝啦,有好幾球真係救得唔錯,所以就算有幸運女神,都要香港隊頂得住先得㗎!
「比賽」
當然比賽嘅嘢就緊係有輸有贏㗎啦,更何況波係圓嘅,邊可以話輸打贏要?就算贏唔到比賽,都唔應該無品!講真香港隊真係輸人唔輸陣,全部專注防守,你攻唔入係你問題,可以怪得邊個呢?況且唔係無機會被你入,只不過你入唔到啫.所以講到尾,香港隊唔係淨係靠運氣,都要有實力先至可以頂到九十分鐘.最重要嘅係香港隊同中國隊係有一定嘅距離,射唔入可以怪邊個?


text:
「民族」
點解會有咁多人唔鐘意中國人?其實真係唔難明白,簡單嚟講就係人嘅質素.當然我哋唔可以一概而論,因為每個民族都有唔同質素嘅人.但係當一次又一次嘅事件係唔同地方發生嘅時候,就算係某部份無質素嘅人搞事,到最後都會拎整個民族蒙羞.老實講我認識好多有質素嘅中國人,只不過真係有太多不文明同自大嘅事情發生,導致影響整個民族.
「質素」
點解香港人係香港人?好簡單,未就係質素囉!我哋唔會係又鬧,唔係又鬧.少少事就話要人道歉,真係以為自己大晒.香港有香港嘅精神,雖然係一個係地球上嘅一點,但係我哋會因為自己係香港人而驕傲.嚟點我哋可以係今年嘅奧運會入面睇到!尤其係今晚嘅女子單車爭先賽!李慧詩之前因為凱琳賽同澳洲選手發生碰撞而炒車失去攞獎牌嘅機會,不過今晚不但贏咗賽事,而且識英雄重英雄,可見香港人嘅質素有幾高!
「民族」
好多人唔明點解我哋會咁堅持自己係香港人,因為香港人有香港人嘅質素!我哋唔會因為失敗而放棄,我哋亦都唔會過份自大,我哋會尊重別人嘅文化,我哋就算渺小亦都會竭盡所能做到最好,嚟啲就係香港精神.所以人嘅質素好緊要,而我亦知道其實唔係所有中國人係無質素,只不過當你代表一個民族嘅時候,係唔係唔好咁橫蠻自大呢?真係以為世界無咗你唔得?
Also published on Medium.


text:
每年最期待嘅 SOGO Thankful Week就快到喇﹗到時會有好多抵用套裝,Tom Ford 宜家都做緊最抵價優惠.今年如果大家唔方便出街,仲可以去SOGO e-store 到買,大家就可以安心留喺屋企網購,直接送到家﹗
自古以來「女為悅己者容」,每個女仔都會為鍾意或欣賞自己嘅人而裝扮自己,就係呢個原因,所以我哋會不停買好多化妝品,去令自己變得更靚同有自信.我身邊好多女性朋友即使平日唔化妝,但一定會搽唇膏,所以每個女仔對於唇膏都唔會嫌多.
知道Tom Ford嘅唇膏不嬲都好多人推介,我自己亦買過好多枝,不過Tom Ford嘅唇膏實在有太多顏色,所以好想每隻色都擁有,化唔同嘅妝,就襯返唔同色嘅唇膏.女人對於唇膏嘅欲望係無窮無盡,梗係越多越好啦!
點解大家咁鍾意Tom Ford嘅唇膏﹖其實原因好簡單,就係質感幼滑又夠顯色,用完個唇仔唔乾,仲好long lasting添﹗
另外,Tom Ford嘅cushion同眼影都好正架﹗包裝又靚又吸睛,拎上手仲有一種奢華嘅感覺.最近cushion case 仲轉咗用全金色,真係好高貴呀﹗
Tom Ford cushion 入面有個絨布袋,可以用嚟保護個case,唔會咁易花同污糟,真係好貼心.另外,一set係包埋粉芯,粉撲同case.
Tom Ford cushion 質地好易推,貼服又持妝,用完唔厚粉之餘,遮瑕度仲屬於中上,可以遮到毛孔,紅印同色斑.出完一日街返到屋企,膚色都無變黃或者變灰,而且控油功效唔錯,基本上用完全日都唔使再補妝.
今次Sogo Thankful Week我就最想買私人調配嘅 Rose Prick 香水同限量版經典唇膏套裝,其實我想試佢哋嘅皇牌香水好耐架喇﹗上兩個月見到佢哋出咗支粉紅色包裝嘅 Rose Prick,今個月同系列仲出埋支唇膏,即刻勁心動呀!成套都只係HK$2,820, 平時一枝香水都要HK$2,400啦!一於約埋家姐一齊去 SOGO掃貨﹗
Tom Ford HK
Facebook: https://www.facebook.com/tomfordbeauty


text:
正在瀏覽這個版面的使用者: 沒有註冊會員 和 4 位訪客
Psychoav 寫: 啱啱入o左錢, sorry有d遲
concyclic 寫:Psychoav 寫: 啱啱入o左錢, sorry有d遲
我仲未入
初哥 寫: 啱啱去櫃元機過左數
大富豪 寫:
私家飛机展有冇 invitation?
蘇富比拍賣有冇專人跟住?
去馬交一次有冇4-5億 credit?
上次求投資者有冇 invitation?
去 Hermes 有冇 kelly bag 現貨任要?
有冇連相都未睇就去訂部千二萬賓利?
有冇買幽靈之子打孖買(用 cash 紅黑各一)?
有冇去意大利四五十萬訂金線西装?
有冇去意大利十萬訂對鞋..一次訂幾對?
有冇用百幾萬買副敏魚膠食?
有冇用十幾萬買條大黃花煎?'
如果一樣都冇就做富豪做到好失敗
PS 以上全部真人真事..
MartinTong 寫:初哥 寫: 啱啱去櫃元機過左數
京 寫:concyclic 寫:Psychoav 寫: 啱啱入o左錢, sorry有d遲
我仲未入
X 3,要收番條街數先
concyclic 寫:京 寫:concyclic 寫:Psychoav 寫: 啱啱入o左錢, sorry有d遲
我仲未入
X 3,要收番條街數先
成日放學放遲左,銀行closed
concyclic 寫:京 寫:concyclic 寫:Psychoav 寫: 啱啱入o左錢, sorry有d遲
我仲未入
X 3,要收番條街數先
成日放學放遲左,銀行closed


text:
大圍(本文泛指大圍港鐵站附近既積福積輝街一帶)一向想泊車真係好艱難.一係就泊街或者搏嗰少量嘅錶位,如果唔係就要泊出名地獄嘅富嘉花園.所以今集區區泊邊好,我地就為大家介紹吓大圍仲有咩好停車場可以泊.而最特別嘅係,我地今集請咗喺YouTube發佈4K POV行車片好出名嘅HK Driver Mike黎同我地一齊挑戰富嘉地獄,當然唔少得大圍區嘅飲食情報介紹啦.有興趣嘅朋友可以睇以下既片段,齋想睇停車場嘅朋友請繼續睇落去.
海福花園停車場(按我導航)
沿住港鐵站天橋行就可以黎到海福花園停車場.唯一缺點係時租只可以泊露天位,同埋過番大圍要經天橋,不過依家天橋都有電梯,應該唔算缺點啦?而最重要係咩呀?佢仲平過地獄場,咁唔駛諗啦.價錢詳情請參閱泊好先.
富嘉花園停車場(按我導航)
人生難免會泊幾次地獄停車場既.咁富嘉花園點解被稱為地獄呢,首先上落通道窄,其次係車位勁窄,泊完都開唔到門,而最衰既係佢無電梯,你泊幾高就要行番幾多層樓梯.不過,如果你有睇上面條片的話,我地版油係咁衝都無問題,事實上無大家想象中咁窄,學阿Mike話齋,沙田區大把場窄過佢.至於車位窄,只要你泊高多幾層,同埋搵啲柱邊位泊,咁都OK開到門.佢係有啲位有水喉突出黎嗰排位窄啲,其餘啲位都算正常既.咁當然,最近大圍港鐵站,價錢一定係最貴架喇.價錢詳情請參閱泊好先.


text:
本週之星,應該非謝志峰莫屬.一句「我係義無反顧嘅大中華膠」,應該都道出唔少我叔父輩一代人嘅情感歸屬同族群想像.不過哩個大中華膠嘅代表人物,對中港矛盾嘅來龍去脈,又知道幾多?
其實俾人叫做膠,唔係啲咩好嘢來.有啲人之所以俾人鬧做膠,就係因為一種為咗精神上堅持自己信念同情感客觀正確,而不問世情,最後不惜轉移話題,偷換慨念嘅行事作風.正如「左膠」一詞,被罵嘅人以為自己身處於意識形態之爭,覺得係因為自己偉大嘅理想終於出頭啦,俾「盲毛」攻擊啦,就一知半解咁將個罵名掛喺身上,獲取一種「橫眉冷對千夫指」嘅殉道浪漫.
哩一種膠化嘅浪漫同行事作風,喺一講到個議題就會突然發作,繼而極力護短,而謝志峰本人就作出咗一個標準示範.先唔講佢「客觀嘅感覺」上覺得香港係中國地方,大家「黃皮膚黑頭髮」,所以歷史文化同祖共宗之類嘅族群偏見(因為林忌都已經開口埋口日插夜插,都已經講得好詳細),居然「何不食肉糜」咁同你講「香港多普通話你咪學吓囉﹗」,再九唔搭八咁同你講可以用普選來忘記中港矛盾,將今時今日香港人面對香港不再香港嘅問題,全部歸咎於民主政制承諾未能得到兌現嘅香港人急於搵人來出氣.佢咁做完全係為咗將自己保留喺大中華感情想像入面嘅浪漫小宇宙之中,而用屬於其他範疇嘅問題去解釋本土文化板塊正被強權粗暴撕裂嘅問題,但求自己繼續可以自我陶醉喺大中華敍述堅定正確性嘅想像之中,無視香港今日你我身邊發生緊嘅切身問題,故息養奸.感性情懷完全遮蔽咗社會觸角,用自證自明嘅所謂「客觀感覺」主導自己嘅思維判斷,咁樣對公共議題討論,尤其是謝先生作為論壇主持人,哩種流於自我覺感良好嘅浪漫好明顯對討論毫無幫助.
當然,佢最唔明嘅,都應該係香港中文用詞嘅改變同點樣去界定一種語言實唔實用.所謂「粵普之爭」,除咗係用廣東話嘅問題定係用普通話,以及廣東話嘅地位被人惡意貶抑嘅問題,仲係香港本來用開嘅字都變得「大陸化」,尤其是音譯出來嘅翻譯都變哂用普通話嘅音譯去取代香港原有用廣東話嘅音譯.作為新聞專業,佢冇可能留意唔到杜拜已經變成迪拜,如果有一日「風沙中想起你,哀傷多麼赤裸」嘅時候,都冇得「夜遊杜拜」;航空公司「維珍尼亞」變成「弗吉尼亞」,弗吉者,不吉也,將人哋公司名改得咁失禮,尤比王莽篡漢後改外族為降奴服于下句麗之舉.以上嘅改變明顯唔係中港文化健康共存嘅情況,而係香港廣東話生活文化逐步被大陸文化取代嘅明顯警號,只要社會觸角未被大一統思維所麻木, 要發現哩啲改變然後加以警惕背後嘅權力操作,其實唔難.
更何況,一樣語言實用唔實用,唔係完全睇邊個多人用啲.用語言使用人數多寡來判定語言嘅實用性根本毫無客觀根據可言.大中華膠聲稱語言實用掛帥,實則感情用事,雙重標準.如果因為「普通話多人用」而唔介意棄用廣東話,咁港英管治時代,英美等大國皆用英語,自命中國人嘅「大中華膠」又點解唔根據「理性客觀」嘅現實,放棄中文做個假洋人,要「感情用事」繼續保留用中文呢?何況,如果用語言只係以佢實用唔實用來衡量,學《以畫為喻》話齋,用普通文字夠哂,文學同藝術畫一樣「不為實用」,點解唔按照實用嘅取捨標準放棄文學,摒棄小說戲曲詩詞歌賦等「唔實用」嘅中華文學?仲有,大中華膠強調學普通話有助寫作,實情係因為現代中文白話寫作手法完全係只以普通話(國語)作基準,而無視中文之中其他語言所致,如果五四運動嘅語文改革目的係要「我手寫我口」,咁就更加唔應該本末倒置咁要全香港改用普通話來遷就返跟北京話做標準嘅寫作思維.
再者,一樣語言,一樣文化,可唔可以繼續實用落去,好睇有冇子孫肯將個文化傳承落去.文化傳承,其實唔需要改變其他人去用你嘅生活習慣,甚至唔需要證明佢本身「實唔實用」,只需要用自己每一點每一滴嘅生活去守護,用自己嘅語言書寫自己嘅文字,而唔係西瓜靠大邊,或者為咗所謂要方便搵錢嘅理由,數典忘祖咁放棄自己嘅語言同文化去迎合其他人嘅言語習慣.
如今嘅粵普之爭,中港矛盾,話係香港人受壓逼搵人出氣,不如話係好多所謂精英同權貴,為咗一己私利,向北京表忠,又要方便自己收割香港人同大陸人嘅剩餘價值,不惜賤割香港嘅文化資產及市民生活嘅利益,棄之如草介,又邯鄲學步咁用大陸嘅文化來取代,磨平香港原有嘅語言文化特式,而引起今日嘅反彈.不過,土豪劣紳奸官庸吏之所以得到掩護,可以繼續作惡,正正係因為大陸文化取代香港文化唔單只對大中華敍述毫無沖突,中港融合嘅表像更乎合咗大中華膠潛意識入面「中華民族一家親」嘅完美想像而姑息歪風,轉而評擊反抗嘅人威脅大中華和諧局面.謝志峰為自己嘅立場辯解時,口口聲聲話自己明白香港嘅現狀,之但係睇真啲,中港矛盾嘅嘢,你識條春咩?


text:
香港都市傳說三:無法逃離的上環地鐵站: 小小後話及宣傳
故事嚟到呢度,總算叫做完滿落幕
寫呢個故事途中,身邊剛好出現了一些變化
不得不承認,那變化某程度上,對我創作係有影響嘅
而最實際嘅影響,就出後期創作嘅時間非常緩慢,保持唔到一日一篇
多謝各位嘅體諒,最終我先能夠完成呢個作品
今次嘅故事究竟係好係唔好呢,就留畀大家去評價啦
我自己寫呢個故事嘅時候,投放咗好多心力,中間出現咗一堆好似Bug嘅嘢
其實係為咗最後結局嘅鋪排
個人嚟講,尚算滿意
其實喺出呢篇傳說之前,都有猶豫過,始終地鐵故事,其實有好多人已經寫過
當中篤姐(楝你個篤)寫咗好幾個地鐵站
而無默媽嘅西營盤,更加係將會拍埋戲添
出之前都好驚啲人會話我抄橋呀,或者「屌,咪又係咁」
好彩出到嚟嘅效果比我想像中好好多,我已經好安慰
講返個故仔,其實每個都市傳說背後,除咗懸疑恐怖之外,都總會有啲嘢想表達,不過感受到啲咩,就交返畀大家去感受啦
我反而想講,呢個故事去到最後,阿朗其實一直用兩個人格去生活,甚至製造出幻覺,等自己能夠生活得輕鬆啲,某程度上,我係將自己嘅平日嘅觀察,放咗落去而成就咗阿朗呢個角色
作為香港人,煩嘅嘢已經夠多,所以偶然做出一啲行為,等自己輕鬆啲生活,睇起上嚟係無可厚非
但如果,當我哋煩惱到一個地步,需要創造幻覺,需要去到自己呃自己先過活到嘅話,咁就要好好注意下啦
雖然自己呃自己嘅生活,可能會好似阿朗咁,其實無影響到其他人,但係,當你夜欄人靜,諗起自己嘅生活,又突然發現自己係自己呃梗自己,我相信感覺一定唔會好受
希望大家可以做返自己,唔駛自己呃自己都可以繼續開心生活,有問題嘅就迎刃而解
差啲唔記得講添,講咩?
咪就係宣傳囉
之前都有提過,我嘅 >將會結集成書,書展前應該會面世 (確實日期之後會再公佈)
封面其實已經出咗架啦,之後我會放上Facebook公諸同好
至於書嘅內容方面,入面會有三個全新故事加上重製嘅 >故事,節奏明快咗,結局唔同咗咁啦
希望到時大家可以支持
大家有咩疑問,意見,謾罵......咩都好啦,歡迎留言話我知
當然希望大家可以Like我FB同埋分享我寫嘅故事啦
https://www.facebook.com/insidemyheart2015


text:
長沙沙灘係好適合熱愛水上活動嘅朋友仔
仲係被稱為全港最長嘅沙灘,全長3公里
而下長沙沙灘都有約2公里長,沙灘唔單止出名長
啲沙都好幼細,重點係遊客數量唔多
如何到達長沙沙灘?
首先,東涌大嶼山巴士站(昂平360站下面)/ 梅窩碼頭乘搭: 1,2 , 4 , 11 ,23 號巴士,車程大概20分鐘左右,就到達下長沙村站
下長沙村巴士站落車之後,向前行大概20米,就有路牌指引去「下長沙村」啊
只要再走2分鐘,就到沙灘啦!
長沙沙灘
長沙沙灘位於大嶼山,長沙沙灘浪急而高,好適合鍾意衝浪嘅朋友去玩水
而下長沙沙灘海浪比較細,適合風帆同玩直立板嘅朋友
沙灘特別多海洋生物,滑浪嘅時候仲會有好多小蝦跳上滑板上面
其實無論上或下長沙沙灘嘅景色都係超靚,而且一直都係維持係「良好」級別
係咁靚嘅景色一定影到唔少靚相,仲有機會影到「天空之鏡」添啊!
上長沙泳灘
地址 : 大嶼山嶼南路(顯示地圖)
交通 : 大嶼山巴士1,4及11號
設備 : 小食亭,燒烤爐(7個),更衣室,淋浴設備和洗手間 (設有暢通易達洗手間)
電話 : 2980 2114/2852 3220
除咗欣賞沙灘嘅景色同影靚相之外,緊係唔少得水上活動啦!
原來仲有水上活動設備可以租借,等我話你知詳情
租借水上活動設備及營地
講到租借水上活動嘅設備一定唔及大浪灣嘅多
但係呢度有一間叫「浪高長岸」都可以租借用品
店舖仲有Locker租借用
「浪高長岸」店舖
至於都有幾多樣水上器材租借就可以睇下面嘅資料
記得要留意租借嘅時間同事項
- 租用設備需要收取按金($300-$500/件)
- 水上活動租用時間:上午十時至日落
「浪高長岸」其實唔只淨係租借水上用品,其實佢仲有客房或懶人camp出租
玩得攰真係可以租嚟休息返一晚,營地配備齊全
仲有提供冷氣機,睡墊,淋浴配套和傢俬
營地租借服務
營地租借有分三個,戶外室內都有
等我地睇下有咩選擇同價錢大約幾多啦!
1. 南非營屋
南非營屋有分2人或4人,可因應返人數去租住
租住形式係以代用劵,有普通套票或升級優惠
普通套票包含早餐+寢具+非機動水上活動及設施使用+免費營屋使用
另外升級優惠就係精選燒烤晚餐
二人使用
最多可容納四人,額外留宿人士需另購附加代用券以便同時享用活動代用券之優惠
而價錢方面,我就將揀咗分別平日同星期六日住一晚嘅價錢去比較
以下係平日價錢
以下係星期六,日嘅價錢
四人使用
最多可容納8人,額外留宿人士需另購附加代用券以便同時享用活動代用券之優惠
等我地睇下大型營屋價錢又差幾遠呢
平日價錢
星期六,日價錢
2. 露營車
露營車就係以三人計一營,最多可容納4人
好適合一家人嚟玩完水再感受一下大自然
車外面一大片草地,真係見到都好舒服
普通套票包含早餐+寢具+非機動水上活動及設施使用+免費營屋使用
另外升級優惠就係精選燒烤晚餐
平日價錢
星期六,日價錢
3. 雙人大床房
如果情侶租借嘅話,仲有雙人大床房可以選擇,私人空間感會大啲
房間以二人計一房,最多可容納3人
普通套票包含早餐+寢具+非機動水上活動及設施使用+免費營屋使用
另外升級優惠就係精選燒烤晚餐
平日價錢
星期六,日價錢
相對比較之下,三個營地嘅價錢都係差不多
如果玩完想休息下,租借營地都係一個好選擇
有需要租借營地外仲可以試埋個燒烤套餐
「浪高長岸」店舖資料
地址 : 香港大嶼山長沙下村29號(顯示地圖)
電話 :8104 6222
開放時間 : 星期一至五(上午十時至日落) ,星期六,日及公眾假期(上午九時半至日落)
預約網站 : 「浪高長岸」
(夏日好去處)香港五大靚景沙灘推介(三星灣/長沙/蘆鬚城/赤柱/大白灣)


text:
今早上環干諾道中港澳碼頭巴士總站對出發生交通意外,一部沿干諾道中東行嘅城巴 37X 線雙層巴士,同一部全車白色車身的旅遊巴士發生碰撞.
從網上及 各 Whatsapp 群組流傳嘅相片睇到,相撞的白色旅遊巴士車牌為 VC2790,驟眼睇係一部普通旅遊巴.
不過從另一個角度拍攝得到嘅相片所見,部白色旅遊巴士車窗為「黑玻璃」;
但根據運輸署目前以行政通告訂定實施的巴士車窗透光度規定,巴士司機位後的車窗的透光度不得低於44%,即係唔係一部「正常」嘅旅遊巴.對應返上星期响灣仔軍器廠街轉彎時「頂頭頂尾」嘅旅遊巴士其實係如今該稱為 港共軍政府武裝衛隊 嘅車輛,咁即係今朝呢部都應該都係「黑警」嘅巴士.車窗玻璃「穿晒崩」而一望就知道「車主」係乜水,又要搵霞姨問「道具組點做嘢㗎」.
意外成因,責任誰屬,我哋無去作進一步查證理解.但點講都好,平常揸車大家都應該注意安全,呢期就更加要小心謹慎,隨時揩到部「民牌車」就分分鐘好彩就48小時「邊度都唔駛去」,唔好彩就隨時…… 你知啦,上星期先有巴士車長遭質疑係「暴徒」假扮.雖則運輸業行內俗語有云「坐上司機位,半隻腳入咗監倉」,但家陣做司機嘅危險程度真係食幾噸驚風散都唔掂.
另外順便講,軍政府似乎咁就少咗架巴士用,嚟緊又要租多一部旅遊巴俾武裝衛隊出動大圍捕.邊間旅遊巴士公司會租車,其實大家都心裡有數.有人認為旅遊巴公司應該拒租,否則即係有如「36x」「美X集團」之類商號係與民為敵,遲早俾人搞到要填 T.D. 184 表格.但如果簽咗長期合約的話,又真係好難「推柯打」焗住硬食.公道講句,正如「邊個諗到一頂綠帽可能觸發WW III」,一年半載之前無人會諗得到香港政府會變成軍政府,姑且觀望吓會否身在曹營心在漢囉.


text:
2016-09-02
今日校車比尋日早十分鐘,所以鬧鐘都較早左起身:六點正.
呢個小朋友非常疲累,眼都睜唔開!但係都好乖豬咁跟住我落床起身去洗手間.
叫佢去刷牙後,我就開始準備早餐.返轉頭睇佢,佢一隻手拎住牙刷,一隻手打開自己一隻眼,另一隻眼就仲係合埋…即係話,佢想用手將自己芍眼打開!!!哈哈哈~笑死我啦!(不過我冇係佢面前笑)
真係好鬼傻豬豬呀!!!
食左一件芝士火腿三文治,之後連佢最愛既 Swiss Miss (棉花糖朱古力) 都飲唔哂,真係夠哂飽.
阿仔返學後我即刻再睡,睡至十點起身!到十二點幾個天突然黑哂!橫風橫雨!尋日有幫佢帶雨褸但今日冇,不過唔緊要,都係搭校車.我自己一個又唔知食乜好,只係煮左個麵加幾粒水餃便算.
準時落去接佢,然後買餸,再行轉超市就返屋企.
學校要每個學生都學一種樂器,從來冇學過任何樂器既我,真係唔識點同佢揀.上面就係老師既建議,我再問 Max, 佢話唔係幾鐘意非洲鼓,又知道咩係長笛同小號,不過就未有決定想學邊種.我就開個 Youtube 俾佢睇同聽下,結果佢話小號好聽D!話要學小號.希望唔會揀錯啦!
至於細佬佢尋晚踢得好勁呀!冇覺好瞓!唔知係因為佢定我本身有啲無形壓力所以先瞓得唔好呢?前晚都係咁,好醒瞓,但就冇尋晚咁 feel 到細佬踢咁勁.


text:
位於深水埗區的南昌公園於1998年7月啟用,佔地約3.83公頃.園內設有草坪,兒童遊樂設施及長者健體設施.仲要24小時開放,仲要喺市心咁方便,係帶埋小朋友去放電/野餐嘅好地方.
唔同時候去可以影到唔同嘅花,二月至三月去就可以影黃花風鈴木,開花期得兩星期咋!
南昌公園另一個賣點,就係佢呢個接近二萬呎既大草源,除咗維多利亞公園之外,九龍區黎講呢個算大,黎野餐就一流.
去南昌公園泊車泊邊好?
1. V Walk(按我導航)
V Walk既免費泊車優惠出名要求出,不過只要你係The Point會員,就可以用1500分換一個鐘免費泊車,近近地就揀佢泊啦.價錢詳情請參閱泊好先.
2. 南昌停車場 (按我導航)
係南昌停車場,唔係南昌薈停車場,隔咗一條欽洲街的.其實南昌停車場即是南昌邨.呢邊少人泊好多,加上較為近南昌公園.所以呢個基本上係首選.價錢詳情請參閱泊好先.
3. 南昌薈停車場(按我導航)
南昌薈係典型屋村多層停車場,超多位,不過車位就窄啲,泊到上最高就無死,反正有Lift唔駛行.佢仲有12/24小時泊,如果你打算野餐玩全日嘅就啱晒.價錢詳情請參閱泊好先.
佢個停車場入口喺條村最入嗰個位,你由欽州街西入去西村路行到尾就會見到下面個閘,入閘之後直行就會見到多層停車場,直接上到最頂啦.
南昌公園
地址:九龍深旺道20號


text:
分類彙整: 自家廚房blog
22-5-2020:皺皮甜饅頭
之前有次整蛋糕買唔到發粉,唯有買自發粉代替,後來係超級市場見到有番發粉,就唔理有冇咩計劃買咗先算,酵母,買埋啦,唔係下次想買又買唔到時咪仲麻煩~其實當年曉加固時買咗部麵包機,諗住屋企整麵包健康啲咁,但後來有咗詩詩都變成越嚟越懶,詩又唔太鍾意食麵包,根本冇乜動力,索性收埋咗部機~
最近見大家玩麵粉玩得多,屋企反正又有中筋麵粉,就試下整饅頭啦~網上隨便搵到個南瓜饅頭食譜,乜原來南瓜饅頭唔落南瓜而係落南瓜粉架?算啦,乜都唔落,就咁原味啦~
其實我一直比較少想整麵包,最主要係好怕會發唔起,人哋話,你屋企有水波爐好方便,但個爐用咁耐我都冇試過呢個功能~今次我都十五十六,用水波爐好丫,定係用新嗰個八寶鍋好,試下八寶鍋嚟發酵啦~
曉幫手量材料 閱讀全文
10-5-2020:我家的糕餅師
平日既早,午,晚餐,99.9%係我煮既,以前未有曉詩,病咗時都仲有機會食到day整既「病人肉餅」(手剁瘦肉餅,加蒜頭係入面,味道真係一絕),但而家病咗,似乎去煮飯仲冇湊住兩隻咁攰,最近有咗Food Panda之類外賣平台,根本就會索性叫外賣唔煮了~近年既特別日子,day居然主動話整蛋糕,2019年母親節,佢應我order整咗個三層朱古力慕絲蛋糕,我本來只係request要慕絲蛋糕,但佢居然搵個咁複雜既食譜,嗰次因為啲cream唔夠油脂打唔起,仲專登出去買多一次,因為要三層分開整,仲由先一日既下晝,整到第二朝既上晝~
2019母親節—-搵唔到蛋糕原相, 閱讀全文
2-5-2020:熱烘烘墨西哥烤餅
上次姑仔生日,老公親手整咗個紅蘿蔔蛋糕俾佢,本來食譜係要用中筋麵粉+發粉嚟整,但因為疫情關係個個人都留係屋企整嘢食,最近確實好多食材都頻頻缺貨,買唔到發粉,唯有買自發粉嚟代替麵粉+發粉啦~平時我都好少用自發粉,始終自由度冇咁高,用中筋麵粉+發粉話比例有變都可以郁得到,咁剩低未用晒既自發粉用嚟做咩好呢?
好在而家啲食譜網越嚟越進步,可以用材料嚟search食譜,我用icook愛料理嚟search自發粉,就搵到今次既黑西哥烤餅既食譜~
我唔知似唔似真正既墨西哥烤餅, 閱讀全文
28-3-2020:美味香甜蕃薯糯米餅
上次買落既糯米粉,整過一次湯圓(請參閱:14-3-2020:甜甜蜜蜜朱古力湯丸),又加咗少少落去個蛋餅粉漿度(請參閱:15-3-2020:台式蛋餅早餐),剩低既糯米粉仲有咩作為呢?
上網利用材料嚟search,搵到一個蕃薯波波既食譜,因為唔太想開油鑊嚟炸嘢,所以就改成煎既~
真係非常簡單, 閱讀全文


text:
八九十年代嘅香港娛樂圈,黑幫勢力仲系好大,依靠住“灣仔之虎”陳耀興嘅支持,陳妙瑛即使港姐三強不入,都秒變TVB力捧嘅一線花旦.
但都因為系黑道背景,TVB為咗幫佢徹底洗底,派出咗收視福將歐陽震華,同佢一齊主演《金玉滿堂》《洗冤錄》,而陳妙瑛都好爭氣,演技不俗嘅佢好快就叱咤成個90年代嘅港劇圈,連當時力捧嘅佘詩曼都要靠邊企!
雖然事業發展唔錯,但喺TVB做一世戲,都冇做生意賺得多呀!
所以識咗玩具大王蔡志明之后,陳妙瑛就以轉行為由與TVB解咗約,兼夾成立自己嘅美容機構,仲請埋吳君如,張可頤,林心如等做代言,順利打響知名度!
與此同時,陳妙瑛與蔡志明嘅緋聞都不脛而走.經過香港狗仔嘅發現,陳妙瑛公司嘅出資人正系蔡志明,男方更加唔避嫌嘅帶住陳妙瑛參加各種酒會同婚禮.於是短短幾年間,陳妙瑛嘅個人資產就已經過億.
按道理睇到老公同女藝員交往過密,作為老婆肯定會鬼殺咁嘈嘅.但正宮經歷咗個女兒燒炭自殺事情之后,一下就睇開咗.不特對兩個人嘅關系,只眼開只眼閉,還在一次公開活動中,與蔡志明陳妙瑛一齊拍咗一張大合照,讓喺度嘅記者們震驚不已.
而家陳妙瑛同蔡志明嘅關系,已經系圈中公開嘅秘密,再加上正宮卸下心結,令到佢同蔡屋企人嘅關系都逐步公開化.從一個小小嘅TVB花旦到令人艷羨嘅女強人,陳妙瑛嘅一生堪稱傳奇!
Like MisshkNews Facebook!不出门也能知天下事~


text:
一去到法國比我第一個感覺係好冇安全感, 完全唔知點行, 冇英文都算, 地鐵又臭, D人又好恐怖咁, 個個好似”搵飯食”咁, 同英國好唔同. 搞咗成個鍾, 終於搵到間酒店, 梗係冇得同倫敦個apartment比啦, 不過都算乾淨同新.
好緊張呀, 所以急不及待就出去啦, 當然係去最出名既香謝麗舍, 仲有Christmas既fun-fair, 好多野睇, 好開心, 香謝麗舍真係好靚, 好特別. 係英國都冇mug食好野, 到法國一於全部食豪D, 去睇驗吓當地人食野既地方. 搵咗間好正推介既local餐廳叫做”Chartier”. 晚晚都好多好多人等位, 又便又好食, 我地去到encore咗兩次. 仲有食咗一直都冇試過既青口, 好好味呀, 同香港既完全係兩回事, 終於明白點解咁出名. 食呀食, 你會覺得係法國食野雖然都幾貴, 不過真係值得試! 好彩我地有”十分鍾學好法文既書”, 有佢就知點叫野食啦.
除咗正餐外, 仲有出名既macaron小圓餅法國甜點. 其實未去前Rebecca係香港已經係對佢瘋狂, 我成日都係IFC買LGB個間TUM佢開心. 去到Paris, 有最出名既LADURÉE, 直頭傻咗. 又去買佢地既Shopping Bag又狂食佢地既餅同麵包, 不過都唔夠D日本妹勁, (其實好似Tokyo都有一間, 唔明點解會咁瘋狂). 仲有當地最出名既PAUL麵包 baguette 等等.
當日既exchange rate係$9.8, 唔買LV都對唔住自己啦, 連Rebecca咁慳既都忍唔住, 我當然都有買啦, 仲好多TIM, 破財啦今次, 不過D日本人先勁, 一掃就十個八個, 買咁多唔通個個都係炒家?!
除咗食, 仲去咗好多好多地方, 好凍好凍, 但係停唔到, 日日都好似去咗做苦功咁, 勁辛苦, 不過都係好開心, 好浪漫, 第一次見到Le Tour Eiffel, 藍色發光(因為歐盟慶祝), 仲有幾粒星星閃閃, 好靚, 行上去一半, 跟住仲上到最高, 好凍 (零度), 但係好靚, 感覺好特別.
仲有去咗幾個好地方, 如凡爾賽宮, 天氣好好, 我地人生既第一次見到7色齊晒既彩虹, 仲有係Paris Opera House聽我好鍾意既Magic Flute, 歌又好聽又唔悶, 雖然票真係好貴, 但係人生總要一次. 仲有去咗一D都唔好玩既Paris Disneyland. 相信大家都聽唔小佢D唔好野, 唔使我多講. 最後仲去咗夜總會LIDO睇SHOW食FINE-DINING, 一路睇性感 SHOW (係好性感, 因為好多係冇上衫) 一路飲香檳, 你都咪話唔正! Hor Hor.
總結今次法國同英國既旅程, 我覺得係好順利同開心, 好多我地既第一次, 一個好難忘既經驗, 下次想去Swiss同Italy 🙂 唔知幾時有機會呢!


text:
曾幾何時,港產片真係幾好睇.
由港產片成日講嘅警匪片,到一啲瘋狂嘅低成本片都好吸引,石先生覺得呢兩樣港產片嘅特質(可能你覺得唔係,唔緊要)開始無了,依家真係唔多容易係港產片上搵到.
先講依家仍然有好多嘅警匪片.唔知係受中國大陸影響,還是受香港地方局限,今時今日嘅警匪片睇完無記憶.石先生過左咁多年記得嘅都係舊舊地嘅片,《黑社會》,《無間道》及《寒戰》,其他再舊嘅純警察片真係要數到九十年代.
無左呢啲港產警匪片,想搵類以嘅題材睇其實唔難,望去韓國,佢地好多呢類型警匪片,或者正確來講係南北韓片.雖然唔係警察對匪徒,但係劇情,動作上嘅設計真係滿足左沒有港產警匪片嘅空白.好似最近睇嘅一套《機密同盟》,雖然講南北韓,但睇落嘅感覺反而好有以往睇港產警匪片嘅感覺.
離開警匪片,有啲瘋狂,無厘頭嘅電影都好似無左.反而中國大陸係現實社會好多奇怪事嘅情況下反而不時會有呢類題材.由好多年前嘅《瘋狂的石頭》開始,到之前嘅《煎餅俠》,《火鍋英雄》或呢套《西虹市首富》都係一啲睇完令人會心微笑嘅瘋狂,無厘頭電影.
如果你平時唔睇大陸劇,唔睇大陸電影嘅話,其實好合理,但以上呢幾套值得大家睇下.
香港失去警匪片與無厘頭電影嘅同時,似乎也唔能夠好似台灣咁,搵到佢地獨有嘅熱血青春風格電影,石先生能夠醒起嘅得番《志明與春嬌》(第一集)呢啲好香港本地嘅電影.即使呢幾年耐唔耐會爆一套出來嘅「熱血」港產片,似乎係個一下「熱血」之後都無以為繼.唔同真係都無啲「貼地」啲嘅電影出來?
作為一個觀眾,講完.如果你未睇以上講嘅幾套電影,推薦你睇睇,輕鬆睇幾有趣的.如果想認真用腦,都係睇番美劇或者 Nolan 個啲,謝謝.


text:
今日我地又入左迪迪尼行一轉啦!(有年票當然唔好浪費,有時間就入去嘛!)
出門口時個天氣係幾好,好天得嚟又唔太熱又唔晒,所以都以為入迪迪尼會好舒服.點知...一入到樂園個天氣都真係轉晒,勁熱又晒,所以我都即刻去同小小豬換返件小背心,等佢唔好熱親呀!
因為實在太熱,同埋又多人,所以我地都唔周圍走,主要都係入SHOP行吓.依個小小豬一見到啲MICKEY都不知幾開心,仲企定定好似等大肥豬同佢影相咁呀~
睇吓小小豬玩依個小風篇玩得幾開心~
就係因為佢笑得咁開心,大肥豬就買左俾佢玩,仲去到餐廳都拎住嚟玩呀(BTW...我好鐘意依一張相...影得好有FEEL呀)~
食飽飽之後,我就就向灰熊山谷進發,依個小小豬唔知係唔係話我推得慢,要幫我手推車仔呀~
平日唔鐘意帶帽嘅小小豬,既然係依一刻肯帶住周圍走.小小豬著左帽個樣又真係幾型仔呀~
玩到攰就自己行返上去坐車車,坐車之餘又嚟CHOK樣~
灰熊山谷有一個地方專係俾小朋友玩水,不過依個小小豬唔敢行去,所以大肥豬就抱佢去感受吓啦~
又要驚又要睇嘅小小豬經過今次有大肥豬陪入去之後,開始都唔太驚,下一次入嚟應該可以自己玩啦!
原本我地打算等灰熊山谷版MICKEY&MINNIE影相,不過等左好耐都唔見,所以就轉去TOYSTORYLAND,等小小豬去同佢啲至愛ABC玩吓~
小小豬係留心睇緊玩『U型車』嘅朋友,因為俾佢地嘅叫聲吸引住呀~
玩到差唔多,我地先同小小豬去BABYROOM休息一陣,換吓片片食吓水果(其實係想過冷河).
休息過後我地又返去灰熊山谷,因為知道MICKEY就出嚟,我地去排隊等佢地啦~
MICKEY & MINNIE IS COMING,依個造型嘅MICKEY真係好靚呀~
真係勁鐘意依一張,小小豬好少同公仔&我影相係會咁情深咁望鏡頭呀~
不過...我地三口子嗰一張,個職員影到真係..................勁嬲囉!好在大肥豬醒目,見到個職員影完之後個表情都FEEL到唔對路,所以即時提意用電話再影,所以咁先有三口子相呀~
影埋MICKEY我地就走啦!一嚟小小豬實在太攰,二嚟個天色都開始唔好,間唔中有一滴滴雨,所以都係早走早著.係我地離開時撞到好友CARMEN,後來聽佢講返原來我地走左之後,間一陣就落大雨,所以都真係幾好彩,如果係入面落雨一定好狼狽,話唔埋會整病小小豬添!
今日熱到爆都要入迪迪尼,其實除左唔好蝕左張AP之餘,都係為左扲生日月禮物,我仲好唔知醜咁問個職員拎左兩個襟章,等我同小小豬依兩個八月壽星一人一個呀~


text:
「景點」
去蘇梅之前其實做咗好多資料搜集,但係搵嚟搵去真係無乜有關蘇梅嘅資料.或者因為真係一個度假嘅地方,所以大部份嘅人唔係去海灘就係留係酒店.當然另一個重要嘅議題係要帶埋郭大少一齊去蘇梅,而當地真係好少嘢啱小朋友玩.到最後都係諗住去到蘇梅再問下當地嘅酒店,睇下有乜嘢提議.當然難得一場嚟到蘇梅,就梗係希望去睇下當地嘅風土人情啦!
「生日」
今日係老婆嘅生日,而今年係第二年同郭大少一齊慶祝.上年嘅今日郭大少都未夠一個月大,而眨下眼就已經一歲.當然要帶住個小朋友去旅行真係唔容易,但係其實我同老婆都一直想去蘇梅,而且郭大少鍾意游水,所以今年嘅生日就同老婆移師去蘇梅慶祝.當然最希望嘅係可以等老婆輕鬆下,因為過去一年真係辛苦咗佢.希望今次佢可以輕輕鬆鬆咁過一個生日啦!
「對比」
兩年前嘅今日係我同老婆去馬爾代夫渡蜜月同慶祝老婆兼三週年嘅旅行.而今次再去陽光與海灘已經再唔係二人行,老實講有時都幾懷念未有郭大少嘅日子.如果你問我鍾意馬爾代夫定係蘇梅,我嚟一刻我會覺得係蘇梅.當然事實係好難做對比,只不過有可能因為馬爾代夫實在太過唔現實,因為四野無物,同蘇梅比嘅話最起碼我會見到個海有其他嘢,所以如果純粹陽光海灘嘅話,我諗我會揀蘇梅.
Also published on Medium.


text:
Balea Beauty Effect Lifting Kur 保濕安瓶, 7x1ml
有客搵呢個時仲係send 緊舊包裝既圖比我地,唔知香港係咪仲有地方賣緊舊包裝款,但呢款其實轉咗新包裝啦!我地既歐洲貨全部都一定係最update,一入貨就我就丹麥直開車到德國drugstore買!當Balea一出名咗淘寶已經勁勁勁多假貨,所以大家無謂貪平果幾蚊買咗盒個包裝似但其實係假貨.到時send圖黎比我睇,我都幫唔到你認邊盒真邊盒假.好,番正題!
德國drugstore出既保濕安瓶,呢盒其實我已經有好一段時間無賣.因為佢加價愈加愈貴⋯ 但實在太多客都想買,所以照入番!~ 安瓶即係一細細枝用玻璃樽仔裝住,每樽得2﹣3ml一開就要用完既精華!呢D既濃縮精華多數係一個個療程禁用,因為佢裡面裝住既係濃縮精華,係用黎急救皮膚!因為佢係用完全不含防腐劑既無菌真空包裝,所以每打開一枝一定要用完! .
.
呢PACK個名寫到明係7日既course,1ml/枝,總共7枝.入面係含有超高濃度既透明質酸,我建議底層極度缺水既人用!皮膚最大既敵人就係缺水,當皮膚底層缺水係好容易引起敏感,紅,出暗粒既問題!油人都唔好以為唔需要補水,暗瘡肌係更加要補!皮膚唔夠水D底層皮膚同角質會變得唔健康,最後當皮膚變得脆弱既時候皮膚就會愈黎愈多反應!你用完7日之後皮膚係真係充滿水份,你會覺得底層D水好似要湧出黎禁!用果7日,直頭第2朝cream都唔使查就禁上妝都貼到爆!
.
.X缺點係佢香味有d重,同埋會有少少笠. **呢枝只岩皮膚乾既人使用.
第2個想平價但達至最大功效既護膚就係每星期做完深層清潔後用!
而家禁多咩光針,其實都係係高濃度精華!重點來了,佢價錢比市面上既安瓶都要平但功效絕對唔差!😈😈(德貨特點) 德國都出名出呢d細細枝精華,例如化妝師必備既viscontour救命水,Devee , wellmaxx等等!balea係budget buy~


text:
一直以為身邊得我一個仲未轉用智能手機,但原來都仲有好幾人都同我一樣,有啲甚至仲係用緊 keyboard 機,相比起上嚟,我用 touch
screen 都已經唔太 out,哈哈!
依家用緊部手機都開始出問題,無端端會自動轉做離線模式,又或者由路線 1 轉為路線 2,我都唔知發生咩事,淨係知道打唔出又打唔入;有陣時又會無啦啦自動關機;試過有次仲差啲俾部手機累死!如果我要比平時早好多起身的話,除咗校床頭鬧鐘之外,我仲會校埋手機個鬧鐘,保險啲嘛.俾床頭鬧鐘嘈醒之後,當然唔願起身啦,同自己講,瞓到手機鬧鐘都響埋先起身啦,點知一路瞓一路等,等等吓發覺唔多對路,無理由隔咁耐都仲未響,於是起身一睇,原來個手機係有自動開啟到,但入到個 logo 畫面就 hang 咗機,定哂格,好彩我無真係完全瞓著咋,如果唔係就出事喇!到最近發覺兩嚿電池都開始老化,都唔知買唔買新電池好,最怕呢頭買咗新電池,嗰頭就即刻壞機,咁就真係多得佢唔少!
阿馳同 Lily 都知我對手機要求唔高,只要有最基本功能就得,所以佢兩個都建議我買「小米」部紅米手機,因為夠平嘛!於是我都上過官方網站睇資料,發覺唔係隨時隨地上網就買到,原來係要𥄫住佢公佈幾時開賣先可以同其他人一齊搶貨,亦睇到好多網友都話試過幾次都買唔到,見咁啱 24 Jun 首次在港公開賣紅米 1s,於是就登記預約.自己一向都咁黑仔,諗住都唔會買到,純粹只係想實習一吓個購買流程,畢竟我都完全無網上購物嘅經驗,點知又會咁鬼好彩,一擊即中,當堂打個突.其實我都猶疑緊繼唔繼續落去買部機,因為依家真係好積極咁喺度量地同拍烏蠅,會失預算,但啲人又講到咁艱難先買得到,難得我咁好彩又無理由放棄㗎,算啦,買定部機喺度做後備都好,費事依家用緊部機突然間 “certified” 時都無機用.
有時啲嘢都真係整定㗎,原來手機開賣當日,兩期 iBond 同「中移動」都分別派息,夾埋都有幾千蚊,部新手機咁平,額外買多兩部都唔使入肉哦,呵呵! ^^
「小米」官方網站介紹,個螢光幕係同「Sharp」同廠出品.
而相機就係「Samsung」,有 800 萬像素.
$999 包括手機,電池,充電器及一條 cable,「小米」指定物流公司
係「順豐」,高過 $150 就免費送到上門,可惜我接唔到佢哋
電話,攪到要去分店取貨,好彩「順豐」最近喺我新屋
個商場度開咗新舖,行過去拎都好方便.最正
係個紙盒,硬到好似木板咁,就算啲物流
人員唔同你錫住件貨都唔使驚!
我最怕就係轉手機,不單只要將舊機資料轉移,又要重新適應
過個操作系統,超煩,我對住部機都唔知點好,整整吓仲
悶到瞓著咗㖭!!淨係最基本個時間都未知點調校,
你睇吓顯示出嚟嘅日期仲係我嘅上一世就知啦!
喺 Facebook 專頁度見到官方公佈,話兩分半鐘內沽清哂
10,000 部手機,真係超癲!!佢哋呢個銷售手法
真係成功,而且又唔使舖租,又唔使俾錢賣廣
告,難怪早前《財經透視》都採訪佢哋!
需要充足安全感嘅我,一直都唔敢喺網上買嘢,但呢次
就無得揀,硬著頭皮都要,好彩都算服務周到,
只要 login 番入個登記戶口,就可以追蹤
住個交易過程,咁都叫做安心啲.


text:
只要生活有情趣,白頭到老二百歲
成日聽人講話情侶嘅熱戀期完咗之後,開始進入細水長流嘅時間先至係真正愛情嘅開始,大家又有冇諗過細小長流先至係感情破裂嘅開端!?情侶情侶,有「情」先至可以成為「伴侶」,所以即使喺情感上面細水長流,我哋都好應該確保喺生活裏面嘅點點滴滴,因為可能呢點點情趣,呢一啲咁微不足道嘅小確幸,就係拯救呢段呢段感情嘅最大功臣!
#情趣按摩乳霜
無論係女士定係男士喺伴侶放咗工之後,其實都可以為佢鬆一鬆筋骨,舒緩一下佢平時返工嘅疲勞.咁當然會舒緩疲勞可能會變到更加疲勞㗎,我哋網店有着優質嘅情趣按摩乳霜,精油,而大部份嘅佢哋更加係可食用嘅~點解無啦啦要可食用?相信你哋都應該諗到喇掛:嘴同埋脷都係你好好嘅按摩工具嚟㗎,至於按摩邊度啦喎,你話呢?
#情趣按摩蠟燭
小編都知道當大家相處耐咗,生活裏面嘅細節就好容易被忽略,尤其是係喺氣氛方面.就好似情侶們同居咗一段時間之後,我哋就好容易忽略咗以前熱戀期先有嘅感覺——就好似利用溫馨柔和嘅燭光來代替燈光一樣.晴趣屋就提供咗香薰情趣蠟燭畀大家,無論係用嚟增添情慾氣氛,抑或係用來做按摩油都一樣冇問題!
#費洛蒙香水
嚟到最後,當然就係唔少得我哋嘅費洛蒙香水啦!雖然講完又講,但係費洛蒙香水唔一定係要出去吸引其他人,又或者溝仔溝女先用到㗎嘛!當你想要嘅時候,最好嘅方式唔係你主動要求你嘅伴侶交功課,而係用盡一切方法引誘佢,令到佢主動咁向你獻殷勤,想同你「做愛做的事」~費洛蒙香水可以增強你嘅魅力,當然仲有你迷人嘅香氣,喺視覺同埋嗅覺嘅雙重刺激下,有邊個男人係會抵擋得住㗎呢?
白頭到老二百歲,希望大家都可以維持到健康又刺激嘅戀愛關係啦!


text:
香港自回歸以來,經歷咗唔少風浪,呢啲風浪令到香港人明白,我哋有好多問題存在,特別係經濟上嘅問題,傳統嘅四大支柱產業,不足夠支撐全港嘅需要,香港必須要搵到新嘅發展路向.為此,特區政府針對本港嘅情況,先後提出咗好多建議,第一屆特區政府就提出,要喺香港發展科學園,中藥港,數碼港,創意產業,教育及醫療產業等等,而上一屆政府喺總結經驗後,亦提出咗六大優勢產業嘅方向.不過,好可惜,直到現在,本港仍未見到有新興嘅產業能夠脫穎而出,各項建議實際上喺雷聲大雨點小.
今日嘅議案係促請政府推動香港經濟轉型,有好多同事提出唔少建議或概念,有好多我都認同,但正如我前面所講,本港過去十多年一直都嘗試尋找新機遇,結果徒勞無功,我認為現時大家應先反思一下,點解我哋做咗咁多嘢都見唔到成果,一定要吸取教訓,避免重蹈覆轍.有唔少分析都認為,政府提出咗出太多建議,結果反而無清晰嘅方向.大家都明白,要成功推動一項產業發展,係要投入大量時間及資源,仲要悉心策劃同經營,如果無清楚嘅目標,自然難以聚焦,亦浪費咗時間及資源.所以,推動經濟轉型,應先要有清晰方向.
事實上,政府的而且確提出好多建議,大部份都有於本港嘅發展,但如果乜嘢都想試下做,結果變成藥石亂投,最後難免一事無成.第一屆政府當時面對經濟不景,由於急於要搵到轉型方向,樣樣都想試下,結果梗係徒勞無功.另一方面,政府換屆後,對於產業發展方向可能都有唔同睇法,例如新任政府表示會繼續推展六大優勢產業,但亦表明對教育及醫療產業化有保留,六大優勢產業可能會變成四大.
明顯地,本港經濟轉型嘅方向一直唔夠清晰,唔能夠集中到社會嘅焦點,推動嘅工作自然事倍功半.目前,政府已經成立經濟發展委員會,將檢討產業發展策略和政策,我希望委員會可以充份研究及論證,並搜集社會意見,搵出最適合香港及能夠配合內地發展的產業路向,如果結論真係將六大優勢產業縮減成為四大,政府唔好再有猶疑,應該由政府高層,例如政務司司長或財政司司長帶領所有相關部門,成立專責嘅工作小組,全力去推動新發展,我相信唯有係咁,產業發展先至會成功.
除咗要有清楚嘅目標外,政府仲要夠決心,要放棄過去所謂大市場小政府嘅原則,更加要摒除唔做唔錯嘅心態.事實上,當上屆政府提出六大優勢產業時,社會上都抱有一定嘅期望,但當提出具體執行措施時,政府要堅守大市場小政府原則,只肯做旁觀者,提供一啲經濟誘因,希望透過市場力量促使經營者加入,結果反應未如理想.
其實,環顧世界各地,推動經濟轉型都要靠政府參與,甚至擔任策劃者嘅角色,除咗提供稅務或政策嘅優惠外,仲會為經營者提供全面嘅協助,南韓發展高科技產業,新加坡發展總部經濟,政府都大力支持及推動,就連歐美政府都不時帶領佢哋國家嘅商業代表團,到中國傾生意.今時今日,如果政府堅持要做旁觀者,結果往往都係得個睇字,乜都做唔到.所以,我好同意原議案所講,政府應該適度地運用財政資源及政策措施,去推動香港經濟轉型.
最後,我想指出,我哋而家所講嘅經濟轉型,係指發展新嘅產業,以配合或瀰補四大支柱產業嘅不足,亦即係話唔係要嚟取代支柱產業.我強調呢點,係想提醒大家目前支柱產業亦都面對好大嘅競爭,特別係金融業,近年本港嘅優勢其實正在下降之中,主要競爭對手,例如新加坡,就積極提昇競爭力,如果我哋掉以輕心,慢慢就可能失去國際金融中心嘅地位,到時香港就大勢已去.
不過,最令人擔心嘅,係社會上好多人都唔認為或唔相信香港經濟有好大嘅隱憂,將社會嘅精力投入去內耗之中,令到社會無法專注於經濟建設中.我舉一個例子,台灣八十年代開始發展高科技產業,做得好出色,成績一直好過南韓,但九十年代以後,台灣社會出現內耗,結果經濟持續低迷,反而近年南韓專注發展高科技產業,不但超越台灣,更打進世界一流嘅行列.呢個例子係人所皆知嘅事,係好值得我哋深思.
我希望,將來社會無論出現幾大嘅爭拗或矛盾,都唔好影響到香港嘅經濟發展,因為呢啲係關乎到香港幾百萬人嘅生計.


text:
臺北市區Toyota Coaster金融路演接送包車 特殊活動接送包車 專業安全接送包車 企業貴賓接送包車 商務包車 旅遊包車 機場接送 市區接送 企業長租車 企業短租車 企業租賃車 企業出租車 英語司機包車 日語司機包車 英語導遊包車 日語導遊包車 日租包車 週租包車 月租包車 年租包車
臺北市區Toyota Coaster金融路演接送包車,臺北市區Toyota Coaster特殊活動接送包車,臺北市區Toyota Coaster專業隨扈接送包車,臺北市區Toyota Coaster企業貴賓接送包車,臺北市區Toyota Coaster商務包車,臺北市區Toyota Coaster旅遊包車,臺北市區Toyota Coaster機場接送,臺北市區Toyota Coaster市區接送,臺北市區Toyota Coaster企業長租車,臺北市區Toyota Coaster企業短租車,臺北市區Toyota Coaster企業租賃車,臺北市區Toyota Coaster企業出租車,臺北市區Toyota Coaster英語司機包車, 臺北市區Toyota Coaster日語司機包車,臺北市區Toyota Coaster英語導遊包車, 臺北市區Toyota Coaster日語導遊包車,臺北市區Toyota Coaster,臺北市區Toyota Coaster週租包車,臺北市區Toyota Coaster月租包車,臺北市區Toyota Coaster年租包車


text:
「木紋色水各有不同,咁咪好易認牌?」
其實不時就有院友仔問,點解我哋想整木牌.
是咁的,如果從賭具角度睇,無論麻雀啤牌定骨牌,其尺寸,重量,質地的確都有非常嚴格嘅要求.全部牌面都要一模一樣,提防有人記牌出千.
所以,呢班院友唔係想製作賭具,而係想推出「玩具」,甚至係收藏品.
顧名思義,賭具係輔助人賭錢嘅工具.而點為之賭,其實又唔關乎遊戲本身,而係玩家嘅目的/心態.如果係好賭之徒,其實鬥跑得快都可以同人輸賭,但跑步本身只係健康嘅運動,唔係賭博.
正如蘊含好多東方哲理文化嘅天九本身,都只係一個非常鬥智鬥力,相當益智嘅骨牌遊戲.如果話麻雀係可以幫助訓練老人家腦筋嘅活動,天九亦絕對勝任呢個工作.加上每局快嚟快去,牌局更為刺激.
當遊戲能夠撇除賭博成份,在毫無負擔嘅情況下,玩家就更願意「博」出奇牌,自在成就解鎖一番.
武器可以救人,亦可以殺人.槍本身冇問題,係睇吓用嗰個點用,動機係咩.遊戲亦一樣,所以院友仔更希望令天九變得似boardgame多一點,甚至教埋讀小學嘅姨甥仔女去理解呢個遊戲.
不賭錢,不賭氣 玩樂間只求趣 .一班人因為而聚埋一齊先能夠最enjoy最fun,藉遊戲及文化凝聚各方同好.
至於用唔同質地製作,純粹係院友想學習同接觸唔同工藝,嘗試將傳統骨牌重新演繹,撇甩嗰隻上一代硬係縈住有嘅麻甩賭味,以遊戲趣味角度嚟推廣天九.始終好多身邊嘅後生仔女,連骨牌同天九都未聽過/見過.
講到口水乾,院友都係先行退下,飲番杯水先.


text:
今時今日,唔少人結咗婚都想享受二人世界,以致本港出生率一直唔算高.香港商業專業評審中心日前舉行證書頒授典禮,其中一位榮譽院士係香港亞太青年企業家協會會長鄧耀昇.佢致詞時就多謝媽媽,岳母同太太幫手照顧自己同小朋友,又自爆想有七個小朋友,而佢同太太喺兩年零九個月間,已經生咗三個小朋友喇,認真厲害.不過鄧太話,佢結婚嗰陣只係應承最多生四胎,對於係咪會再生多個,鄧太就笑笑口話要「諗吓先」喇.
鄧耀昇話,三個小朋友冇一個係孖胎,最大嗰個都只係三歲兩個月.睇鄧太身形纖瘦,真係睇唔出已經有三個小朋友.鄧太就話,生咗三個就自然會瘦,因為湊三個真係唔容易,好彩有父母幫手.鄧太又話,五年前結婚時老公已經話想生七個小朋友,佢當時話最多生四次,享受咗約兩年二人世界後,小朋友就陸續出世.而每次當生完BB,體重跌至產前嘅磅數時,就發現又再懷孕,依家生完第三個佢都已經想收工喇,不過老公就同佢講︰「你唔可以反口o架喎!」
香港資訊科技商會榮譽會長方保僑今次獲頒院士,佢哥哥香港理工大學企業發展院兼任教授方健僑都到場支持.方健僑話,成日有人話見到佢做節目,其實係弟弟方保僑.
方保僑就話,同哥哥相差四年,細個成日打交,但哥哥好勤力,讀好多書,反而自己一直冇讀學位課程,所以今次都算係圓咗戴四方帽嘅夢喇.
同場仲有香港鐘錶業總會前主席孫大豪,佢係嚟恭賀現任主席李永安獲得榮譽院士.孫講起同哥哥把聲好似,以前同媽媽講電話,媽媽都會認錯佢係哥哥,話可能係由細一齊長大,所以語氣聲調都好相似咁話.
卓妮


text:
意粉,提子國呢D起家都係伯爵(雖然可以爭一席長短時已經係王國),咪仲細
咁講prince字面意思可能高級D,但實際情況再睇
又係你自己都講到出口真係上到位嘅時候已經係王國, 你冇理由不停追索返之前佢哋係乜, 一個王國之前可以係伯爵, 伯爵之前可以係市長, 市長之前可以係村長, 村長之前可以即係一家之主, 每個帝國你睇得夠長時間都係由細變大㗎喇
同埋若果我哋講到咁耐以前唔可以用今時今日公侯伯子男去睇, 伯爵呢個銜頭本身都幾耐歷史, 所以以前英國首相好多退休之後係做伯爵, 你睇返愛德華王子都係伯爵, 再睇返佢做伯爵個領地係乜就見到呢個銜頭有幾咁高級
男爵亦都一樣, 嗰陣時強迫國王煎大憲章用嘅字眼係叫呢啲貴族做barons
所以你講到年代感久遠嘅時候再分公侯伯子男呢個真係冇咩意義, 除非佢哋係喺同時一個國家入面存在而且佢哋嘅銜頭係差唔多歷史
同埋盧森堡好似連皇冠都冇?瑞士隔離嗰個好似有. 安道爾就唔計, 佢嗰兩個君主都有自己更高嘅帽可以戴
我只可以話假設冇歷史或者個人因素影響sovereign prince 點都係高級啲
啱啱再睇返呢兩隻字嘅起源我更加肯定:
Prince係呢支羅馬共和國係用嚟形容senate阿頭
Duke都係嚟自羅馬共和國但係只係用嚟形容可以管轄自己土地喺本土以外嘅將軍
Grand duke1569年先至出現
咁完全高下立見啦


text:
Post Top Ad
(免費資詢體驗)
高富帥男神余德丞,人氣男團MIRROR推薦!REJU 瑞士年輕科學,正版熱光溶脂,高效健康醫美產品
⇨網站:http://www.reju.hk
⇨Whatsapp免費資詢了解:https://bit.ly/2EdcPRJ
2016年1月19日 星期二
Home Unlabelled (香薰)香港香薰蠟燭推薦 + bath and body works蠟燭香港購買方法(最新完全版)
(香薰)香港香薰蠟燭推薦 + bath and body works蠟燭香港購買方法(最新完全版)
係香港買香薰蠟燭,好多人只係識得去一啲高價牌子例如Jo Malone同Diptyque,明明係貴到堅離地,仍然好似着咗魔咁樣瘋狂購買.當然,有啲人真係好鍾意某些牌子嘅香味,但係更多人係因為唔知道點樣去買到又平又好用,而且符合自己預算嘅香薰蠟燭.其實喺香港有好多渠道買到唔同嘅高質蠟燭,基本上每個價錢預算都可以搵到好多選擇,下次就唔需要一定買Jo Malone,Sabon同Diptyque.
香薰蠟燭嘅功效同好處
香薰蠟燭雖然唔可以用嚟做香薰治療(下面會詳細解釋)但亦有唔少嘅好處.第一,就係可以喺天氣寒冷嘅時候帶來一點點嘅溫暖,唔需要一定買暖爐,着羽絨咁大陣仗.只需要點一個小小嘅香薰蠟燭,房間就會一室華麗花香,而且溫度都冇咁涷,係寒冷嘅冬天就相當好用.第二,就係助眠嘅作用.香薰蠟燭本身會點燃新鮮空氣,變成二氧化碳,對於一啲精神過分活躍又訓唔到覺嘅人,喺暖和舒緩嘅情況下,有催眠嘅作用,係用易啲瞓覺.
香港香薰蠟燭推薦:Bath and Body Works Candles Hong Kong (包括點樣香港購買)
其實喺香港買好用嘅香薰蠟燭,話難唔難,話易唔易,好多人只係識得去IFC,Lane Crawford, Harvey Nichols或香薰專門店裏面,呢啲地方係有好多世界各地頂尖一線品牌嘅香薰蠟燭例如Jo Malone, diptyque,但係佢哋賣嘅香薰蠟燭都超過500蚊起跳.其實如果你識買嘅話,就可以搵到好多好多選擇.
我之前特別介紹咗Jo Malone以外,7種較為正常價錢嘅香港香薰蠟燭選擇.今日我就想特別推薦我經常買嘅BBW.
Bath and Body Works (BBW)係美國非常著名嘅個人護理品牌,佢嘅香薰蠟燭選擇係多到你唔信.BBW嘅香味相當持久,而且香水師製作嘅時候,佢嘅香味都充分反映左唔同嘅環境,材料,想像同氣氛,有時係Island Waters, Love and Sunshine, Moonlight Path,Island Margaritas,Cozy Cabin,Winter Sun等等.總之香氣味道繁多,有啲係形容節日,有啲係形容某些外國地方嘅旅遊記憶,有啲係形容甜品.Bath and Body Works Candles最犀利嘅係,佢能夠用一個非常貼切嘅名字形容抽象嘅香味,而且發現佢嘅命名好貼切恰當!
Bath and Body Works係價錢抵用而且好用嘅香薰牌子,一個大size嘅3 wick candle三頭香薰蠟燭,官網賣$22美元,運到來香港都只係大概港幣$200左右.而且可以用好耐,起碼兩個月,對於鍾意每晚都點香薰嘅人嚟講,呢個會係非常好用嘅選擇.
BBW最大嘅好處係,可以選擇嘅品種真係好多!而且唔只係玫瑰,薰衣草呢啲簡單嘅香味,佢有好多經過調香師特別設計嘅品種,係獨家製造,出邊根本買唔到質素相近而價錢都係咁抵用嘅香薰蠟燭.
暫時Bath and Body Works喺香港係冇獨家官方代理,我知道佢喺澳門,新加坡都有官方專門店,所以好多香港人就唯有靠買水貨,格仔鋪,網店等等交收.好多時網店入貨都一件起兩件止,一般系列都唔齊,而且如果網店係純網上交易,無實體店,就只能夠靠想像同名字了解蠟燭嘅香味,始終爭小小.
而喺旺角百寶利商業中心,好景,旺角中心,銅鑼灣廣場等等地方,都有水貨嘅Bath and Body Works香薰蠟燭賣,就算搵到黎香港價錢都唔貴,都係$200內,個好處係隨時都可以聞下香味.
Nest香薰蠟燭@Lane Crawford
呢個品牌嘅蠟燭就會比較貴少少,但係香薰嘅味道就相當之獨特,完全可以了解點解佢可以賣呢個價錢.
Cochine香薰蠟燭@Lane Crawford
Cochine呢個品牌嘅宣傳相當之揼本,而且整個廣告係喺越南西貢拍攝,其中用咗好多法國殖民地佈置,古蹟,標榜嘅就係西貢越南嘅異國風情.香薰蠟燭本身用左好多靑檸,香草為主嘅香味,淨係睇廣告都感到非常之賞心悅目!不過,真係用過啲產品就發覺真係非常之中伏.香味本身真係麻麻,普通平價料,冇乜特別,唔知點解價錢會咁貴!
潮流家庭用品店Zara Home,LOG ON,Franc Franc
Zara home,Log on,Franc Franc都有香薰蠟燭賣.對於有興趣試用香薰蠟燭(入門買手)嘅人,Franc Franc平平地嘅香薰蠟燭都算係一個唔錯嘅選擇,但你要睇清楚,一般來講Franc Franc係賣返自家品牌OEM嘅產品,雖然佢嘅包裝好唔同,好似賣緊好多嘅牌子,有啲亦都唔會寫上零售店嘅名字,但係你仔細留意產品本身,就會發現其實好多係Franc Franc自家代工產品.對於香薰蠟燭有研究嘅人都會知道呢個產品嘅成本其實真係好低,只係一啲廉價嘅香精,工業香料做成,值唔值得呢個價錢就真係見仁見智.
當然Franc Franc佢亦都有一啲比較出名嘅外國牌子例如Voluspa,如果真係要買,我就會建議你買呢種.
淘寶買香薰蠟燭!?咪制!
好多香港玩開香薰蠟燭嘅人,都會心思思上淘寶買.呢呢個方法我就唔建議,因為以下幾點.第一,香薰蠟燭嘅成份,一般來講都有規定,以防是有害嘅致癌物質,對人體造成健康嘅威脅.大陸有冇執行,就好難講,所以我自己係絕對唔會買大陸做,無牌子嘅山寨香薰蠟燭.
而且根據中國法例,香薰蠟燭係危險品,淘寶網店都未必會直接送來香港,都會要求你用集運,用灰色渠道運來香港等等,送貨嘅成本同埋時間又會增加.
係淘寶上面亦都有一啲疑似係名牌嘅香薰蠟燭,價錢大概係專賣店嘅七八成左右.有啲相片都非常之粗糙,令我真係懷疑佢會唔會又係山寨A貨.我係絕對唔會相信任何係淘寶上面係Jo Malone同Diptyque嘅產品.
外國高級百貨公司官網訂購
另一個選擇,就係直接玩最貴嘅香薰蠟燭.好多香港人焗住買兩三個牌子好似jo Malone,但係其實外國香薰市場相當成熟,基本上無論係美國,法國都有好多好多海量嘅選擇.如果係諗住送禮,就真係冇必要送Jo Malone,因為真係好鍾意香薰嘅人其實未必會欣賞咁簡單嘅大路選擇.所以你可以考慮網購由紐約百貨公司Saks,Bergdorf Goodman,Nordstrom,佢都有好多香薰蠟燭可以送來香港.
貴價香薰蠟燭會用全天然物料?
好多對於香薰,香水認識唔係好多嘅香港人,就好容易比一啲推銷員誤導,好多人以為,高級昂貴嘅香薰蠟燭就會使用全天然嘅材料,一啲平嘅香薰蠟燭就會用人工材料.呢個諗法係大錯特錯!如果只係用植物精油,製造出來嘅香薰蠟燭根本不能夠亦唔會有濃烈嘅香味!呢個係事實,所以所有有濃烈香味嘅香薰蠟燭都係經過人工香料嘅調製!同香水一樣,通常最芬芳又富有層次感,清新香味嘅香水係包含咗天然材料與及人工香精,純天然材料可以組合成嘅香味其實真係唔多.所以可以好肯定咁話俾你知,好多人以為買Jo Malone,Laura Ashley就係用全天然材料,呢個係大錯特錯.好多時以為用貴價香薰就好啲,純粹係心理作用.
香薰蠟燭嘅安全考慮
喺外國,香薰蠟燭嘅安全性都會有安全條例嘅保障,所以我會建議你盡量去買一啲外國嘅產品,一般來講中伏嘅機會都會比大陸產品低.
點香薰嘅時間其實唔需要多,每日只會點二十分鐘其實都相當足夠.如果超過一個鐘,香薰蠟燭可能會燃燒左好多房間裏面嘅新鮮空氣,導致二氧化碳過多,所以使用香薰蠟燭都係適可而止.


text:
(聖週四 主的晚餐)
今日係聖週四,逾越節三日慶典由今晚嘅主的晚餐彌撒開始,至到復活守夜禮達到高峰,並以復活主日嘅晚禱結束.
係主的晚餐彌撒入面,我地紀念三件耶穌基督比聖教會嘅禮物,分別係建立聖體聖事,建立聖秩聖事,同埋要我地彼此相愛嘅誡命.睇下今晚福音嘅第一句:「在逾越節慶日前,耶穌知道:他離此世歸父的時辰已到;他既深愛世上屬於自己的人,就愛他們到底.」(若13:1)就知道耶穌幾愛我地,唔係普通嘅愛而係「愛到底」!耶穌知道佢嘅時候就到,就係晚餐入面幫宗徒洗腳,仲建立左聖體聖事.我地對主耶穌嘅愛又點呢?平時有無去感恩天主對我地嘅愛?又有無因為疫情令我地無得返聖堂而有影響呢?
雖然我地今晚無得係聖堂參與彌撒,但大家都唔好忘記今日紀念呢三件珍貴嘅禮物!我地今日唔可以領聖體聖事,但大家都記得要睇彌撒直播同神領聖體!今日亦都想邀請大家為所有神職人員祈禱,特別為最近感染武漢肺炎嘅神職人員祈禱,求天主特別看顧他們,並賜佢地健康和平安.雖然而家無乜機會見到神長,但大家亦都要關心自己堂區神父同埋其他神父,另外如果能力許可下都要繼續捐獻你地嘅堂區同埋捐助有需要嘅人士或團體! #catholic #churchsupplies #christusrex #christthekingsupplies #hongkongcatholic #macaucatholic #liturgy #sacredliturgy #holyweek #paschaltriduum #holythursday #maundythursday


text:
奧海城將於今個農曆新年舉辦新春微型藝術展,除咗係香港史上最大型嘅一次之外,部分模型仲結合埋AR技術,透過生動嘅畫面,同大家分享關於香港嘅故事.
位置奧海城嘅微縮模型展有咩特別?有三大原因好值得大家去睇.
1.香港史上最大型
呢次展覽號稱係有史以來全港規模最大嘅微縮模型展,動用近二十位來自香港快樂微型藝術會嘅藝術家,展出作品多達五十二件,數量驚人,當中有部分曾經揚威中港台及海外,認真巴閉!而近三分一嘅模型更係專登為咗今次展覽而製作,或首次喺香港曝光,保證大家從未睇過.
2.屬於香港人嘅回憶
展覽中所睇到嘅係一個縮細版嘅香港,一幢幢嘅唐樓,碩果僅存嘅懷舊老舖,九龍寨城嘅光影,農曆新年時節嘅熱鬧情景……有啲可能係我哋已經遺忘咗,亦有啲可能係我哋平時無為意嘅,用另一種角度去睇,感覺會唔會唔同?呢次展覽正好讓我哋重新認識「香港」呢笪地方.
除咗展品富有香港本土特色之外,現場亦都佈置成舊式街道,掛上大大小小嘅霓虹招牌,《老金山貨店》及《揮春檔》更以真實比例呈現喺大家眼前,置身其中,甚有過年氣氛,夠晒應節.
3.揉合AR技術 不一樣嘅全新體驗
每件展品都由唔同嘅小件砌成,手工精緻,仿真度極高,絕對稱得上為藝術品,不過最厲害嘅唔止咁,某部分重點模型仲特別加入咗AR技術,透過手機或智能眼鏡就可以欣賞到動態效果,包括《利東街》中嘅迷你舞獅精彩表演及《林村許願樹》中人們拋擲寶牒嘅盛況等,唔同嘅模型都有屬於佢哋自己嘅故事,非常有趣.
喜.細 看香港 新春微型藝術展@奧海城
日期: 2018年1月26日至2月22日 (《但願人長久》將展出至3月4日)
時間: 中午十二時至晚上九時
地點: 奧海城2期地下主題中庭
費用: 免費
Comments
Powered by Facebook Comments


text:
買咗個自填咖啡膠囊.比較多人會寫呢個係循環膠囊,但坦白講,如果為咗節約成本或者為咗環保,至少以nespresso而言唔係咁合理.畢竟nespresso有頗為完善嘅回收鏈,亦有提供密封膠袋減低發黴嘅機會,而且坦白講nespresso嘅回收率幾好,而且回收香港來講一喺送去專門店,一喺上門送貨時可以比埋送貨員收回,算係方便.加上Nespresso Origin系列嘅膠囊本身儼如業界標準,其實就算唔原廠都好多選擇,唔一定非要自己填.
所以坦白講,我會覺得買呢啲只係為咗玩花式或者喺都要填裝一啲nespresso真係無嘅豆甚至可能你自己玩溝豆嘅,甚至你學我咁無聊 just for fun嘅就可以買,但你期待環保或者慳錢,就……算啦.
首先填裝咗UCC 炭燒咖啡(預磨粉包裝),呢個幾奇怪下,所以我又諗咗諗,會唔會呢啲粉粗得濟,所以又揾咗hario磨豆機磨咗少少豆……
打出來會係咁,睇落啲泡同啲cream係多咗,雖然係少但似乎比起之前正常唔少.不過唔好對呢啲自填膠囊太高期望,因為明顯地cream同泡都會不及nespresso或其他副廠嘅膠囊,畢竟我個人推測可能佢封裝時有加壓或者足夠密封影響佢一些變數之類.
補一個一齊買嘅單次用自填膠囊,明顯唔對位置,壓力散佈唔均勻.
如果你煮厭咗咖啡,仲可以考慮磨啲綠茶粉去填裝.不過呢次嘅茶葉磨得太幼了,可能佢調教返做粗少少會更好.
但坦白講 it just fun……沖茶直接水沖咪幾好……


text:
今日再有議員提出對行政長官投不信任票嘅議案,其實近年已經有唔少類似針對政府團隊嘅議案,各黨派其實都充分表達大家嘅觀點,亦知道通過議案機會不大.當然,我哋要尊重議員提出議案嘅權利,但亦不禁要問,香港真係無其他迫切嘅問題要我哋討論? 政治問題真係大於一切?
目前香港社會嘅矛盾及問題,真係多到數唔晒,社會確實積聚咗好多怨氣,好多負能量,而呢啲怨氣可能有唔同嘅成因,我過去已經多次分析過,而家只係想強調一點,所有嘅矛盾都係經過長時間累積而成,而且都係好複雜嘅問題,如果我哋簡單咁將所有問題歸咎於就任只有一年多嘅特首身上,請大家撫心自問,咁樣嘅做法喺咪公平呢?
大家可以想像下,做特首,就好似進入咗一個炸彈區,如果佢左閃右避,或者再用多啲沙蓋住啲炸彈,五年好快過,就可以鬆人,但我地需要嘅,就係夠膽去拆彈嘅特首.特首同佢嘅政府團隊,而家就係夠膽去拆彈,包括房屋,土地,貧窮等等,但現實就係,拆咁多咁大嘅炸彈,難免有意外,拆彈者輕則損手爛腳,重則粉身碎骨.
有人批評呢啲拆彈團隊質素不高,手法又不夠高明,但大家要知道,而家拆嘅係十幾年積落嘅深層次炸彈,絕對有好多阻力同需要時間.而且做拆彈隊唔係好好玩,隨時自身受害,家人受罪,真係唔容易搵人做.
但如果我地重當香港係我地嘅屋企,又唔想移民,或者冇後路,我地就應該一齊想辦法協助拆彈團隊,而唔係成日扭曲佢地做事目的,嘲笑佢地,為佢地設置陷阱,做佢地嘅絆腳石,成日叫佢地收檔,因為我地必須承認,第一,現在嘅政府團隊正實實在在咁去處理香港深層次問題;第二,呢啲問題係要時間同多方配合先至做得成.
當然我認為政府有好多地方要改善,例如政治技巧,採納意見,市民溝通及經驗不足等等.
有人認為,現屆政府係弱勢政府,施政困難重重.但做成今日政府弱勢,正正係因為有人不理施政對錯,凡係政府提出嘅都要反對,或者只顧選票不顧全港利益,咁做對整個社會嚟講,一啲好處都無.政府上任一年多以嚟,經過咁多嘅爭議,我個人感覺到有唔少較溫和嘅市民對目前嘅政治爭拗感到不安,甚至越來越多人同情政府嘅困境.我希望議員能夠適可而止,唔好再為爭拗而爭拗,否則市民總有煩厭嘅一日,到時市民進一步不滿立法會嘅表現,對社會各界都無好處.
講開社會矛盾嘅問題,特別係本港競爭力不斷萎縮嘅問題,我認為立法會應承認呢類問題,並且協助政府推動提昇競爭力嘅工作,可惜嘅係,有唔少人仍然唔明白本港嘅處境,對世界市場嘅發展情況不甚了了.上周,我喺立法會中提到,中央成立上海自貿區,令人擔心中央有意複製香港,而自貿區只要搶到本港部份嘅生意,香港就有危機.今日提出不信任議案嘅郭家麒議員,當時就反駁話,香港有法治及言論自由,內地唔可能複製到香港.
其實,複製香港唔係我個人嘅觀點,而係好多經濟學者及報章評論都有同樣嘅分析,由於關係到本港嘅未來,所以真係非常重要.同時,我認同法治及言論自由係本港嘅優勢,但再強嘅優勢,都無可能單天保至尊,以一兩項優勢就可以保住全局,基本上係唔可能.
事實勝於雄辯,上海及深圳嘅經濟成績,相信都唔需要我多講.同樣,當年香港貨櫃碼頭吞吐量仍然係世界第一嘅時候,當時大家都以為香港有好多優勢,唔怕其他嘅競爭,結果新加坡首先贏我哋,上海跟著亦超越我哋,而家連深圳都就嚟爬我哋頭,呢啲教訓都係好深刻,千萬唔好合埋眼自己話冇可能,冇可能.
我同大家講咗咁多競爭力萎縮嘅問題,係想提醒大家,本港正面對迫切嘅危機,有好多工作等我哋去做,去討論.希望大家放下所有嘅恩恩怨怨,共同去振興香港,為廣大市民謀幸福.


text:
10 December 2017(SUN)
係電視就成日睇到議員係立法會開會情況,終於有機會可以嚟睇下啦!
其實係因為DADDY之前係網上見到有議員舉行教育導賞團,我地都成日好想嚟八卦下鏡頭以外嘅立法會係點,所以就即刻報名參加,好好彩我地又抽中(最好仲係免費...哈哈哈),所以就嚟參觀啦~
立法會一向都係覺得好莊嚴嘅地方,但原來仲係一個超級守衛深嚴嘅地方,因為一踏入大樓,首先就要穿過X光機檢查,睇下有冇帶危險物品.之後就要向秘書處進行登記,就連小朋友都要帶身份証明文件先可以入內(好在...我手機之前有影底小小豬張身份証,如果唔係佢都入唔到去呀).
處理好登記之後,我地就係大堂先睇下.場內有兩個模擬主席同議員座位,我地就當然又嚟影下相啦~
大堂內仲有一個展覽區場,介紹立法會日常處理嘅事,同埋工作議員嘅工作.雖然依個題目對小小豬嚟講就好似深左少少,不過佢又睇得幾專心,對一啲簡單嘅介紹佢都好似明明地~
睇完文字介紹,仲有一個卡通短片講解,睇埋依個短片,小小豬話佢明白晒啦~
但其實......佢明白嘅就係有關投票嗰一部分,因為對上一次立法會選議員時,佢地兩父子拎住啲參選者宣傳單張不停講~
睇完一輪介紹,終於到戲肉了,我地跟住導賞團去參觀立法會會議廳啦~
未入會議廳前就先遠望議員休息室,由於依間房就只限議員及政府官員休息之用,所以我地就只可以係門口望下啦~
成日係電視見到嘅會議廳,不過因為係星期日關係,所以我地唔可以係正門進入~
我地經由傳媒路線,終於入到嚟啦.第一個感覺係 ------- 嘩......真係好大呀~
依個時候議員哥哥都有為我地講解平日佢地嘅工作,開會時佢地係點投票,同埋一啲小趣事.小小豬仲發揮佢每事問精神,不停問議員哥哥好多問題,總之就由返嚟開會倏過乜就問到佢離開,真係冇佢咁好氣了(好在議員哥哥都好有善咁答晒佢..呵呵)~
我地仲可以行近少少睇下主席個位添,難得機會就當然要影返張相啦~
之後我地就向三樓出發,去參觀一個有關立法會嘅歷史~
真係唔睇唔知,原來立法會係有咁耐歷史,邊聽邊睇我都真係對立法會了解多左呀~
好在小小豬對啲模型展品都有點興趣,所以都冇悶親佢~
最後就嚟到五樓嘅天台花園,個環境真係超靚呀.因為小小豬要去洗手間關係,所以我地都冇係花園周圍行,不過單係睇依座特別建築物都OK啦~
唔覺唔覺我地係立法會都行左兩個幾鐘,雖然感覺立法會依個題材就好似對小小豬嚟講難左啲啲,不過佢都話幾鐘意,都明白議員哥哥嘅講解.最記得就係個會議廳,當新聞見到會議廳時佢就會話 : 我曾經有入過去,入面真係好大呀!之後就滔滔不絕講佢係入面見過嘅事物啦.
其實立法會大樓仲有一個兒童故事活動,有故事姐姐為小朋友講有關立法會嘅故事(不過要預先致電預約),等我搵日帶小小豬嚟聽下故事先得!


text:
#BigRay生活 Gym Room那些事 不要做Gym Room怪客
夏天想要鍛練好身材,好多人都會揀去Gym Room做運動🏋🏻♀.我自己平日去Gym Room做Gym都總會遇到一啲比較奇怪嘅人.今日同大家分享一下,唔好中招做咗Gym Room怪客!唔知有冇人自己做咗都唔知呢?
第一種怪客:自戀打卡怪客
去到Gym Room其實大家都係想練好啲個Body,但總有一啲人去到做幾下就開始對住塊鏡照,自拍仲要影十幾廿個Pose咁!我明白有時想Keep住觀察自己外型上面嘅變化,同埋做返個Record 鼓勵下自己呢啲係有需要嘅,但係千祈唔好對鏡照成粒鐘,嚟Gym Room就係要好好做Gym塊鏡係唔會令你嘅鍛練有成效㗎!
第二種怪客:千手怪客
如果話自拍怪都係自己啫唔影響到人,咁就要睇下呢一類人:千手怪!千手怪最鐘意就係霸住一啲自己未用到嘅器材,好似係一次過拎幾對啞鈴,又或者休息嘅時間坐喺到霸住部機唔比其他人用唔通係真係有咁多對手手腳腳要練?Gym Room係共用空間,做好Gym Room禮儀都好重要㗎!
第三種怪客:浮誇求關注怪客
浮誇求關注怪就係講緊做運動嘅時候鐘意不斷發出奇怪聲音嘅人!呢類人成日都會大大聲叫出嚟好似話比大家知「我比緊力啊,我好勁㗎.」其實做Gym攰要出下聲好正常,但如果係咁叫就真係唔好啦
一齊同BigRay做運動啦!


text:
嚟到11月終於都開始聞到秋天嘅氣息,路邊辛勤嘅清潔工人忙著清理不斷累積嘅落葉,大家出門嘅時候都披上一件外衣慎防涷親中招,被口罩包裹咗三年嘅嘴唇遇上秋天乾燥嘅空氣,每一日都需要大量嘅滋潤,秋天,不知不覺已經嚟到身邊.
乾枯咗三年嘅除咗有口罩下嘅嘴唇之外,仲有香港人嘅旅遊慾望,一直鐘意外遊嘅港人終於喺今年10月等到日本開關嘅一日,渴望去日本旅行嘅心情相隔三年再一次被燃燒起嚟.小弟有幸喺開關嘅第二日就踏足日本國土,暢遊咗幾場難忘嘅AV女優event,喺呢度再一次多謝大家對於小弟長篇遊記嘅支持同唔嫌棄,未來繼續還望大家多多指教.
而講到旅行,片商Prestige喺21年6月嘅時候就開展咗一個同旅行有關嘅新企劃,名稱係「濃濃密密的大人中出小旅行」,一個相當直截了當嘅題目,觀眾一睇到就已經可以幻想到各種色慾嘅場面,到底呢個兩日一夜嘅「中出小旅行」可以有幾「大人」呢?等小弟同大家分析一下.
ABW-138 2人きりで濃密に紡ぐ,オトナの中出し小旅行. Trip03 鈴村あいり
首先男女主角相約喺火車車站,大家都係一身外遊嘅輕便裝扮,為呢個兩日一夜嘅小旅行注入一個輕鬆嘅印象.買咗少少零食,兩個人坐上火車,欣賞窗外境色嘅同時,亦都為今次旅行打開序幕.
到埗後兩個人先好好培養下心情,一嚟就入房大戰嘅話就失去咗去旅行嘅意義;先去當地嘅一啲著名景點影相打卡,行下街周圍食好嘢,女優喺男優嘅引導之下,一洗平時喺Studio入面鏡頭下嘅偶像感,今日嘅佢只係一個普通嘅日本女仔,見到珍珠奶茶會雙眼發光,睇到可愛嘅飾物會忍唔住攞上手把玩,食到好嘢嘅時候會發出讚嘆嘅叫聲.卸下女優身份嘅外衣,俾觀眾睇到女優真性情嘅一面,同時透過鏡頭下嘅主觀視角,觀眾亦都會有一種同女優一齊出去拍拖去旅行嘅既視感.
差唔多到黃昏,係時候去酒店checkin,做一做正經嘢了.呢個系列喺book房方面有唔少心思,並唔係普通一間酒店套房就算,有時有景觀唔錯嘅高層落地大玻璃,有時有露天浴池,有時又會有小型溫泉嘅套房,有一種去旅行嘅Special Arrangement,而唔係普普通通Staycation嘅重複感,呢一方面我覺得值得一讚.
男女主角入房後先喺浴室入面肉帛相見,男優會鼓勵女優喺入浴室之前就已經除定衫,女優半遮半掩下由男優拖住小手,溫柔地浸入暖暖嘅浴池,男優雄壯嘅雙手一下就將女優摟入懷內.經過咗半日嘅相處,女優同男優之間都已經互有好感,肉帛相見嘅溫暖浴池就係最適合嘅催化劑.男優放鬆地坐喺池邊,享受住女優溫馴嘅口交,滾燙嘅池水不斷加速兩人嘅血液循環,為一陣嘅大戰做好熱身準備;當然男優都唔會只顧自己享受,好好為女優嘅小穴按摩一下,花枝亂顫嘅女優一時尷尬,一時享受,兩個人喺一片嬉鬧之中為對方服務,實現真正字面上嘅魚水之歡.
浴室熱身完,兩個人各自披著一塊薄薄嘅浴巾踏上主戰床.男優喺呢個時候就要發揮專業精神,因為酒店房入面只有佢地兩個人,攝影,燈光,場務,床上工作人員等等崗位,只能由男優一手包辦,放低手上嘅hand held cam,先嚟同女優嘅小穴嚟個法式濕吻,女優嘅表情欲仙欲死,開始激發起男優嘅獸性;小惡魔上身嘅女優都不甘示弱,帶著挑逗嘅眼神將男優嘅肉棒好好吸啜,男優稍一鬆懈就提早收工.大人嘅性愛旅行,就係有呢種你來我往,互不相讓嘅濃厚氣氛.
隨著肉棒滑入女優小穴之中,第一場活塞大戰正式展開,冇咗安全套嘅阻隔,男優同女優正式體驗零阻隔接觸,每一下頂入嘅花心,每一滴濺出嘅淫水,都被兩人身體上嘅神經直接接收.兩人不時你來我往發自真心嘅淫語,更加將呢個真實感呈現出嚟.男優一手拎著攝錄機,另一手搓揉著女優嘅胸部,腰部不停咁擺動,女優嘅呻吟聲不絕於耳.
「吖…吖…要射喇…忍唔著喇…」
「射吖…射哂入去吖…俾哂我吖…呢兩日都射哂喺入面吖…」
試問有幾多男人可以抵受到體內射精嘅誘惑?男優用力一頂,將濃稠嘅精液全數射喺女優小穴之中,一股股嘅暖流喺小穴入面遊走,精子喺小穴入面生蹦亂跳,對呢個新環境既新鮮又興奮.女優摸一摸啱啱被中出嘅小穴外圍,滿溢嘅精液殘留喺陰唇邊,女優對男優甜甜一笑,男優體貼地遞上紙巾,抹走女優身上嘅汗水同體液,兩人滿足咁大被同眠.
時間嚟到第二日嘅早晨,今次負責掌控鏡頭嘅係女優本人,一起身就化好妝嘅女優打算喺早上時段發起一場偷襲.睡袍內嘅女優裸體喺鏡頭下若隱若現,女優靜靜雞打開男優嘅睡衣,將尋晚喺自己體內中出過嘅肉棒輕輕咁含入嘴中.嗚呀,係每一個男人都夢寐以求嘅早晨全餐,俾女伴含醒嘅morning先至係Good Morning.
女優精湛嘅口技同時整醒咗男優同肉棒,男優睡眼惺忪咁望一望兩腿之間,女優正溫柔咁為自己服務,先唔好理今日嘅早餐點樣安排,將面前秀色可餐嘅女優好好品嚐一番先係正事.
兩個人沐浴喺晨早嘅陽光之中,身上嘅衣物一件件咁褪去,被撩得性起嘅男優唔理三七二十一,誓要女優負起令自己肉棒晨勃嘅責任.一場喺早上8點嘅春宮大戰正式展開,女優冇估到自己一時嘅貪玩,換嚟係一場完整性愛嘅歡愉同快感,尋晚試完正常體位,今朝就嚟個後入體位嘅中出,肉棒抽出嘅同時,後入體位嘅姿勢令精液順著地心吸力滴到床上,男優同女優帶著滿足嘅表情,開始第二日嘅旅行.
第二日嘅旅程繼續以輕鬆為主,男優女優會一齊去水族館又或者其他景點參觀,比較奇怪嘅一點係唔知點解呢個系列喺第二日多數都係揀水族館,有可能係導演自己嘅嗜好,亦有可能係因為水族館先更加方便拍攝?有機會嘅再研究一下.
去完水族館,喺周圍吃喝玩樂多一陣之後,男優會帶女優去到預先準備好嘅另一間酒店房,呢一間酒店房會同尋日嗰間有明顯唔同嘅風格,例如由西式變成和式,又或者係由king size大床變成幾面圍著大床嘅全身鏡,帶俾觀眾另一種味道.
嚟到最後一炮就當然要玩得再盡興啲,男優喺袋入面攞出準備好嘅震蛋同玩具,set好定位鏡頭,先同女優嚟一個玩具熱身,震蛋同男優嘅祿山之爪游走喺女優身上,女優本人只需要對著鏡頭放鬆心情咁呻吟同享受就得,不時再同男優交換口水,稱讚一下男優嘅純熟技巧,亦都令觀眾對女優嘅印象大大加分.
第三炮仲有另一個其餘兩幕冇嘅要點,就係有dress code,男優會拎出第二樣俾女優嘅禮物,可能係情趣內衣,可能係啦啦隊制服,可能係日式振袖和服,未必係暴露程度高嘅服裝,但睇著女優著上身再由男優用第一視角狎玩,有一種拆禮物嘅興奮感.拆開禮物,猛然發現裏面原來係真空狀態,男優同觀眾即時血脈賁張,一定要好好制服呢個狡猾嘅小惡魔.種種嘅元素加埋,將呢一個第三幕稱為成套作品嘅最高潮部分絕對不足為過.
熱身完之後就正式開始狂熱嘅第三炮內容,喺猛烈嘅炮火下,著住dress code嘅女優低頭望著自己嘅小穴,被男優嘅肉棒進進出出,配合埋各種體位,兩個人將呢個中出小旅行嘅等級帶到另一個高度,再加上兩個人經歷咗超過24小時嘅相處,同埋兩次中出嘅緊合交流身體接觸,兩副身體都已經有一定嘅契合度,令到第三幕呢個場景再一次得到昇華.
隨著男優再一次進行體內射精嘅低吼,女優怕醜咁打開雙腳,露出仍然緩緩流出白稠精液嘅小穴,兩人喺鏡頭前相視一笑,同時亦為呢一個中出小旅行告一段落.
所謂大人嘅中出小旅行,俾我嘅感覺就係除咗單純「食玩扑」以外嘅一個層次上嘅昇華,兩個人唔會急著直接去酒店checkin,一嚟就開始啪啪啪,而係由食同玩開始,培養出一個去旅行嘅輕鬆心情,順便將兩個人嘅陌生隔膜打破,先至再去體驗肉體上嘅交流.
嚟到第二幕早上時間嘅morning sex,就更加係將兩個人嘅關係推上接近情侶嘅感覺,今次就同第一幕相反,先處理性慾,再處理食慾,將女優嘅小穴灌滿精液,先開始剩低嘅行程;再加上加入偷襲嘅玩法,可以睇到由女優主導嘅一面,比起一直由男優視角嘅角度出發,增添出另一種感覺,都係其他同類型旅行系列可以參考嘅地方.
至於第三幕,最大嘅分別當然就係dress code,喺旅行嘅中途買件情趣內衣,作為俾另一半嘅驚喜,我覺得係令成個旅程大大加分嘅一環,但要記住,過程之中唔好除低件衫,否則就失去咗呢一個安排嘅意義.完事之後記得同另一半嚟個鴛鴦浴,為呢一個大人嘅中出小旅行劃上一個完美嘅句號.
只要喺安排上,次序上,情趣上,同埋心意上面諗多一兩步,一個普普通通嘅旅行,自然就會變成充滿大人感覺嘅小旅行.至於加唔加入中出元素,每位大人都有自己嘅考量,成年人最緊要都係識得為自己嘅行為負責,呢一個都係成為「大人」嘅一項指標,中出與否都係交返俾各位大人決定啦.
感謝你收睇新東寶AV映畫,我地喺下一篇文章再見.


text:
滑翔機
滑翔機一般嚟講都係冇動力,細細隻,好簡單嘅飛行工具.亦都有啲貴啲嘅滑翔機,有引擎,喺滑行高度唔夠高嗰陣點火飛高啲,熄火再滑過.啲引擎馬力同燃料方面係同飛機冇得比嘅.滑翔機主要係靠對翼嚟飛,所以翼好重要.大多數滑翔機嘅翼都特別大特別長,噉樣可以獲得更加大嘅昇力.而機身方面就盡量細,成部機嘅材料要盡量輕,亦要夠堅固.
滑到幾高幾遠視乎天氣同開滑翔機嘅人嘅技巧.滑翔機嘅結構亦都有影響.啲高級嘅滑翔機,翼好闊好長,就算冇風都可以每降低1米向前滑行50米咁遠.
歷史改
好耐以前啲人就識放紙鷂.查實滑翔機就係大紙鷂,不過唔使線.響飛機發明之前就經已有滑翔機.1809年英國人佐治·茄利試驗咗第一架滑翔機,不過飛唔高亦都飛唔遠,唔算真正意義飛起過.1847年佢先至成功用佢嘅滑翔機帶住個10歲細路飛到10米咁高.1851年,佢改進嘅大型滑翔機載住四個人,成功脫離拉索滑行500米咁遠.
1891年德國工程師奧拖·哩連他爾用竹同藤做架,蒙布做機翼,做咗第一架固定翼嘅滑翔機.成部機得4斤重,翼有7米咁長.佢自己吊響兩塊翼下便,喺15米高嘅山坡上便飆落嚟,扭轉身體控制飛行,滑咗90米按安全落地.之後,直到1896年8月9日佢飛行遇大風出事,佢做過5挺唔同翼嘅滑翔機,試驗2000幾次.最後尾嗰次飛出事嘅第二日佢就死咗.
1903年懷特兄弟發明嘅飛機亦係滑翔機嘅先驅.飛機係由滑翔機嘅基礎上便改造出嚟嘅.第一次世界大戰完咗之後,德國同美國都有人做滑翔機嚟搞滑翔體育運動.1930年代體育用嘅滑翔機發展好快.性能改進,啲靚嘅滑翔機一日可以滑行幾百至到成千公里.第二次世界大戰嗰陣好多國家開始製造軍用滑翔機,用做軍隊空降.
結構改
滑翔機個架同飛機差唔多,固定嘅翼,機身,腳架,轆,重有一啲附加結構.滑翔機翼大機身細,同飛機唔同.個機身亦要盡量輕,結實.
起飛改
有好多唔同嘅起飛方式.因為冇動力,起飛方式就同飛機唔同.
- 拉住起飛
- 要一條索拉住,如果喺地面,就用車之類嘅嘢拉部機,好似放紙鷂噉放飛.等飛到差唔多高嗰陣時除低條索.亦有啲人用飛機拉住滑翔機起飛,然之後除低條索等滑翔機自己飛.
- 彈射起飛
- 用啲彈性發射裝置,猛噉彈部機出去.
- 山頂起飛
- 啲細同輕嘅滑翔機可以運去山頂,人拎起部機猛噉衝,然之後吊喺部機下便飛出去.
降落改
滑翔機嘅降落同飛機冇乜唔同.降落嗰陣時飛行員要好準確噉把握同控制好下降滑行嘅速度同姿態,因為冇動力,唔似飛機下降速度同姿態唔啱可以飛高再嚟,滑翔機得一次機會.噉就要求飛行員特別小心至得,一下唔覺意嘅話就弊傢伙.


text:
聽見歌 再唱
《聽見歌 再唱》(英文:Listen before you sing)係2021年上映嘅臺灣電影,由華納兄弟發行.由楊智麟執導,馬志翔,陳嘉樺等主演.故事根據真人實事改編,經過12年籌備,講述台灣原聲童聲合唱團成立嘅故事同身兼合唱團指揮馬彼得嘅經歷.
劇情簡介改
一個連五線譜都唔識睇嘅體育老師方雅各(馬志翔 飾),同一個四圍搵學校流浪嘅合約制音樂老師黃韻芬(陳嘉樺 飾),一班五音不全嘅原住民細路,要喺三個月之內組成合唱團喺全國比賽中奪得冠軍,以解決面臨被廢校嘅危機.方雅各為咗帶領學生參加歌唱比賽,擔當合唱團教練同指揮,但係無論佢哋點咁努力苦練,希望能夠唱得好似其他合唱團噉樣,到比賽當日依然感到格格不入,缺乏信心,更加落敗收場.但係呢方面令到方雅各明白到原住民細路嘅聲線係與別不同嘅,佢哋冇必要跟足其他人,亦冇必要模仿別人嘅聲音.喺代課音樂老師黃韻芬嘅協助之下,兩個老師激發佢哋嘅學生勇敢面對自己唔同地方,自信噉喺台上唱出自己真正嘅聲音.
演員表改
出面網頁改
- 聽見歌 再唱嘅Facebook頁
- 聽見歌 再唱嘅Instagram頁
- 《聽見歌 再唱》喺開眼電影網嘅資料(正體中文 - 台灣)
- 《聽見歌 再唱》喺Yahoo奇摩電影度嘅資料(正體中文 - 台灣)
- 《聽見歌 再唱》喺互聯網電影資料庫嘅資料(英文)


text:
講起艷星大家一定會諗到葉玉卿呢位「性感尤物」嘅名,佢曾經係第一屆亞姐季軍,亦都係係喺舒淇之前,因為「限制片」畀金馬獎,金像獎雙雙提名嘅女藝人.
當年嘅葉玉卿可以講備爭議,佢從清純玉女變成火辣女神,有人話葉玉卿為咗博上位不惜一切,亦都有人話葉玉卿成為眾人嘅目標,不過葉玉卿都冇予以理會.
「一脫成名」嘅葉玉卿就諗到要轉型,於是加入咗自己哥哥嘅唱片公司,努力練習唱歌,當年葉玉卿為電影《白玫瑰》唱嘅同名主題曲係佢第一次開唱.
隨著電影《白玫瑰》嘅火爆,主題曲同樣紅咗出嚟,之後葉玉卿仲喺音樂盛典上攞落咗冠軍,真係讓當時嘅唔少傳媒甚至係同行歌手驚訝.
之後葉玉卿喺文藝電影中因為演技精湛多次獲得提名獎項,就咁楊葉玉卿將自己脫去嘅衫著咗返嚟,喺其事業嘅巔峰時期,佢同美國華裔富商胡兆明閃婚.
葉玉卿嫁畀身價過億嘅胡兆明成為豪門少奶奶,好多人話葉玉卿進入娛樂圈嘅最終目的係釣金龜,而胡兆明就係佢嘅目標.
不過葉玉卿,胡兆明其實係喺一場活動中相識,到之後嘅相知,相戀,息影之後嘅葉玉卿專心打理家庭,并同胡兆明育有二仔一女,生活過得好寫意.
不過呢排有報導指胡兆明向法庭申請咗個人破產,在此之前胡兆明身價超過80億,其涉及生意包括地產,酒店,飲食,旅游同銀行等等.
呢次申請破產葉玉卿表現得好坦然,淡定噉回應,只要唔係關乎生死嘅嘢,都唔算係大問題,并表示最重要嘅係一家人身體健康.
而且葉玉卿屋企人並冇因此生活有好大嘅改變,葉玉卿透露屋企嘅小朋友都有基金,所以唔使得過分擔心.
更表示呢次破產唔係因為疫情因素嘅影響,而係之前揾錯房產貸款公司,導致貸款越嚟越高,更加直言對方係專門針對中國人,認為佢哋唔識法律.
葉玉卿表示老公胡兆明為咗保護地產所以申請破產,雖然對信譽有一定嘅影響,但係人生就係噉楊,更加豪言之後可以申請破產重組,有意從頭來過.
不得不說葉玉卿呢大半生嘅經歷十分波折,不過最重要嘅係佢開心就好.
Like MisshkNews Facebook!不出门也能知天下事~


text:
香港真係一個好奇怪嘅地方,日日都有離奇言論,今日就有個「作家」,表示義大利人點會有英文名.
義大利人教宗有法文名,德文名 etc etc
第一個反應,200幾個教宗係義大利人,全部都有英文名wor,例如而家個教宗方濟各,係阿根廷人,但都係義大利裔,用義大利文叫佢係 Francesco,但你地會叫佢meh,Francis,未英文咯,或者方濟各咯,咁鬼佬點解要有唐文名先咁.
再上一個真義大利人教宗,若望保祿一世,你幾時會叫 Papa Giovanni Paolo I(義),頂多未 John Paul I(英),再講多啲去到其他國家文字都唔一樣樣,法文會叫 Jean-Paul,德文會叫 Johannes Paul .
呢個例子隨手歐洲一地都係,因為歐洲好多名,本來就係互通,唔少更有基督教背景,因此同一個名可能源自希臘或者古代希伯萊文,去到唔同地方會適應.所以係時候講另一個Francis,奧匈帝國19世紀在位最長嘅 Franz Joseph I.由於佢領地眾多,名都90幾個:我地就先用左德文串法;英文可以串做 Francis Joseph I;呢篇文標題圖片係匈牙利文I. Ferenc József;捷克文就變咗 František Josef I;仲可以有羅馬尼亞文Francisc Iosif;斯諾文尼亞文 Franc Jožef I;義大利文;Francesco Giuseppe;克羅地亞文 Franjo Josip I,真係某人邏輯,點解佢唔用奧地利文?:0)
當然你可以同我講,呢啲都係貴族噠噠噠,平民唔係咁,一個最簡單例子,去linkedin search下,Giuseppe 同 Joseph.大把義大利人擔心英國人發唔到音,標註自己做Joseph,或者叫「起個英文名」.
愛契丹啊,講返契丹嘢好啦,講外邊嘢真係隨時俾我地抽秤你,仲要好講唔講義大利,分分鐘威尼斯文都唔同樣.
PS:最後講多則笑話,現任英國外相 Boris Johnson,名係露西亞名,姓係英國姓,但佢父系祖先係突厥人,咁啲痴線國族主義者生身,係唔係要人改返突厥姓突厥名啊.


text:
大阪難波布丁專賣店,佢哋嘅布丁一推出即刻大受歡迎! 因為佢哋嘅布丁造型成支沙律醬咁啊!真係超有創意又可愛~ 而且仲好方便,拎住出街隨時都食到~買嚟打卡都好可愛啦~ 我無放錯相,佢確實係一「支」布丁! 真係好難相信佢係布丁! 飲落肚嘅布丁~ [instagram...
大阪
(日本)女生大愛! 大阪新開cafe 健康新鮮水果特飲吸睛度滿分!!
大阪有一間咖啡店叫做JTRRD Cafe,只係2017年先開始營運~ 短短一年時間呢間cafe就已經紅遍IG界,原因係呢一系列嘅奶昔! 一杯杯即叫即做嘅奶昔標榜全天然~ 除咗有果汁,新鮮水果,乳酪,奇亞籽之外,仲有精緻嘅拉花圖案! 健康又美顏,相信每個女士都一定好鍾意呀! ...
(日本)美少女戰士玻璃杯 大阪cafe特別收藏
大阪有間cafe經常聚集好多美少女戰士嘅fans,因為有一啲非常特別嘅收藏! 就係印有美少女戰士嘅玻璃杯~而且仲會用嚟裝唔同嘅飲品俾客人飲! 個杯靚到真係飲完想拎埋走! 嘩!真係好可愛啊個杯! 拎到咩杯係隨機嘅~ 佢哋嘅飲品都唔錯~ [instagram...
(日本)大阪隱世咖啡店 可愛拉花咖啡連杯都食得
成日都話韓國同台灣有好多特色cafe,其實日本都有㗎! 大阪有一間咖啡店R・J CAFE嘅咖啡杯係用餅乾做~ 咁特別真係唔係間間cafe都有! 店內人氣咖啡EcoPresso一共有五款可以揀~ - エコブレッソ ECOPRESSO - エコブレッソ マキアートECOPRESSO macchiato - エコブレッソ アフォガード ECOPRESSO affogato - 抹茶エコブレッソ 抹茶ECOPRESSO - 抹茶アフォガード...
(日本)大阪甜品店「Strawberry Mania」士多啤梨迷熱門朝聖地
位於大阪心齋橋嘅甜品店「Strawberry Mania」士多啤梨控必去嘅地方! 店入面所有甜品都係士多啤梨做!而且其他甜品嘅賣相都非常可愛, 咁多粉紅色嘅甜品真係少女心大爆發!鍾意士多啤梨嘅你一定要去朝聖吓. 士多啤梨大福口感超好! 就咁睇都覺得好好食~ ...


text:
接到張外賣送去一個寫字樓地址,嗰顧客係一個女性英文名嚟,絕對唔係啲中性嘅英文名嚟,男女都有人叫嗰啲,我哋就響呢度叫佢Mary 啦(為免有道德人士話我攞客啲資料嚟講,Mary 係我作嘅,唔係真實顧客姓名,OK?).
顧客入送貨地址呢,就有個備註欄寫啲送貨備註比我哋嘅,例如寫低個地址邊度係入口之類,佢張單個備註欄就寫住話:
「千祈唔好話俾個收件人知,邊個嗌外賣比佢」
就咁嘅,香港所有外賣平台,如果你選擇網上付款你嘅外賣,都可以響落單嘅時候,俾埋tips 個外賣員嘅,但係你又一蚊tips 都無比喎,你個備註欄寫嘅嘢,我就盡量執行下啦.
去到送貨地址,即係寫字樓嘅樓下,然後嗰陣係非辦工時間,要打俾個客,叫佢響地下大堂攞外賣嘅,咁就打電話俾嗰客啦.
嘟~嘟嘟~~
佢:「喂?」(男人聲線嚟,而唔好忘記個客係寫住叫Mary )
我:「你好呀,XX外賣公司到咗寫字樓樓下,麻煩落樓攞外賣」
佢(非常疑惑嘅聲線):「OK」
然後佢就收咗線
明顯,呢張單有人想俾個驚喜人,但係我要打俾佢攞外賣喎,兼冇任何嘢可以話俾收件人知個外賣係佢(個顧客姓名寫你Mary 個大名架),咁個驚喜仲響唔響度?
之後有個男人落樓話攞外賣,面上帶著非常疑惑嘅面孔,我就俾咗份外賣佢啦,由於佢一直都非常疑惑,之後我將個系統上面顯示嘅人名,連埋嗰個備註欄俾個男人睇,佢個樣好似即時變咗我明白了嘅樣,明顯佢係識得阿Mary .
親愛嘅Mary 小姐,你連張單都寫你Mary 個大名,個送貨地址我又唔係放低外賣就走得,放低走得起碼唔會有機會同收件人交流啊,你可以繼續你嘅驚喜,但搞到收件人咁疑惑,你又一蚊tips 都無比我,好似我份人工唔包括講任何其他無關送貨嘅嘢架呵?你有俾tips 我起碼都會諗下計隱藏你個名啊,你一蚊tips 都無比要我浪費無謂嘅口水?所以,哈哈哈哈哈哈哈哈.


text:
雖然唔係每一個人都相信自己會揾到真愛或者靈魂伴侶(soulmate),但心底裡都希望可以揾到同自己夾,真心相愛嘅人走一世嘅路.但麻煩嘅係,到底眼前同自己一齊嘅呢個人係咪Mr. Right呢?呢個問題就未必人人都睇得咁清楚喇.
如果你而家拍緊拖,又講唔出到底另一半係咪真係你嘅真愛的話,不妨問自己以下6條問題,真誠面對自己,好好揾出答案啦!
1. 到底你係咪愛同接受對方兒家嘅面貌?
如果你覺得你可以改變一個人—無錯或者你係可以叫佢試吓食平時唔會食嘅嘢,或者著平時唔鍾意著嘅衫,但如果你想將一隻豹漂白成一隻貓,徹徹底底咁改變佢嘅話,咁係一件無可能嘅事,而你夾硬逼對方改變嘅過程亦會令佢好痛苦.所以問自己,就算另一半維持兒家咁嘅性格,外貌等,你會唔會都選擇愛佢一世?
2. 你係咪做緊你自己?
同佢一齊你係咪覺得唔需要隱藏自己嘅真實面目或感受,你可以盡情表現,講出自己嘅諗法或者同其他人交際,唔需要逼自己成為對方所希望有嘅伴侶呢?
3. 你哋之間有無火花?
如果對方錫你或者同你有親密行為嘅時候,你都已經無左心怦怦跳嘅感覺嘅話就要留意喇.火花唔係話有就有,如果兩個人一齊已經無左靈魂嘅契合或者心動嘅感覺,可能就代表你哋之間嘅愛將會消逝.
4. 你有無自暴自棄嘅徵狀?
你會唔會用食物填滿自己,或者覺得失去自我?家人朋友會唔會見到你嘅情況後都不斷問你有無事?如果有,你就要好好思考到底係咩原因令你咁沮喪.
5. 你有無揾到歸宿嘅感覺?
可以同一個人一齊生活,有搵到歸宿嘅感覺係件好美好嘅事,你可以挨住對方嘅胸膛或膊頭,感受佢嘅呼吸同心跳,喺佢懷抱會自然而然地有種安全感.如果無咁嘅感覺的話,記住你要揾嘅係一個真正啱你嘅人,唔好心急亦唔好記掛以前,you deserve better!
6. 你有無種直覺覺得自己行錯方向?
唔好忽略呢種硬係覺得邊度唔妥嘅直覺!因為咁係反映緊你心裡面有諗唔通嘅事,或者有不安感,唔好由得佢唔理,自欺欺人係解決唔到問題㗎!
(圖片來源:pinterest,tumblr)


text:
近年經常都聽到不同大大小小的社區計劃,當中有很多都展示着社區人情味美好的一面.今晚係藍屋建築群內,這片新復修完嘅空地上邊,見到社區內另外一種美好.
這片空地,將來將會係一片公共空間,所以今晚就同街坊同埋附近嘅居民做咗一個工作坊.大家討論一下究竟呢個公共空間可以點樣管理呢?又唔想好似一般康文署嘅公園咁樣乜都唔得,但係作為居民日常生活亦都想大家可以尊重返我哋喺度生活嘅感受.究竟點樣先可以喺唔同嘅人士之間搵到平衡呢?
所以今晚我哋就舉行左一個工作坊,首先大家做一啲角色扮演,例如係食煙飲酒,露宿者,嘈吵聲音等等.當有呢啲事情發生嘅時候我哋可以點樣應對呢?
大家見到呢一個空間當然好開心,對於呢度大家都有唔同嘅想像.但係我哋有呢個想像嘅權利嘅同時,公眾同樣有咁樣嘅權利.
當你做得嘅時候其他人係咪同時都可以咁樣做呢?但係又唔想一刀切乜嘢都唔俾,一啲街坊平時去其他公園覺得還蠻無理嘅條例,今次自己用另外一個角度去諗,同埋討論就發現裏便有好多唔同大大細細的矛盾.
社區發展,其中一個重要嘅地方係,希望大家透過日常生活發生嘅事件討論,從而搵到一個更加文明嘅生活方式.今次係一個好好嘅練習俾大家去討論,喺裏面自己嘗試用唔同嘅角色代入,希望透過經驗同埋討論搵到更加文明嘅社區生活.


text:
- Vanessa
- 2021-03-19 10:03:36
- 美容
Dermes脫毛好唔好?Dermes HAiRLESS比又邊間好?
多毛嘅女仔們,你哋一定試過好多唔同嘅脫毛方法,但如果喺屋企自己用剃刀,脫毛膏,脫毛蠟紙進行脫毛嘅話,不但效果唔可以持續好耐,而且容易傷害皮膚,更加會造成敏感,毛囊倒生等等問題.咁唔知你又有無曾經心動,想做永久性的激光脫毛呢?好多人係啱啱接觸激光脫毛嘅時候,都會問龍頭公司Dermes脫毛好唔好,一齊嚟睇下香港兩大激光脫毛中心——Dermes HAiRLESS,脫毛推薦到底去邊一間做脫毛好啲啦!
比較 Dermes HAiRLESS 脫毛科技好唔好:
暫時喺香港幾乎所有嘅美容院,脫毛中心,例如Dermes脫毛,HAiRLESS脫毛,都係喺外地進口脫毛機,而由本地治療師進行療程.所以呢度所比較嘅 Dermes HAiRLESS 脫毛科技,都係指脫毛機款本身嘅技術.唔同嘅脫毛機款可以輸出唔同波長嘅激光,常見嘅波長包括:755nm,810nm 同 940nm.
Dermes脫毛好唔好?Dermes 喺香港第一間引入德國 HPD 新機嘅激光脫毛中心,而HPD雙波長係獲美國FDA認證為可達至永久脫毛效果激光脫毛技術,透過唔同組合同步輸出雙波長(810nm 同 940nm),分別針對皮膚表層嘅毛髮黑色素,以及隱藏於皮膚嘅內毛囊血紅素,能夠完全破壞毛髮生長力,連幼細嘅汗毛都可以脫到.
而 HAiRLESS 就採用坊間美容院常見嘅 GentleLase PRO-U 755 激光脫毛科技,雖然同樣獲得美國 FDA 認證,有效減少毛囊生長,但就只能輸出一種波長(755nm),想完全解決毛髮問題,就需要比較長嘅療程時間.
比較 Dermes HAiRLESS 冷凍科技好唔好:
由於激光脫毛係將激光熱力打入皮膚令毛囊壞死,過程中難免會造成對皮膚嘅刺激感同痛楚,為咗減輕不適感,就會係脫毛過程中加入冷凍元素,例如比較傳統嘅方法就係療程前敷冰喺脫毛位置,或者吹住凍風打激光.而包括 Dermes HAiRLESS 在內,現時常見嘅激光脫毛機,其實都內置埋冷凍功能,喺同一個機頭中做到同時輸出激光熱力同立即降溫.
Dermes脫毛好唔好,可以參考佢哋嘅冷凍科技.Dermes脫毛好唔好,在於採用 Touch Cooling 接觸冷凍技術,唔使用化學冷凍劑,都可以將溫度即時降至攝氏 4 度,保護周遭皮膚之餘,同時可以減輕療程痛楚,尤其打比堅尼位,面部呢啲神經線比較多嘅位置時,好嘅冷凍科技絕對可以幫到怕痛嘅姐妹們!
而 HAiRLESS 就採用霧態冷凍劑,雖然都可以有效降溫同減低疼痛感,但由於呢類冷凍劑嘅原料其實係化學氣體1, 1, 1, 2 - 四氟乙烷,等於將化學氣體直接噴於皮膚,有機會造成皮膚敏感,要用係面部就更加危險啦.
比較 Dermes HAiRLESS 分店環境好唔好:
Dermes 係香港最大規模嘅激光脫毛中心,喺市區中心地段擁有七間旗艦店,每一間分店都選址甲級商業大廈,門面裝修好豪華,環境寬敞舒適,一行入鋪頭就可以比到人信心十足.
而 HAiRLESS 嘅規模就相對較細,喺香港只係擁有兩間分店,分別位於尖沙咀同銅鑼灣嘅中型商業大廈,環境比起 Dermes 較為遜色,店舖面積同接待處都相對較細,裝修感覺冇咁靚.
而喺私隱度方面,由於 Dermes脫毛嘅分店空間好大,每一間都佔地超過五千呎,進行激光脫毛療程嘅獨立房間亦夠多夠大,唔洗等好耐就可以入去,完全唔洗驚要同其他客人一齊坐喺接待大堂呢啲尷尬情況發生.另外房間間隔設計好完善,房門亦唔會對正大堂,唔怕開門閂門會見到有人行過,完全保障到客人嘅私隱,整個激光脫毛療程絕對係100分體驗.
相反 HAiRLESS 嘅分店比較細,分間出嚟可以進行療程嘅房間亦比 Dermes脫毛嘅少,未有房嘅時候有機會需要客人坐係大堂等候,等候過程亦唔會有,除咗比較尷尬之外,受房間數量所限,時段安排亦都比較欠缺彈性,如果客人早咗少少去,或者上個時段嘅客人做療程做耐咗,都好難安排到其他房間做調配,所以最好都係揀返有規模,分店多,空間大嘅激光脫毛中心好啲.
比較 Dermes HAiRLESS 治療師好唔好:
無論脫毛科技,冷凍科技同分店環境有幾好,其實激光脫毛治療師先係成個脫毛療程嘅靈魂,一個專業嘅治療師會幫客人分析個人皮膚狀況,毛髮粗幼,生長周期,適合用嘅激光強度等等,之後再細心一下一下咁樣幫客人打脫毛.而Dermes HAiRLESS激光脫毛始終屬於高強度治療,如果治療師稍一不慎,有機會會釀成危險.
講到治療師 Dermes脫毛好唔好,Dermes HAiRLESS 都同樣係各自嘅官網中,承諾公司每個治療師均受過專業培訓及考核,但除咗培訓之外,治療師嘅實戰經驗亦都係客人需要考慮嘅地方.Dermes 喺 1999 年成立,屬於行業嘅老字號, Dermes脫毛治療師亦都有比較多嘅療程經驗,喺脫毛界嘅開路先峰,多達15萬真實用家見證,多年黎都係行業嘅NO.1!相反, HAiRLESS 係新公司,驟眼望 HAiRLESS 分店中嘅治療師平均年齡都比較年輕感覺就冇咁專業.
Dermes脫毛好唔好?比較 Dermes HAiRLESS 價錢:
Dermes價錢(非繁忙時段):
全面:$ 26,700
腋下:$ 6,100 (新客戶優惠)
上唇:$ 5,525
上 / 下手臂:$ 29,700
Full Bikini:$ 21,400
HAiRLESS價錢(新客優惠):
腋下:$3,820
上唇+下唇:$2,940
下手臂:$12,250
上半背:$12,250
Full Bikini:$8,260
小腿360°:$14,560
整體而言 Dermes脫毛 嘅市場定位高級啲,同時價錢亦比較貴,但所採用嘅脫毛技術同服務質素亦都比HAiRLESS好.
相信每個做脫毛嘅女仔都希望做一次脫毛療程,Dermes脫毛效果就可以保持永久,唔會想做做下轉第二間脫毛公司.既然脫毛係「一生人一次」,咁當然要揀一間最好嘅激光脫毛中心,Dermes脫毛啦!千祈唔好為咗少少錢而犧牲質素,最怕最後又要轉會,變相洗得更加多錢,更加可怕嘅係用自己嘅皮膚冒險,造成敏感,激光燒傷等等嚴重嘅皮膚問題.如果你想親身知道 Dermes脫毛好唔好,不妨去佢哋嘅官網預約一次試做體驗( http://bit.ly/3kZNUG5 ),直接感受下成個脫毛療程係點啦!
更多相關内容延申閲讀:
dermes分享大學生激光脫毛實用攻略
(激光脫毛的抉擇!學生妹去dermes脫毛好唔好?)
(dermes 激光脫毛效果同價錢大公開!!)
Dermes 激光脫毛幾多次有效? Dermes MediLASE又邊間最啱自己 ?
Dermes Medilase邊間好 激光脫毛學生優惠大比併
2021年Dermes價錢攻略 Dermes脫毛好唔好?
做比堅尼位激光脫毛Dermes HAiRLESS MediLASE邊間好?
Dermes脫毛好唔好?Dermes MediLASE 試做療程又邊間好?
平價激光脫毛有伏?Dermes價錢抵唔抵?揀Dermes HAiRLESS 邊間好?
激光脫毛Dermes價錢,Dermes 學生優惠
Dermes MediLASE HAiRLESS脫毛公司大比併
心郁郁想做Dermes 激光脫毛?Dermes 學生優惠幫到你


text:
今日係小小豬PN學校生涯最後一日,亦都係依間學校最後一日返學日.其實回想返上年八月開學時,都真係唔似已經過左一年,依啲咪係快樂不知時日過啦!
原來學校都有為小朋友們舉行感恩散學禮,讓小朋友同老師影相留一個小紀念.最後一日返依間學校,所以唔洗做手腳,大家都可以知道小小豬PN係邊度讀書啦~
我地都有同老師們一齊影,不過唔太方便放上嚟,就等我地留嚟私人珍藏啦!
今日散學禮都係派返啲小朋友成績表同勞作~
估唔到平日成日攪事嘅小小豬,都可以有兩個獎,真係令我既驚喜又感動.
好孩子獎(不過相信依個都係啲豬肉獎嚟啦....哈哈哈)~
另一個就係進步獎~
依份禮物係一本圖書嚟呀~
我估依份都應該唔係豬肉獎嚟,小小豬可以拎到獎,尤其知道係進步獎,我都真係喜出望外呀!
小小豬既成績表都算唔錯啦~
我最期待嘅就係依本學生歷程檔案~
因為入面除左有每一單元嘅成績報告之外,亦都有小小豬係校園生活嘅相呀(不過因為好多都係同同學仔一齊影,所以唔方便係依伋度分享啦)~
睇見小小豬校園生活照,原來小小豬返學都係好開心,有好多互動時刻,唔係一舊飯嚟呀!
回想起小小豬由返學第一日到今日,雖然唔可以話有好大進步,不過係老師對小小豬嘅愛心同耐性影響下,真係有左小改善.起碼由開學初係一名百厭攪事份子,到依家可以乖乖坐定定聽老師講課,又可以同老師合作,相信老師們都對小小豬付出都不少,我實在好感恩有對小小豬愛護嘅老師,所以真係十萬個唔捨得呀!
三位班房老師中,其中一位助教許老師我真係最唔捨得,開學初開始時都已經都對小小豬嘅一舉一動都十分清楚,每日返學探熱時,佢都一定笑得好燦爛咁同小小豬傾吓計先入課室,成日都主動同我講返小小豬返學做得好同做得唔好地方,仲完全可以講到小小豬嘅內心性格,仲同我分享點可以教好小小豬.講真,一班有成二十個學生,老師又點可以咁清楚知得晒全部學生嘅缺點,所以許老師一定係非常留意小小豬,從佢每日向小小豬展示燦爛嘅笑容,我真係可以完全感受到佢係有幾愛錫小小豬呀!
今日許老師一見到小小豬,就已經即刻上前攬到小小豬實一實,唔想放手,仲不停講話好唔捨得小小豬,叫佢繼續要做好乖乖,睇見依個離別嘅情況,我都真係忍唔住眼濕濕,小小豬真係幸福有個咁愛佢嘅老師呀!
小小豬K1就要轉去另一間學校,希望佢轉校之後都可以KEEP住繼續進步,亦都可以得到更多更多老師嘅愛錫,最重要係繼續開開心心,好好享受校園生活呀!


text:
27 October 2017(FRI)
中環大會堂嘅展城館我都唔知去過十次有多,每一次我地去開中環附近一帶,小小豬都一定要我帶佢嚟行一轉,真係唔明點解佢可以咁鐘意去,睇咁多次都仍然係咁有興趣.
我地次次都係中午嚟,不過今日就轉一轉改為夜晚,因為我地參加左印象∞香港光影樂遊活動,學玩Light Painting呀~
其實之前都一直都好玩Light Painting,因為覺得啲相影出嚟係好靚,不過奈何自己嘅拍攝器材又唔夠勁,所以一直都係去試下玩.今次剛好見到展城館舉行依個光影樂遊,所以就約埋SY哥哥一齊嚟玩.
Light Painting其實就係以相機嘅長期曝光拍攝,曝光過程我就就用電筒畫出唔同嘅圖案,最後就可以拍攝到一張有光影塗鴉又有人靚樣嘅相片啦!
未開始玩小小豬就已經開始放電,追住啲光影都可以興奮一餐~
開始影Light
Painting,就先由負責哥哥教我地嘅技巧,其實看似好容易,但原來都真係有點困難,首先個人係唔可以郁得太勁(依一點小小豬勁難做到),然後用電筒畫時最緊要係畫完一筆之後,記得要熄燈,之後再畫第二筆,如果唔跟住,個圖案出嚟就會好亂,咁就會唔好睇呀~
我地先嚟練習下先~
熟習左個模式之後就嚟個三口子齊齊畫,除左我地做主角之外,仲有負責哥哥幫手,係我地旁邊整啲光,咁出嚟張相效果就會豐富啲又靚啲啦~
畫完又影完相之後公仔,我地就可以入展城館大堂等待取照片,有哥哥即時幫我地Print張出嚟呀~
我地嘅完成品,因為我地拍攝嘅時候有郁過,所以影出嚟檬檬地,不過其實個效果又真係唔錯呀~
可以免費體驗Light Painting其實都唔錯,尤其係當你畫完之後,唔知影成點嘅時候,睇到個相機個效果,嗰一刻又真係幾開心.就好似小小豬咁,佢見到張相出到到佢寫嘅C字,佢不知幾興奮呀!
整體上都唔錯,唯一就係玩嘅時間比較短,每一節都係得15分鐘,如果撞到我依個影相控,都真係有點唔夠喉.不過我都明白,因為活動太受歡迎,每組玩嘅時間短啲,咁就可以多啲人參與到.
希望嚟緊展城館可以再舉辨體驗Light Painting活動,到時玩樂時間長啲,活動期又可以耐啲,咁就可以大家都玩得盡慶,我一定會再報名參加呀!


text:
media
Digital marketing agency忙唔忙?
Banking
想知marketing agency公司忙唔忙? 會唔會成日OT? 同前景係點? 2020 FG, 有一年marketing 經驗 可以叫幾多錢? PRIZM 好唔好?
編輯於2021年03月04日
Colin@OnMyGrad
高手高手高高手
忙&會😂😂不過都好depend on你做咩role,會有唔同嘅忙嘅滋味,如果係做account servicing,多數忙係因為日抖用晒啲時間講電話開會同brief同事,到夜晚靜落嚟先有時間做report同proposal;如果係做creative role,就基本上全日都喺度chur idea同production.而小弟第一身做過digital agency嘅感受係,所謂OT好多時都係惡性循環前一日收夜,第二日返遲,又或者係成班同事鍾意夜晚一齊食飯嘻嘻哈哈,其實都可以調節到嘅.但講到前景,一定唔會有十年前咁順境,我覺得原因有二:一就係digital呢幾年可以話做到一個樽頸位,通常每個十年都會有啲新產品,例如廿年前啱啱興internet/online forum,十年前啱啱興smart phon/social media,但呢個十年暫時都未見到一個好signature嘅trend,大家做嚟做去都係出下抽水post,會唔會係AR/VR?又未見漸趨成熟或十分積極投入應用;二係承上,因為冇乜新element大行其道,大家又quit緊舊有嘅digital channel,而新嘅好似MeWe/Clubhouse又霎眼雲煙咁,好多公司都寧願食住疫情經濟下行嘅勢,cut digital方面嘅budget,有傳唔少digital agency上年因此放同事唔少no pay leave,相信呢個情況暫時都會持續,但慢慢會改善嘅,但長遠嚟講,呢行永遠都會存在,career方面一路一路升或轉工當然會有advance,但又一定唔會發達.
而一年marketing experience,假設都係普通in house或agency,非任何graduate programme出身,一般都係高fg 1-2k,monthly可能around 15k,而4As有時可能會恃自己有啲名氣再低少少.而PRIZM好唔好呢,我會話冇乜特別囉😂😂因為睇公司scale唔算好大,睇LinkedIn都係五六十人,而睇佢portfolio又唔算好特別,不過不失咁keep住有啲大brand,但又唔見有好出位嘅作品,所以...係囉,冇乜comment😂不過有一點好重要,返工係要經過鴻圖道,希望你唔係住屯門...
編輯於2021年03月04日


text:
26 November 2017(SUN)
我地嚟科學園都真係唔知有好幾十次,可能有朋友仔會問...嚟咁多次唔會好悶?
其實我地都真係唔會悶,因為每次嚟玩工作坊,佢嘅活動都係有唔同,而且隨著小小豬越嚟越大個,佢對STEM嘅認識又多啲,聽導師講解科學原理又好似明多啲,自己落手落腳做又多啲,投入感又多啲,所以小小豬玩得好享受呀!
十二月就係聖誕月,所以科學園就嚟一個Merry Kidsmas,動感科學園地 - 聖誕玩不停,有好多唔同嘅工作坊,等小朋友邊玩邊學STEM~
其實今次都有大約七個工作坊可以參加,不過小小豬就揀左三個佢覺得好玩嘅,就去報名參加啦!
第一個工作坊就係古惑測謊機,聽個名就好得意,原來佢都有一啲應用科學原理係當中.因為人一緊張就會流汗,流汗就會有水份,所以就會對電阻有影響.所以做一個測謊機就可以睇下講說話時有冇緊張.當然係整嘅過程中,導師會解釋電阻嘅科學知識,同埋電流同電阻嘅關係~
小小豬都好認真去整佢個測謊機,仲唔洗我地幫手,佢話要自己整呀~
經佢一番努力,當然係有導師幫佢手,終於完成,仲即時搵DADDY齊齊玩,睇下大家有冇講大話啦~
接住我地就去整個醒目機械貓,依個活動可以話係最受小朋友歡迎,因為參加者係最多嘅,當然亦都因為個製成品可愛有關啦.製作嘅過程可以學到摩打嘅結構同埋電流嘅方向令摩打轉凍變化嘅知識~
今次步驟就比較多,同埋都有好多唔同電線,所以小小豬終於求助,要我幫手啦(不過我都係做一啲要用力嘅部分,其實好多都係小小豬整)~
整好左隻機械貓,真係好可愛呀~
我地仲即場試玩機械貓,轉來轉去真係好攪笑呀~
最後一個工作坊就係整聖誕滑行機,可以自己砌飛機,小小豬又點會唔鍾意.主要係透過接駁電源教小朋友去推動摩打,連接個扇葉產生風力,令到個滑翔機向前行~
可能都已經係第三個工作坊,所以小小豬整得都好順手,好快就可以跟到導師進度~
將啲貼子佈置靚靚,飛機就完成啦~
仲可以即場試飛添~
玩左三個工作坊,小小豬表現都算唔錯,所以就俾佢去跳下彈床開心下啦~
其實我真係好鐘意同小小豬入嚟玩,除左小小豬鐘意之外,我覺得就係可以由零開始,等小朋友一手一腳完成,見到個靚靚製成品,唔好話小朋友,就連我係旁邊睇住都好有成功感呀!
當然亦都要俾個LIKE各工作坊嘅工作人員,因為佢地都係好細心咁同小朋友講解各STEM原理,見到小朋友好似唔多明時,都會好主動邊解釋邊幫手,所以其實唔止小小豬,我見參加嘅各位小朋友都玩得好開心呀!
「動感科學園地 - 聖誕玩不停」嚟緊仲有兩場活動(12月10日& 17日),由下午1時至6時,大會設有少量門券於活動當日即場發售,有興趣朋友仔都可以入去玩一轉呀!
More Information :


text:
我地行過一間新開張嘅越南餐廳,突然個腦海浮現左啲牛油雞翼,所以就二話不說入去食啦~
2018年1月11日星期四
(好味又抵食)新竹源越南餐廳
11 JANUARY 2018(THU)
我地行過一間新開張嘅越南餐廳,突然個腦海浮現左啲牛油雞翼,所以就二話不說入去食啦~
其實....另一原因係我實在行得太耐,有點攰最想舒舒服服有得坐呀...哈哈哈~
坦白講,我自己都比較少得越南嘢,所以點餐嘅任務就交俾好姊妹啦~
先嚟一個鮮蝦沙律,佢嘅蝦都算好大隻而且仲好彈牙,加埋個酸酸甜甜嘅汁一齊食,真係好開胃,依個小食我大力推介呀~
之後就輪到腦海中的牛油雞翼,唔知係咪我地因為相機食先關係,所以佢個雞翼皮就好似冇咁脆口,但入口嘅味道都算唔錯~
再嚟一個我軟殼蟹米紙卷,佢個軟殼蟹都炸得好出味,配埋入面啲蔬菜一齊食,個口感都唔錯,不過如果個米紙可以薄身少少,咁應該會更加好味呀~
再嚟一個香燒豬頸肉,佢個豬頸肉又整得幾好食,夠入味得嚟又唔會太咸,而且厚薄又差唔多,所以唔覺唔覺我都食左大半碟~
店員仲教左我地一個新食法,就係加埋少少蔥花一齊食,估唔到個味道又幾得意哦~
嚟得食越南菜,又點少得整返一個越式生牛肉河粉.因為我唔食牛關係,所以就冇得食,不過好姊妹就讚口不絕,佢話啲牛肉入口好嫩,同埋啖湯先係亮點,湯底超甜但飲完又一啲都唔會覺得口渴,佢話整體上係超正哦~
今餐又真係唔錯,整體上食物都唔錯,而且最好就係環境都幾好,我地唔覺唔覺邊食邊傾,咁又差唔多兩個鐘了,所以話呢....開心嘅時間係過得特別快呀!
訂閱: 發佈留言 (Atom)


text:
唔知幾時,大家將好女仔同好女朋友之間放咗一個等號:個女仔有學識好過冇讀書,唔食煙好過食煙,乖乖女好過蒲友,正經好過發姣⋯⋯十足十老一輩揀新抱咁.
但點解女朋友一家要搵好女仔?
各花入各眼,大家口味唔同,你鐘意才女乖乖女當然冇問題,但同樣MK妹姣婆一樣可以係一個「好女朋友」.咩為之好?其它方面我唔敢講,但感情上嘅好只需要佢符合到你所需就得.可能你鍾意你女朋友出街露膊露腰當街同你痴纏唔要面,你唔好旨意一個「好女仔」會比到你,反而大家口中嘅MK妹可能會啱哂你心水.
好多人口中對MK妹評價好差(連登仔除外),認為佢地難登大雅,帶出去見朋友會失禮.Come On,香港地冇幾個拍拖可以從一而終,你可以唔飛人,但唔代表對方一定唔會飛你.如果你三十幾歲人要帶女朋友見屋企人準備結婚,要個女人持家有道嘅話MK妹未必係你杯茶,但如果你只係十幾廿歲,你拍拖只係要為滿足當時需要(需要咩?睇你囉),唔需要考慮咁多,只要條女出街肯搵個波挨落你隻手,開口埋口叫你「老公」同「BB」,滿足到你被愛同被需要嘅感覺,咁佢就係你喺嗰個階段嘅「好女朋友」.咩話?怕女朋友比朋友笑?後生仔有個MK女朋友先係人生贏家啊,唔阻你玩又任你魚肉,你準備迎接羨慕眼光就真.
搵個女朋友最重要嘅係你自己鍾意,啲朋友叔伯長輩鬼知你嘅口味咩,而且班伯父口中一邊話女仔最緊要搵正經人家,轉個頭有啲接近停經期嘅庸脂俗粉行經佢地咪又係望唔停,都唔明講句嘢嘅說服力喺邊.唔好因為世俗眼光而揀女朋友,比著你搵到個世人認為完美嘅女朋大友都好,唔啱你的話你一樣唔會開心.所以即管跟隨住你嘅口味同需求去搵一個鍾意嘅人做女朋友,好女仔又好,MK妹蒲妹老江湖都好,你愛嘅女仔對你嚟講就係好嘢.
當然啦,前提係你輕鬆到咁多女排住隊比你揀囉.


text:
深圳種牙費用系點區分咖?唔少朋友都有缺牙嘅困擾,瞭解到宜家比較主流修復缺牙嘅方式系種牙,跟住就去瞭解種牙費用,但系費用各種各樣,今日我哋就嚟睇下深圳種牙費用系點區分咖?
1,具體費用包含了種植體,癒合基臺,手術費用和烤瓷牙,綜合起嚟要貴一些,主要仲要睇你點選擇種植系統.
仲有烤瓷牙材料可以自己選,有全瓷或金屬烤瓷牙兩種,另外手術費用唔同醫院系唔一樣嘅,選擇一般嘅種植系統一套下嚟綜合喺13000左右.
2,選烤瓷牙材料首先得考慮唔會刺激到牙齦,並且對牙齦冇過敏反應,因為種植體冇牙周膜容易牙齦萎縮,所以最好仲系選二氧化鋯全瓷牙,呢種價格喺2500左右一顆.
種牙價格偏高嘅原因系乜呢?
1,醫療人才要求高,種牙系由經過特殊培訓嘅種植外科醫生,種植修復醫生,種植技師及相應嘅助手組成嘅團隊嚟共同完成嘅,需要嘅人員成本比較大,呢也喺一定程度上影響了種牙價格.
2,種牙材料較昂貴,種植義齒材料限制嚴格:種植體嘅加工工藝複雜且要求極其精細,精確.
3,醫療設備成本高,臨床上開展種植技術需要配備專用嘅手術設備,技工設備以及喺義齒製作時需要嘅一些獨特嘅較貴重嘅修復材料.
以上就系「深圳種牙費用系點區分咖?」嘅具體介紹,希望對大家有所幫助.
牙科小Tips:


text:
快閃記憶體
快閃記憶體,係一種EEPROM嘅形式,可以喺操作中多次擦寫嘅記憶體.呢種科技主要用喺一般性資料儲存,同埋喺電腦同其他數碼產品之間交換傳輸資料,例如記憶卡同USB手指.快閃記憶體係一種特殊嘅,以大區塊抹寫嘅EEPROM.早期嘅快閃記憶體進行一次抹除,就會清嗮全部喺晶片上嘅資料.
快閃記憶體嘅成本遠比可以位元組為單位寫入嘅EEPROM低[1],亦因為咁成為咗非揮發性固態儲存最重要亦最廣為採納嘅技術.PDA,手提電腦,數碼隨身聽,數碼相機同埋手機上都有用到快閃記憶體.另外,快閃記憶體喺遊戲主機上嘅採用亦都越嚟越多,取代咗儲存遊戲資料用嘅EEPROM或者帶有電池嘅SRAM.
快閃記憶體係非揮發性嘅記憶體,即係話保存資料係唔用電嘅.同硬碟相比,快閃記憶體有更好嘅動態抗震性.呢啲特性就係快閃記憶體俾流動裝置廣泛採用嘅原因.快閃記憶體重有一項特性:當佢整成記憶卡時非常可靠──即使浸嚟水度都可以抵抗高壓同極端嘅溫度.佢嘅寫入速度通常都慢過讀取速度好多.
雖然快閃記憶體喺技術上屬於EEPROM,但係「EEPROM」呢個字眼通常特指非快閃式,以位元組為清除單位嘅EEPROM.Flash嘅清除單位係區塊.因為舊式嘅EEPROM抹除循環好慢,相比之下快閃記憶體比較大嘅抹除區塊喺寫入大量資料時候係明顯有速度優勢.
快閃記憶體又分做NOR同NAND兩型,最常見嘅封裝方式係TSOP48同BGA,喺邏輯接口上嘅標準就由廠商陣營而分成兩種:ONFI同Toggle.


text:
Author: 陳妍茵
2019-10-21(Personal Particulars)
此為全家幅,最左者為黃焜隆
黃焜隆係香港警察嘅一份子.
佢有份係示威現場用警棍毆打示威者,及使用催淚毒煙,以下係佢喺現場嘅照片(藍圈者):
據熟識佢嘅人指出,佢全家都係中國移民香港,所以比一般同學老三年.由於比其他同學年長三年,所以經常鍾意出風頭蝦蝦霸霸去追女仔,但無人理佢.佢係毅進文憑畢業後幾年,先後考過不同紀律部隊,全部都失敗,直至2015年警察收佢入隊.2014年雨傘運動嘅時候,佢都有去佔領地區支持,但考入警隊就成個人變咗,經常係Facebook分享親中專頁嘅假新聞.現時佢周圍同人講做前線機動部隊認叻,又用改過嘅相係交友平台識女仔,出到嚟嚇走晒啲女仔,無可奈何下經常跟其他警察係中國及香港兩地嫖妓.
Last Updated: 2020-02-06
Personal Particulars
Jimmy Chu係香港警察嘅一份子.佢曾經對外聲稱轉咗做文職,意圖撇清同警察濫捕濫權嘅關係,但事實上仍然出現係示威現場,更指嚇便利店店員.
Personal Particulars
趙沛芝係香港警察嘅一份子. 佢曾經係2019-07-24所播出嘅香港警察節目「警訊」中出現,詳見下圖: 據讀者資料指出,佢曾經係就讀香港大學嗰時,習慣遲交分組作業入面自己負責嘅內容,又經常被指缺乏常識.
Personal Particulars
麥德豪係香港警察的一份子.據知情人士透露,佢妻子係佢嘅小學同學,但妻子係生仔前都不斷外出結織男性.兩人現時住緊嘅何文田住宅都係妻家出錢買.


text:
以往,黑貓成日被人定義為或吉利或不吉利嘅象徵, 但其實又點能夠單以貓咪嘅毛髮顏色嚟定奪呢一切, 馬來西亞貓派插畫家Kamwei Fong就以自己獨到嘅筆觸呈現出黑貓嘅可愛~ Kamwei Fong幾年前創造出「The Furry Thing」嘅插畫系列, 主題就係一隻隻毛茸茸嘅黑貓,全部都毛髮蓬鬆,外形圓潤! 佢筆下嘅貓咪全部都有著蓬鬆圓滑嘅毛髮同尾巴,...
插畫家
韓國迪士尼韓服反派角色插畫 個個奸角都變哂俊男美女|韓國趣聞|放假去邊
韓國有插畫家創作咗一系列迪士尼反派著韓國古服嘅插畫,新鮮感令IG上勁多人讚好~ 反派角色全部都係經典卡通人物,而且全部都變成俊男美女,嗰種同記憶中, 反派兇惡醜陋嘅印象完全相反嘅違和感,就覺得好有趣但又俾佢哋嘅靚樣吸引! 嗯......如果烏蘇拉真係咁嘅形象,相信佢點壞都唔會有人討厭~ ...
日本吉卜力二創插畫家 化身肥妹仔亂入自己作品|日本趣聞|放假去邊
日本插畫家momonga因為佢嘅有趣插畫而喺IG大受歡迎~ 佢嘅插畫通常都係以吉卜力做主題,再將自己化身成入面嘅角色, 而且用「小肥妹」穿插不同嘅經典作品,真係好有創意好可愛啊! 波兒太肥卡住咗啦~ 好搞笑~千尋變咗做肥妹仔! 肥妹仔你做咩亂入天空之城!...


text:
大家好!呢篇文章係來自一個粵語雜誌叫做「迴響」唔好意思要麻煩你錄咁長嘅嘢,但係我其實唔需要你錄音錄得好嚴格,如果你講咗多嘢,或者講錯咗,要重新再講過一個字或一句句子,你都唔需要返轉頭再錄過,可以繼續講,一次錄嗮佢,跟住我以後會做一啲剪接,整理好佢.我建議用Audacity或者類似嘅APP做錄音係穩陣啲同埋方便啲.如果你可以自然講同埋用正常嘅語速,我就會好滿意啦
多謝你嘅幫助!
終於寫咗十期〈粵語新知〉喇!呢欄涵蓋咗好多層面嘅課題,有歷史,語音,詞法,句法,語用,書寫標準,語言習得,語言規劃,算係乜都講過吓.外行人眼中,我可能算係粵語語言學嘅專家,但係我其實係有限公司,以上課題入面我只係「入門級水平」,有時都係蜻蜓點水式,以一個「識多少少嘅內行人」去介紹返啲基本知識,亦即係所謂嘅「科普」.
「科普」係一件好有意義嘅事嚟.每日有成千上萬嘅研究人員發挖新嘅知識,總要有人整理出嚟.基本上我喺度寫嘅都係其他人嘅研究,靠整理學者嘅文章得出,整理完再換個角度寫出嚟.每次落筆,我都會諗:「如果呢個課題,係某某學者出手就好喇.」世上冇一個人係識得晒呢度嘅嘢,有時一條簡單問題,已經可以用上一個學者用十年八年嘅時間.語言嘅現象就係噉,大家日日都用,好容易以為自己係專家,會以為語言背後嘅原理都同樣咁簡單咁直觀.就好似大家日日都行路,都未必知道每條肌肉點樣運作,未必知道生物同物理嘅機制.有啲「阿媽係女人」嘅現象,整理起上嚟唔係咁簡單.要將呢啲「背後原理」講出嚟,好費神,但係好有意義:唔係求大家都變晒科學家,而係等想提升大家對現象嘅意識,理解返個問題有幾複雜,用一個鞏固啲嘅基礎去欣賞粵語,亦都等提升返「免疫力」.
我深知講呢啲課題唔可以懶高深,同時又明白唔夠深入,大家又唔會欣賞到個現象.舉個例,幾個月前我哋講「量名結構」,出發點其實係圍繞一個問題:「點解粵語講『本書』就得,唔可以講『呢書』『嗰書』,但係普通話可以講『這書』『那書』唔可以講『本書』?」一般人嘅思考方式可能就係「唓,唔同講法咪唔同講法,有幾奇?」由睇古文嘅人去睇呢?可能由引經據典揾出一堆古書嘅用例.但係呢啲唔係語言學嘅思考方式,因為呢啲唔係單純「事實問題」,唔係年紀夠大就會知,亦唔係咁啱睇過某一本古書天書就會知.語言學嘅問題,形式理論嘅需要透過數理嘅論證,亦有實證嘅問題需要透過科學方法嘅發掘.究竟兩隻語言結構上有冇分別呢?人類語言嘅處理機制點解容許兩種唔同嘅結構存在呢?細路仔點解會學得識咁複雜嘅構造呢?要理解呢種語言學問題,係要「知其然」,再「知其所以然」.當探討嘅嘢由「知道某個事實」呢種記誦式嘅要求,提升到「揾出現象原因」,就會需要好闊嘅知識基礎.唔係話啲嘢難定易,而係層次唔同咗,唔再係睇熟咗書就可以自稱專家.
講到咁深,點有可能一個人識晒咁多樣嘢?正正係冇可能,所以每個行業嘅「科普」,都需要一定嘅勇氣.明知自己唔係最叻嗰個,都要厚住面皮出嚟解答問題.點解我要喺一班著作等身嘅前輩面前班門弄斧,每月交稿呢?我冇稿費收㗎喎!(按:係我自己唔要,你哋投稿係有稿費㗎!)但係語言呢個課題,我哋唔出嚟,一樣會有一班小丑衝出嚟講.過往十幾年,真係阿豬阿狗都會出書講語言,論政嘅有,寫小說嘅有,搞風水嘅都有,佢哋有時喺篇文入面括住幾個英文詞就呃到人.
語言學嘅本科生企出嚟,對語言學嘅認識都好過呢班「磚家」.就算唔係某個課題嘅專家,語言學嘅訓練係幫到我哋區分邊啲係人邊啲係鬼,係有責任去推廣啲正確嘅語言學知識.喺一眾販賣無知嘅 KOL 包圍之下,無論你係博士生碩士生定本科生都好,都要一定要勇敢企出嚟對抗啲乜師物師嘅 fake news.過程入面,有我呢個學術世界嘅入門級研究員陪你,你哋唔會孤單.


text:
一年前,我會覺得攞隻狗去絕育好有問題好自私,好似以高高在上嘅姿態,剝奪左動物基本嘅權利咁.
半年前嘅我係咁寫:
今日喺校園見到一張宣揚替動物絕育嘅海報,列出絕育嘅好處,包括防止癌症,令動物無咁嘈,減低其攻擊性,減少野生或流浪動物數量等.
講真丫,人類都會生癌,人類都會發情,都會暴力,都會好嘈好嘈,而且人口仲不斷增多,甚至係破壞環境嘅始作俑者,不如人類全部都絕育啦?
我地高傲咁預設左人類統領世界,人類係「當家」,動物就係「野生,流浪」,但其實我地人類係咩姐?面對大自然都係一樣卑微.所謂「幫助d動物」,不過係方便人類生活,而自私地操控其他物種而已,唔好講到人類真係為左d動物好,我覺得好噁心.如果真係為動物好,最好就係人類滅亡.
自從有左Costa之後,我先發現幫寵物絕育係幾咁必須.
得罪講句,香港社會連人都無空間生存,何況係狗?Costa正正係被遺棄嘅一胎八隻狗其中一隻,其餘七隻,凶多吉少.喺不適合動物生存嘅城市嘅環境,貓狗如果搵唔到人收養,好彩嘅就流浪,獨自面對飢餓,各種嘅疾病同危險.週不時,都會有流浪貓狗比車車到殘廢,或者因衛生惡劣而成身爛曬,眼都盲埋,或者餓到皮包骨.呢d已經係好彩.唔好彩嘅,隨時一胎貓狗比人丟落河活活淹死,埋喺泥下面焗死,或者直接攞去人道毀滅,甚至比d變態佬攞去虐待.如果唔鼓勵幫動物節育,不斷等佢地生更多後代出黎,只係令更多動物受苦,亦令更多有心人受苦,因為照顧流浪/被遺棄嘅動物,絕對唔係容易同便宜嘅事.
就算動物比人收養到,好似Costa咁,老實講,香港有幾多空間同自由比到佢?論活動空間,香港周圍嘅公園,餐廳,商場都唔比狗入,公共交通工具唔歡迎你,屋企又唔會夠地方比佢伸展.如果養嘅狗種係需要大活動量,例如邊界牧羊犬,人地原本係喺無邊無際嘅草原趕羊,喺香港就變左草都無條,跑都無得跑.論心理健康,就算有心,一個主人都未必日日陪伴,訓練寵物.就當主人每日抽到4個鐘陪寵物,咁計落佢狗生有 5/6 時間係喺等待同寂寞之中渡過.
係咁嘅生存狀態下,唔好令更多無辜嘅生命出黎受害,先係負責任嘅人類.試想像下,如果Costa無啦啦生左8隻Bb出黎,我可以點?我根本無能力照顧佢地,而搵到人領養唔係必然嘅,搵唔到,或者最後都要送佢地去d唔知咩地方.成日話領養代替購買,唔係話要將買寵物嘅人用道德高地打到體無完膚,更莫講繁殖場如何黑暗殘酷,而係希望呼籲翻,香港社會真係唔需要人製造更多寵物,除非你有錢有地方到可以養到100隻狗而比到幸福生活佢地.
無辦法,喺人類當道嘅社會,動物好多權利,真係無好過有.你又無得話剷除人類喎.拿,咁啦,如果要咁偉大講寵物/動物生殖權,好簡單,一係你每個月比翻幾十萬出黎照顧d流浪,初生動物,並無限地照顧佢地無限嘅後代囉~


text:
唔少香港人都鐘意去泰國曼谷旅行,貪佢夠曬方便又就腳!不過曼谷雖則唔似香港成個石屎森林,但都商場林立,又成日塞車,有時想抖下氣都難.如果依加話你知,市區內有個神秘後花園,再加上螢火蟲漫天飛舞,仲要係 fine-dining,你係咪都心郁郁呢?
Wang Hinghoi位於曼甲必區嘅 fine-dining 餐廳,而且只做晚市.呢到最特別嘅地方就係有藝術館同超過300隻螢火蟲!在餐廳裡面有間玻璃房,食客可以舒舒服服涼冷氣坐下來睇螢火蟲,非常浪漫架.
係呢個自然嘅生態系統入面,允許啲螢火蟲茁壯成長.聽講夜晚九點是捕捉自然光秀最佳時間,不過記住影相或者觀賞嘅時候千奇唔好開閃光燈呀.
食物以泰式為主,主要提供8道菜的套餐,有2590銖/3290銖++可選.食物味道好食,而且賣相仲好出色添,最重要係價錢唔貴,性價比超高.
如果要數唯一嘅缺點,就係地點比較唔就腳,位於夜店地帶 RCA 同 Phetchaburi MRT 站之間,大家最好都係搭的士過去就最方便喇,同埋記得要提早預約.
曼谷螢火蟲餐廳 - Wang Hinghoi
地址:Bang Kapi, Huai Khwang, Bangkok 10310, Thailand
營業時間:19:00-00:00


text:
幾年前,係銅鑼灣試過嘅私房菜,嗰個年代一位千幾蚊嘅私房菜令市場好震撼,人人都話佢定位貴而質素又唔高,那次自己俾錢食嘅經驗就係感覺還好,但係一啲都唔深刻.
鼎爺當晚都在,但係只係影咗一幅相同講解佢個名菜乞兒雞點整.而其他菜式,唔係話唔好,但係你問我可唔可以有返印象講下餐飯,我又真係冇乜.
搬咗舖之後,有幾個朋友都讚不絕口,特別係佢嘅佛跳牆,人人都話非吃不可,比起皇仁舊生會好十條街,呢個Compliment 係我其中一個朋友講嘅.
我未試過,當日寫菜嘅冇準備佛跳牆,唯有下次吃,所以無可奉告,不過今晚食嘅都的確比起上一次印象鮮明得多.
先來的鼎爺精選前菜,基本上吃的都是手工的菜式,春花卷,龍穿鳳翼,秘製話梅蝦 ,泡椒蓮藕,樣樣都好,我不是阿爺,不用班門弄斧同你講點整,講下食完有乜感受.
鼎爺嘅爸爸係順德大良人,雞卷似乎係屋企人人可以識做嘅嘢,今次認識原來春花卷係因為以前重男興女時,男人先可以食處理方法多好多重的野雞卷,而春花卷就係簡單版.
秘製話梅蝦同泡椒蓮藕相對地比較straight forward,無乜難題,但又感覺唔錯.
龍穿鳳翼其實就係將甘筍,西芹,金華火腿等釀入雞翼入面,我自己個人都幾鍾意呢個.
古法豬網油炸松葉蟹鉗,我諗好多人都未試過咁樣食過蟹鉗,鼎爺話切一半,一半點汁食,一半唔點,就咁食蟹嘅原味當然食到新鮮感,但加了醋之後,那個複雜嘅鮮味仲勁好多,當晚我哋仲試咗芥末點,原來佢自己親手將芥菜子磨成芥末,同一個食物同出邊對比,細心得多.
鼎爺的原個椰皇燉嫩雞湯,聽鼎爺講有好多故仔關於佢,清新甜美嘅滑雞湯,原來好多人為左佢都可以好瘋狂,下次親口告你知.
魚香茄子燴杉斑出場個樣氣勢如虹,魚香茄子用嚟送飯一流,而且肉質非常鮮嫩,杉斑好少見到,個味道同肉都幾特別,再加上用呢一個方法,魚肉更加出味,更好送飯.
紫氣東來呢個名,好靚,說穿就係生炒骨,但感覺同平時食開嘅好唔同,將大家都認識嘅生炒骨加上紫火龍果,青檸,酸梅,片糖等天然食材,最後加上麥芽糖.
珊瑚錦繡球係另一個我好熱愛的菜式,絕對講手工,大大個錦繡球頭頂用上蟹黃來紮.
最重要係蛋白皮,勁薄,外層的蛋白皮已經顯示到功架,入面包住嘅係蟹肉,冬菇,火腿,雞肉,大白菜,芫荽,蝦等等,味味都好令人回味.
鮮淮山杞子浸時蔬,全晚最簡單嘅一個菜式,間間場.
招牌手工脆皮糯米雞,顯示到佢嘅淵博知識,從呢個菜可以將佢雞嘅學識同大家講貨,聽佢講可以點樣將隻雞整得出神入化,超薄嘅雞皮,下層係勁多嘅糯米飯,食到停不到.
鮮果冰花燉蛋,一看你以為係楊枝甘露,準備食先知原來係燉蛋,加上超甜嘅芒果,呢個結尾收得非常好.
全晚你享受到嘅係味道嘅歡愉,視覺嘅享受,全晚鼎爺喺度仲要同你娓娓道來唔同嘅故事,今次搬左真心推薦.
我好想去試佢嘅佛跳牆,有冇人有興趣試吓?
鼎爺私房菜
灣仔盧押道23號鳳凰大廈4樓